|  |  |  |  |
| --- | --- | --- | --- |
| **Tárgy:** | 2024. szeptember 26-ai Közgyűlés nyilvános jegyzőkönyve | | |
| **Helyszín:** | Városháza, Nagyterem | | |
| **Időpont:** | 2024. szeptember 26. 09.00 - | | |
| **Jegyzőkönyv-**  **vezető:** | Vasas Melinda | | |
| **Jelenléti ív** | **Név** | **Aláírás** | **Megjegyzés** |
|  | Dr. Nemény András |  |  |
|  | Dr. Horváth Attila |  |  |
|  | Horváth Soma Ádám |  |  |
|  | Dr. László Győző |  |  |
|  | Ágh Ernő Péter |  |  |
|  | Bokányi Adrienn |  |  |
|  | Dr. Czeglédy Csaba Adrián |  |  |
|  | Horváth Gábor |  |  |
|  | Illés Károly Roland |  |  |
|  | Dr. Kecskés László István |  |  |
|  | Kelemen Krisztián |  |  |
|  | Koczka Tibor |  |  |
|  | Kopcsándi József |  |  |
|  | Lendvai Ferenc |  |  |
|  | Dr. Melega Miklós |  |  |
|  | Németh Ákos |  |  |
|  | Putz Attila András |  |  |
|  | Sátory Károly |  |  |
|  | Szuhai Viktor Zsolt |  |  |
|  | Dr. Takátsné Dr. Tenki Mária Magdolna |  |  |
|  | Tóth Kálmán |  |  |

|  |  |  |  |
| --- | --- | --- | --- |
| **Jelenléti ív** | **Név** | **Aláírás** | **Megjegyzés** |
|  | Dr. Károlyi Ákos  (jegyző) |  |  |
|  | Babicsné Dr. Tőke Erzsébet  (aljegyző) |  |  |
|  | Dr. Hende Csaba  (Ogy.képv.) |  |  |
|  | Majthényi László  Vármegyei Kgy. elnöke |  |  |
|  | Marton Ferenc  Vármegyei Kgy. alelnöke |  |  |
|  | Dr. Kondora Bálint  Vármegyei Kgy. alelnöke |  |  |
|  | Vámos Zoltán  (Főispán) |  |  |
|  | Dr. Orbán István  Kormányhivatal-főigazgató |  |  |
|  | Dr. Telek Miklós  Kormányhivatal-igazgató |  |  |
|  | Dr. Kovács Györgyi  (Kormányhivatal Járáshiv.vez.) |  |  |
|  | Dr. Balázsy Péter  vármegyei jegyző |  |  |
|  | Dr. Pilisi Gábor  (r. dandártábornok, Vas Vármegyei Rendőr-főkapitányság vezetője) |  |  |
|  | Dr. Koncz Gabriella  (r. ezredes, Szombathelyi Rendőrkapitányság vezetője) |  |  |
|  | Dr. Bognár Balázs (tü.dandártáb. VVM. Kat.VI.) |  |  |
|  | Dr. Sámson Ferenc |  |  |
|  | Dr. Róka György |  |  |
|  | Dr. Wächter Walter László |  |  |
|  | Kovács Vince |  |  |
|  | Mukicsné Kozár Mária |  |  |
|  | Szirmai Róbert |  |  |
|  | Friedl Tamás |  |  |
|  | Jurasits Ferenc |  |  |
|  |  |  |  |
|  |  |  |  |
|  |  |  |  |
|  |  |  |  |
|  | Demokratikus Koalíció |  |  |
|  | Éljen Szombathely! Egyesület |  |  |
|  | FIDESZ-KDNP |  |  |
|  | Lehet Más a Politika |  |  |
|  | Magyar Kétfarkú Kutya Párt |  |  |
|  | Magyar Szocialista Párt |  |  |
|  | Magyar Szolidaritás Mozgalom |  |  |
|  | Mindenki Magyarországa Mozgalom |  |  |
|  | Momentum Mozgalom |  |  |
|  | Párbeszéd Magyarországért Párt |  |  |
|  | Pro Savaria |  |  |
|  | JOBBIK |  |  |
|  | Dr. Kunhegyi József (FKGP) |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **Osztály/Irodavezetők (Polgármesteri Hivatal)** | | | |
| **Jelenléti ív** | **Név** | **Aláírás** | **Megjegyzés** |
|  | Dr. Andorné Fodor Ágnes |  |  |
|  | Ágoston Sándor |  |  |
|  | Bonti Tamás |  |  |
|  | Desits Zoltán |  |  |
|  | Demes Edit |  |  |
|  | Dr. Gyuráczné dr. Speier Anikó |  |  |
|  | Füzi Judit dr. |  |  |
|  | Holler Péter dr. |  |  |
|  | Horváth Eszter |  |  |
|  | Horváth Ildikó dr. |  |  |
|  | Kalmár Ervin |  |  |
|  | Kopcsándi Katalin |  |  |
|  | Kovács Balázs |  |  |
|  | Kovács Előd dr. |  |  |
|  | Lajos Tibor |  |  |
|  | Mester Ágnes |  |  |
|  | Molnár Hajnalka dr. |  |  |
|  | Nagyné dr. Gats Andrea |  |  |
|  | Németh Klaudia |  |  |
|  | Németh Tünde |  |  |
|  | Pál-Vaidlinger Mónika |  |  |
|  | Stéger Gábor |  |  |
|  | Sütő Gabriella |  |  |
|  | Szabó Ilona |  |  |
|  | Szakács Eszter |  |  |
|  | Szentkirályi Bernadett |  |  |
|  | Vigh Péterné |  |  |
|  | Vinczéné dr. Menyhárt Mária |  |  |
| **Cégvezetők, Intézményvezetők, Meghívottak** | | | |
| **Jelenléti ív** | **Név** | **Aláírás** | **Megjegyzés** |
|  | Dr. Baráthné Molnár Mónika |  |  |
|  | Csapláros Andrea |  |  |
|  | Csató Kata |  |  |
|  | Gráczer György |  |  |
|  | Grünwald Stefánia |  |  |
|  | Horváth Zoltán |  |  |
|  | Izer Gábor |  |  |
|  | Jancsóné Sárdi Katalin |  |  |
|  | Kiss Barna |  |  |
|  | Kovács Cecília |  |  |
|  | Dr. Kovácsné Takács Klaudia |  |  |
|  | Krenner Róbert |  |  |
|  | Kulcsár Lászlóné |  |  |
|  | Molnár Miklós |  |  |
|  | Németh Klára |  |  |
|  | Polákovics Marietta |  |  |
|  | Sebestyén Bianka |  |  |
|  | Szabó Tibor András |  |  |
|  | Vigné Horváth Ilona |  |  |
|  | Szlávik Gábor |  | 2. napirend meghívottja |
|  | Tóth Gergely |  | 2. napirend meghívottja |
|  | Bukits Zoltán |  | 4. napirend meghívottja |
|  | Gáspárné Farkas Ágota |  | 6. napirend meghívottja |
|  | Keringer Zsolt |  | 7. napirend meghívottja |
|  | Cser József |  | 12. napirend meghívottja |
|  | Wagner József |  | 12. napirend meghívottja |
|  | Dr. Mészáros András |  | 12. napirend meghívottja |
|  | Kronekker Veronika |  | 12. napirend meghívottja |
|  | Versengi Valentin |  | 12. napirend meghívottja |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **SAJTÓ** | | | |
|  | Alon.hu |  |  |
|  | Credo Rádió |  |  |
|  | Echo Tv |  |  |
|  | Frisss.hu |  |  |
|  | Rádió 1 |  |  |
|  | Frisss FM |  |  |
|  | Hír Tv |  |  |
|  | Köz-Hír |  |  |
|  | Kossuth Rádió |  |  |
|  | MTI |  |  |
|  | Nyugat.hu |  |  |
|  | RTL Klub |  |  |
|  | Savaria Fórum |  |  |
|  | Szombathelyi TV |  |  |
|  | TV2 |  |  |
|  | ugytudjuk.hu |  |  |
|  | Vaol.hu |  |  |
|  | Vaskarika.hu |  |  |
|  | Vas Népe |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

*A Közgyűlés 21 fő képviselő jelenlétében 9 óra 08 perckor megkezdte munkáját.*

**Dr. Nemény András polgármester:** Nagy szeretettel köszöntök mindenkit a 2019-ben induló ciklus utolsó Közgyűlésén, ami sajátos módon nem úgy van, mint ahogy szokott lenni a korábbiakban, hogy a választások előtti utolsó Közgyűlés és akkor utána indul majd az új, hanem volt egy kis időnk feldolgozni a választás eredményét. Mielőtt még bármit is mondanék, meg kell állapítanom a határozatképeségünket, úgyhogy megállapítom, hogy határozatképesek vagyunk. Megnyitom a Közgyűlést. Pár gondolatot szeretnék mondani még a napirendi pontok megnyitása vagy megtárgyalása előtt, mert azt gondolom, hogy inkább ide tartozik, mint a napirendi pontok közé. Ahol az előbb elkezdtem, ott folytatnám. Talán szerencse is ez, hogy volt pár hónapunk és most úgy tudunk egy Közgyűlést tartani, hogy nem közvetlenül a választás előtt és úgy tudjuk lezárni ezt a ciklust, hogy kicsit nagyobb kitekintésben is át tudjuk gondolni, hogy mi történt velünk az elmúlt 5 évben. Bár őszintén szólva én büszke vagyok arra - látva a más városokat is -, hogy a választások előtt is kulturált Közgyűléseket tudtunk tartani. Mindenki a kötelező dolgát elmondta még, ami a kampányhoz tartozik, de ezen felül én azt gondolom, hogy mindig mindenki elsősorban a város jobbítása érdekében szólt, még az utolsó Közgyűlési időszakban is. Nem volt könnyű 5 évünk. Azt hiszem, hogy ezt mindannyian tudjuk. Én mindig nézek más városvezetőket is, hogy nyilatkoznak, főleg olyanokat, akik már több ciklus óta vezetik a városukat. Érdemes mindig tanulni meg tapasztalatot szerezni és mindenki egyöntetűen azt mondja, hogy nekik ez volt a legnehezebb ciklusuk. Bizonyára egyikünk sem gondolta volna ezt 2019-ben, amikor megválasztottak minket, hogy olyan történések előtt állunk, amik nem csak Szombathely, Magyarország, hanem a világ szempontjából is erős befolyásoló erővel bírnak. Nem gondoltuk, hogy lesz egy világjárvány, nem gondoltuk azt, hogy ilyen hihetetlen energiaválság tud bekövetkezni, nem gondoltuk azt, hogy háborús helyzetre is fel kell készülnünk és annak a hatásaival is meg kell küzdenünk. Ez a ciklus valójában válságmenedzselés is volt a nagy részében, és nem a hagyományos keretek között volt. Már olyannyira sem, hogy több olyan időszaka volt, elég hosszú időszaka volt, amikor a testület sem tudott a hagyományos formájában ülésezni, és rendhagyó módon kellett meghozni a döntéseket. Én igyekeztem ezekben az időszakokban is minél több embert bevonni, mert nekem az a meggyőződésem, hogy a várost vezetni, az semmiképpen nem egy egyszemélyes feladat, de még csak nem is pár ember dolga, hanem minket valamennyiünket megválasztottak és mindenkinek a saját felelőssége szerint kell tenni a dolgát. A mindenkori ellenzéknek, - mert ellenzékben voltam én is elég sokat- más feladata és dolga van, mint a mindenkori városvezetésnek. Az ellenzék az én hitem szerint akkor teszi jól a dolgát, hogyha felhívja a figyelmet az összes olyan dologra, amit problémának lát. Én azt gondolom, hogy nekünk ilyen ellenzékünk volt, felhívták a figyelmet, hogy mennyire igazságosan vagy kevésbé, ezt még csak nem is az én tisztem megítélni, ezt úgyis meg tudják ítélni a választók, vagy több év távlatából, történelmi távlatból látszik ez sokkal jobban. Az biztos, hogy ez megtörtént ebben a ciklusban. Más dolga van egy városvezetésnek, akinek menedzselni kell a napi ügyeket, a működést és azt is meg kell tudni mutatnia, hogy merre van az előre, ezt sem az én tisztem megítélni. Volt egy választói ítélet, de én azt gondolom, hogy ez is olyan, amit sok év távlatából lehet igazából megítélni és akkor látszik az, hogy amit mi elvégeztünk, az mennyire volt helyes mondjuk 10-15 év múlva és mennyire érezteti a hatását. Az biztos, hogy én köszönettel tartozom az összes jelenlévő képviselőnek az 5 éves munkáért. Én az 5 éves munkát tudom megköszönni mindenkinek, de azt is tudom, hogy 7 képviselő nem fogja folytatni ebben az októberben induló ciklusban a munkát, és köztük van, - ha én jól számoltam - talán 6 olyan, aki nem is indult egyébként a választásokon, már ez egy korábbi saját döntésüknek az eredménye, hogy nem indulnak most. Az élet bármit hozhat, de feltételezem, hogy akkor ezzel a döntésükkel, hogy a közgyűlési munkában későbbiekben sem akarnak majd részt venni, más módon akarják segíteni a várost. Hiszen 5 év múlva lesz legközelebb választás, de ez persze változhat. Több olyan képviselőnk is van, igazából 6-an, akik több ciklus óta szolgálják a várost, egy olyan képviselő van, aki már 4 ciklus óta szolgálja a várost, Dr. Takátsné Dr. Tenki Mária, aki 2006-ban került be a testületbe, az akkori önkormányzati választáson egyéniben, éppen velem szemben nyert egyéni mandátumot, és utána folyamatosan megválasztották. Azt gondolom, hogy ez az idő is önmagáért beszél, hogy egyszerre kezdtük, úgyhogy én ezt a tevékenységét végig láttam, kivéve egy ciklust, amikor országgyűlési képviselő voltam, de akkor bizottsági tagként láttam a Közgyűlésnek a munkáját. Azt gondolom, hogy itt többen, aki több ciklus óta megválasztott képviselő, 2 vagy 3 ciklus óta, az már mindig önmagáért beszél, hogyha valakit a választók újra és újra megválasztanak. Nem is nekem kell megítélnem a teljesítményt, azt megtették a választók. Azt gondolom, hogy bárki, bármelyik leköszönő képviselő, aki most nem fogja folytatni a képviselői munkát, tiszteletet érdemel, megbecsülést és köszönetet. Azt gondolom, hogy ki-ki mindig abban a helyzetben, amiben éppen volt és szerintem mindenki, majdnem mindenki volt városvezető helyzetben is, meg csak szimplán közgyűlési tag helyzetben is, mindig megtette azt, amit ő legjobban tudott, a legjobb tudása szerint szolgálta a városát és mint mondtam, ez tiszteletet és köszönet érdemel. Én magam persze az 5 évet tudom megköszönni és ezt szeretném is megtenni, eleve örülök annak, hogy egy olyan város vagyunk, ahol ezt úgy tudjuk megtenni méltósággal, hogy ez egy természetes dolog, bár voltak viták sokszor, ami velejárója egy ilyen Közgyűlési ciklusnak, de mindig meg tudtunk maradni emberként és emberként mindig meg tudjuk köszöni egymásnak a munkát. Én ezt őszintén, tiszta szívvel teszem és jószívvel nagyon hálás vagyok minden képviselőnek, az ellenzéki képviselőknek is, a városvezetést támogató frakció képviselőjének is. Tudom, hogy az elmúlt 5 év sok lemondással járt, tudom, hogy ez a munka olyan, hogy kívülről talán nem látszik, de rengeteg emberrel kell tartani a kapcsolatot, beszélni és azokat a véleményeket, javaslatokat behozni ide az sem egy könnyű feladat mindez és nem is lehet mindig mindenkinek megfelelni, mert ez már csak egy ilyen munka, nem is az a dolgunk, hanem az, hogy a megérzésünk szerint menjünk előre. Mivel mindenki így tett, én mindenkinek szeretném megköszönni. A megköszönés ne csak szavakkal történjen, egy kis meglepetéssel készültem a képviselőknek, ezt szeretném személyesen átadni mindenkinek a köszönetem jeléül. Amikor én mondok köszönetet, akkor a város mond köszönetet, a város köszönete jeléül. Ha megengedik, akkor most körbeszaladok, beleveszem a munkába jegyző urat és aljegyző asszonyt is.

*Polgármester úr minden képviselőnek, jegyző úrnak és aljegyző asszonynak névre szóló emlékplakettet ad át és megköszöni az 5 éves munkájukat.*

**Dr. Nemény András polgármester:** Még egyszer nagyon köszönöm mindenkinek az 5 évet. Egy tablót is készítettünk, azt hiszem azt is mindenki megkapta már. Ez olyan dolog, amikor kinn vannak ezek a tablók, akkor már ez egy történelem és utána emlékek jönnek elő. Én a mai napig szoktam sétálni a Városházának azon a folyosóján, ahol a régi tablók vannak és így elgondolkozom rajta, hogy vajon, akik ott vannak a képen, éppen mit gondoltak abban az időszakban, hogy milyen nehézségekkel kellett szembesülniük és mi az, ami ebből még ma hatással van. Szerintem érdemes így is gondolkozni és akkor az ember egy kicsit a napi dolgokon túl meglát valami olyat, ami örökérvényű és mindig másképp is gondolkozik. Köszönöm. A másik része a dolognak igazából a bevezetés, hogy dolgoznunk kell ezen az utolsó Közgyűlésen is és egy érdemi Közgyűlés, mert vannak határidős dolgaink, de szerintem nem baj, hogyha egy érdemi munkával telített Közgyűléssel köszönünk el és a végén majd úgy köszönünk el egymástól, úgyhogy dolgozni is fogunk. Azért eszembe jutott közben, ha bárki akar - most én monológot mondtam és itt nincsen hozzászólási lehetőség -, de aki akar esetleg, - hiszen ez nem nekünk szól, hanem a városlakóknak - szólni ilyen témában, elköszönni, akkor azt megteheti most, ha ilyen van. Először is frakcióvezető úrnak adom meg a szót.

**Illés Károly városi képviselő, frakcióvezető:** Köszönöm a szót polgármester úr. A két ülés köztiben szerettem volna ezt megtenni, de lehetőséget biztosított rá, akkor itt teszem meg én is. Először is köszönjük polgármester úr felemelkedett szavait és nagyon méltó a mai Közgyűléshez az, amit mondott. Ehhez szeretnék csatlakozni és frakciónk nevében is frakcióvezetőként utoljára szeretném én is megköszönni az elmúlt 5 év munkáját, mind a frakciótársaimnak, mind a városvezetői frakciónak, illetve a városvezetésnek. Én úgy gondolom, hogy sok olyan dolog volt, amiben közösen együttműködve konszenzussal tudtunk a város érdekében cselekedni. A Közgyűlési napirendi pontok kapcsán a határozati döntések is azt mutatják, hogy többségében konszenzussal sikerült az elmúlt 5 évet abszolválni. Természetes, fogalmaztunk meg kritikákat, valószínű a jövőben is fogunk, természetesen egy ellenzéki frakciónak nem kell mindenben egyetértenie. Való igaz, hogy az elmúlt 5 évben voltak nehézségek. Én úgy gondolom, hogy ezen is mind a városvezetés, mind a Közgyűlés, mind pedig a város mondhatjuk úgy, hogy zökkenőmentesen túljutott. Ez mindenképp részben a városvezetés érdeme is. Szeretném még egyszer megköszönni a munkát és elsősorban szeretném megköszönni azoknak a hivatali dolgozóknak, akik maradnak és a jövőben is segítik a mindenkori Közgyűlés munkáját. Én úgy gondolom, hogy az ő munkájuk nélkül ez a munka nem tudott volna ilyen formán, ilyen színvonalon megvalósulni, úgyhogy nekik is nagyon szépen köszönöm. Tudom, hogy sokan nincsenek most itt, de talán majd ez eljut hozzájuk. Mindenképp köszönöm az elmúlt 5 évet mindenkinek, aki nem vesz részt a további politikai munkában. Én is abban bízom, hogy valamilyen formában támogatni fogják a város működését, akik végleg visszavonulnak mind a politikai, mind a civil foglalkozásuktól is és nyugdíjas életet választják, azoknak pedig egészségben teli boldog nyugdíjas éveket kívánok, hisz van köztünk ilyen is, ha jól tudom. Köszönöm szépen.

**Dr. Nemény András polgármester:** Köszönöm frakcióvezető úrnak. Tóth Kálmán frakcióvezető úrnak adom meg a szót.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Tisztelt Polgármester Úr! Tisztelt Közgyűlés! Ma utoljára vagyunk így együtt, én azt gondolom, hogy azért az elmúlt 5 évben volt számos olyan Közgyűlés, ami valóban emlékezetes volt és nemcsak azért, mert vitatkozni tudtunk, hanem azért, mert egyet is tudtunk érteni. Számomra a legérdekesebb pillanatok azok voltak, amikor nem feltétlenül a párt hovatartozás határozta meg a véleményeket, hanem esetleg az egyéni képviselőknek az elhelyezkedése. Számos olyan eset volt, amikor a peremkerületi képviselők voltak azonos véleményen és hány eset volt, amikor inkább a lakótelepieknek a dolgai tűntek fontosabbnak. Ez is azt mutatja, hogy mi itt egy városban élünk és azt gondolom, hogy most, hogy vége ennek a ciklusnak, a legfontosabb az, hogy bármennyi konfliktusunk is volt, a végén egymás szemébe tudunk nézni. Nem tudjuk azt mondani, hogy méltatlanul bántunk egymással, azt tudjuk mondani, hogy igen, voltak nézeteltéréseink, de - akkor itt egy kicsit magamat is revideálva – igen tudom, mindenkinek szombathelyi a szíve, de a lakcímkártyája esetleg nem föltétlen az, de a lényeg az, hogy mindenki azért dolgozott, hogy ez a város jobb és szebb legyen abban az időszakban, amit megtettünk, amiért mi dolgoztunk itt. A következő frakciónk összetétele kismértékben módosul, de a mag marad. Mi azt gondoljuk, hogy a mi munkánk e tekintetben nem fog változni. Ugyanazt tudjuk ígérni, az Éljen Szombathely! frakció ugyanúgy a város érdekét fogjuk nézni és igen, ha időnként szembe kell menni bármilyen fősodorral, akkor mi azt meg fogjuk tenni. Polgármester úr azt gondolom, hogy ebben a pártállási folyamatban szerintem nagyon jó úton jár és tényleg az van, hogy nekünk Szombathely az első. Köszönöm szépen.

**Dr. Nemény András polgármester:** Köszönöm szépen. Kopcsándi képviselő úr.

**Kopcsándi József városi képviselő:** Köszönöm a szót polgármester úr. Tisztelt Polgármester Úr! Tisztelt Közgyűlés! Tisztelt Szombathelyiek! Én azok közé tartozom, aki utoljára tudok így felszólalni a Közgyűlésben és azt gondolom, hogy mielőtt a végső szót kimondanám, engedjenek meg egy-két gondolatot a képviselői tevékenységemmel kapcsolatban és magával a lépviselői munkával. Polgármester úrhoz maximálisan tudok csatlakozni a tekintetben, hogy a képviselő munka nemcsak abból áll, hogy néha, havonta egy alkalommal itt összejövünk és bizonyos témákat megbeszélünk, vitatkozunk rajta. Hivatalosan 2014-ben léptem át ezt a küszöböt és nyertem meg választást a szombathelyiek jóvoltából. Mégis egy kicsit előbbre datálom a politikai tevékenységemet, hisz 2010-ben is indultam és akkor nem sikerült nyernem, de nem adtam fel, mert úgy éreztem, hogy folytatni kell ezt a szolgálatot, ami a szombathelyieknek a szolgálata valójában. Nem panaszképpen, de tettünk bele munkát a frakcióval. Nem utolsósorban hálával tartozom annak a közösségnek, aki engem 2010-ben is és 2014-ben és 2019-ben elindított. Hálával tartozom, mert hitvallásom szerint lehetünk bármilyen okosak, szépek, jók, ha nem kapjuk meg a lehetőséget, vagy nem adjuk meg a lehetőséget másoknak, soha nem tudjuk meg, hogy mit tudott volna tenni itt vagy ott. Én azt gondolom, hogy nemcsak kizárólag ebben a szolgálatban értendő ez az általam elmondott gondolat, hanem minden területen. Amikor úgy döntöttem én magam is városvezetéssel egyetértve, hogy én most elköszönök a képviselői munkától, feladattól és szolgálattól, mert azt gondolom, hogy adni kell lehetőséget a fiataloknak is. Büszke vagyok arra, nagyon büszke vagyok arra, hogy együtt dolgozhattam a társasággal, a csapattal, mindenkit nagyon tisztelek, becsülök és nagyon sok sikert kívánok az újaknak, akik megítélésem szerint minden bizonnyal azt a szolgálatot fogják teljesíteni, amit én magam is bejártam. Visszatérve még a 2010 és a 2014-es időszakra, ami pillanatok alatt elröppent az ember életében. Az a furcsaság, hogy őszintén szólva készültem beszéddel, de most mégiscsak spontán beszélek, mert bármikor újra gondoltam, soha nem tudtam azokat a gondolatokat elmondani, amit eredetileg. Mindig új és új gondolataim jöttek elő, de a vízióm az mindig ugyanaz volt, a munka, a tisztelet, a mások iránti megbecsülés és ha tudsz segíts. Ami ehhez nagyon nagy lendületet adott és külön köszönöm Dr. Czeglédy Csabának, 2014-ben azt mondta nekem, hogy” Jóska, ha nyerni akarsz, akkor mindenhova, ahova csak tudsz és beengednek, kopogtassál be és mindenkivel beszélj!”. Ezt soha nem felejtem el. Ennek a munkának, ennek a szolgálatnak ez az alapja, és láss csodát, 25 mínusz 1 szavazattal 2014-ben megnyertem a választásokat, 25 mínusz 1 az volt, hogy fellebbezés után Kun László - Isten nyugosztalja - Megyei főjegyző egyet elvett tőlem. Tehát megnyertem a választást. Rettenetesen büszke voltam és ma is az vagyok. Sorolhatnám, rengeteg ideig tudnám sorolni azokat az élményeket, amit szerettem. Ami a legfontosabb, hogy itt baráti közösségre lelt az ember, voltak vitáink, voltak nagyon-nagyon kemény vitáink és sokan azt gondolják a szombathelyiek közül, hogy ez csak játék, hogy itt színjátékot játszunk, nem. Ahogy polgármester úr is elmondta, amikor itt vagyunk és szavazunk, nagyon sok munka van, nagyon sok tárgyalás van, nagyon sok megbeszélés van idegenekkel, mindenkivel, köztisztviselőkkel, irodákkal, osztályokkal, egyeztetések folynak, ez a munka igazából. Természetesen mindez a lakosság érdekében van. Ez bizony konfliktusokkal jár és vitákkal jár. Én soha nem tartottam magam annyira békés embernek, elveim mellett nyilván kitartok és kitartottam, néha makacs voltam és amiatt néha kaptam megrovást, ami egyébként elfogadható. Most is megköszönöm, mert mindenből lehet tanulni, köszönöm. Még egy fontos dolgot engedjenek meg nekem, egy személyes, érzelmi dolog, hogy mennyire nem egyszerű és sokan tényleg azt gondolják, hogy csak egy gombot nyomott, nem, mert frakción belül is vannak viták, voltak viták. Ezekben a vitákban túlburjánzott az érzelem. Nem árulok el nagy titkot vagy nem sértem a személyiségi jogait Dr. Horváth Attilának, akkor el kell mondanom, hogy vele volt egy emlékezetes frakció vita, amin én magam egy kicsit túlburjánzott érzelmekkel távoztam. Tehát vannak, voltak viták. Elnézést kérek, ezúton is megkövetlek, mert biztos, hogy nem volt jogos, vagy lehet, hogy jogosnak éreztem, de nem volt illendő. Ugyanakkor megtanultam azt is, és nagyon fontos dolog, hogy ebben a korban se szégyen tanulni. Én bátran állok ki és mondom azt, hogy a fiataloktól lehet tanulni, sőt kell is tanulni, én sokat tanultam. Ebben a példában is csak azért mondom el, mert ebben is azt tanultam meg, hogy mielőtt végső cselekvésre mész, gondolkodjál. Mindenkinek lehetnek rossz napjai, soha nem tudhatod, hogy a vitapartnered milyen helyzetben van, vagy milyen helyzetből jött. Türelem és megértés, ez a legfontosabb. Ahogy említettem, ezek a viták soha nem voltak vérre menőek és soha nem voltak ellenségesek. Mindenki a jobbik oldalát próbálta mutatni és a jobbítás szándékát cselekedte. Ezt feltételeztem és ezt tapasztaltam a velem szemben ülő frakció oldalán is, soha nem tekintettem ellenségnek senkit sem. Én büszke vagyok arra, amit Szombathely szűkebb körzetemért tettem, természetesen vannak hiányérzeteim, de remélem, hogy az utódok majd ezeket a hiányokat pótolni tudják. A fejlődés egy nagyon jó útjára fog térni Szombathely, feltételezve, hogy a gazdasági, társadalmi körülmények is olyanokká válnak, amilyet szeretnénk. Hálás vagyok a sorsnak, hogy itt lehettem, hálás vagyok a szombathelyi választóknak, hogy részükről itt lehettem. Én egy dolgot ígértem minden választónak, ami miatt büszke vagyok és ami mellett én büszkén nézek a tükörbe és tisztának érzem magam. Mindig azt ígértem, hogy nem ígérek konkrét megvalósítást soha semmiben, azt megígérem, hogy megteszek mindent annak érdekében, hogy teljesüljön. Nyilván egy képviselő körzetbe választódik meg, de a városért dolgozik. A városért dolgozik, tehát kompromisszumot kell kötni és magam is megkötöttem a magam kompromisszumát, még ha a város azon része, akiknek az utcáját nem sikerült rendbe tennem, esetleg haragudnak rám. Én a választók között sem tettem különbséget jobb vagy baloldali vagy bármilyen felekezeti hovatartozással kapcsolatban, mindenkit egyformán kezeltem és próbáltam segíteni. Köszönöm mindenkinek, aki ezt a segítséget megadta számomra, köszönöm még egyszer a frakciónak, polgármester úrnak kifejezetten köszönöm a segítségét, tőle rengeteget tanultam, az ő higgadt és nyugodt stílus személyisége szerintem a város érdekeit szolgálja és büszke vagyok arra amilyen eredményt elértünk. Nem úgy értem, hogy a másik oldalt, nem, hanem arra vagyok büszke, hogy a munka elérte, meg beérett a gyümölcs. Hálás vagyok mindenkinek és köszönettel tartozom mindazoknak, akik segítették a munkámat, értelemszerűen minden városházi dolgozónak, osztályvezetőknek, irodavezetőknek, közalkalmazottaknak, köztisztviselőknek a munkáját köszönöm, mert azok mind nagyon fontosak voltak annak érdekében, hogy a város tudjon fejlődni, mi tudjunk dolgozni, hiszen az előterjesztéseket oly módon készítették el, amely nem sok vitára adott okot. Ezek nagyon fontos dolgok. Még egyszer köszönöm szépen a szombathelyieknek, mindenkinek nagyon szépen köszönöm a segítséget, családomnak, - utoljára hagytam, nem lehet kihagyni a családot, ehhez azért kitartás kell erő kell az ő részükről is türelem -, köszönöm a családomnak, mindenkinek, aki engem támogatott és segített. Mindenkinek további eredményes munkát kívánok és jó egészséget a továbbiakban. Köszönöm szépen polgármester úr.

**Dr. Nemény András polgármester:** Köszönöm szépen. Lendvai Ferenc elnök úr.

**Lendvai Ferenc, a Költségvetési Ellenőrző Szakmai Bizottság elnöke:** Tisztelt Polgármester Úr! Tisztelt Közgyűlés! Úgy gondoltam, hogy majd ez lesz az utolsó megszólalásom, amikor ilyenekről beszélgetünk, de van olyan napirendi pont, amihez feltétlenül szeretnék hozzászólni. Egy kicsit úgy érzem magamat, mint az Oscar-díj kiosztáson, ott vannak olyanok, akik hosszasan megköszönik, vannak olyanok, akik rövidebben köszönik meg a lehetőséget. Nahát én a rövidebbek közé tartozom. Megtiszteltetés volt Szombathely városáért dolgozni köszönöm.

**Dr. Takátsné Dr. Tenki Mária városi képviselő:** Ne a napirendek között kelljen elmondanom azt, hogy 2006 októberben volt az első eskütételem egyéni körzet képviselőjeként a testületben. Azóta 4-szer egyéni körzetben választottak meg a választók. Köszönöm a bizalmukat, rendkívüli megtiszteltetés volt 2-szer 5 év és kettő 4 éves ciklus volt. Ebből kettő ciklust egyedüli nőként voltam a testületben. Felemelő érzés volt és az is, hogy a férfi képviselőtársaim együttműködők voltak az általam tett javaslatokban. Én képviselőként, tanácsnokként, bizottsági elnökként és bizottsági tagként a tisztségemből eredő feladataimat a város fejlődésének előmozdítására és ennek érdekében lelkiismeretesen tettem. A választók értékelték ezt a munkát. Négy egyéni ciklus győzelem, ez nem kis munka, tessék utánam tenni és megtudják, hogy mennyi élményt és mennyi munkát ad ez. Köszönöm a Polgármesteri Hivatal vezetőjének, jegyző úrnak a segítségét, és az összes munkatársnak. Köszönöm az önkormányzati intézményeknek és a gazdasági cégjeinknek, a vezetőknek a segítségét a munkámhoz. Megtisztelő volt ez a munka. Én úgy érzem, hogy nőként példát tudtam mutatni a városban élő nőknek, akik a közélet, a közügyek iránt szeretnének érdeklődni. Bárkit várok, hogy segítséget nyújtsak a részükre, hogy ezt hogy kell csinálni, miként kell ezt a mesterséget elsajátítani. Sok ismeret kell hozzá, sok türelem és nagyon jó emberismeret. Köszönöm szépen az együttműködést.

**Dr. Nemény András polgármester:** Kecskés László elnök úr.

**Dr. Kecskés László, az Egészségügyi Szakmai Bizottság elnöke:** Köszönöm szépen. Eltelt 10 év nekem is képviselőként és az ember ilyenkor önkéntelenül megpróbál egy mérleget csinálni és számot vetni. Kezdem azzal, hogy én elsősorban szakpolitikusként tekintettem mindig magamra és talán az egész 10 éves működésemnek a legfontosabb maradó értéke azt gondolom, hogy az Egészségügyi Alapellátónak a megvalósulása. Úgy kezdődött, hogy mikor 2014-ben képviselő lettem, akkor ebbe a témába erősen beleálltam, a saját frakcióm is meglepődött, kaptam olyan véleményt, hogy mit képzel ez nullkilométeres képviselő, egy ilyen komoly projektet akar megvalósítani, hát megvalósult. Igaz, hogy az átadás már az új többség alatt történt meg, de rendkívül büszke vagyok. A korábbi városvezetés meg a mostani városvezetés segítségével azért a lakosság széles tömegét érintően a körzetemben megvalósult beruházások történtek. Persze, mint egyéni képviselő nekem abból sok hasznom nem volt, de maximálisan természetesen támogattam. Ilyen a Csónakázó-tó rekonstrukció, az új híd, Sportliget projekt. Az új ciklusban ilyen a Nárai utcai körforgalom, úgy gondolom, hogy a város összlakosságának az érdekét szolgálta. Egyéni képviselőként sok hiányérzetem van. Vannak sikerek is, azt gondolom, hogyha jól számolom, 9 utca rekonstrukciójában sikerült nagyon aktívan lobbizva részt venni, ebből kettő ebben a ciklusban történt meg. Fontos azt is elmondanom, hogy komoly hiányérzeteim vannak és erre kérem Szuhai képviselő urat is, hogy figyeljen oda azokra az elmaradt, de nagyon fontos megvalósítandó projektekre. A Kárpáti Kelemen utcának már nem csak a forgalomlassító és a járda projektjét tartom fontosnak, hanem az egész útnak a rekonstrukcióját kellene elvégezi egy tempóban. Sok ilyen utca van: a Kétrózsaköz, a Komlósi, Bárdosi, tudnám még sorolni ezeket. Úgy gondolom, hogy ezek rendkívül fontosak, sokat küzdöttem érte, úgy alakult, hogy ezt nem sikerült megvalósítani. Én azt kérem az új városvezetéstől az ottani lakosok érdekében is és arra kérem utódomat Szuhai Viktort, hogy maximálisan tegyen meg mindent ezért. Én köszönöm a városvezetésnek, a korábbinak, a mostaninak, az Egészség Bizottság minden tagjának, résztvevőinek, bizottsági tagnak, támogatóknak és nem utolsó sorban a lakosoknak a bizalmát, hogy kétszer egyéni képviselőként megválasztottak. Nekem is meg kell említenem, hogy a Polgármesteri Hivatal minden munkatársától megkaptam azt a segítséget, amire számíthattam és ezt mindenkinek köszönöm.

**Dr. Nemény András polgármester:** Köszönöm szépen elnök úrnak. Koczka Tibor képviselő úr.

**Koczka Tibor városi képviselő:** Tisztelt Polgármester Úr! Tisztelt Közgyűlés! Bár az utolsó szó jogán én a 15. napirendnél köszöntem volna meg mindenkinek a segítségét a jegyzői tájékoztatónál, ha már így a Közgyűlés elejére kívánkozott, hiszen polgármester úr is említette, - azért még egy jó pár órás munka vár itt ma ránk - ha már polgármester úr megadta rá a lehetőséget, akkor én is szeretném megköszönni elsősorban a szombathelyieknek, hogy az előző ciklusban alpolgármesterként, most képviselőként képviselhettem őket itt a Közgyűlésben. Nyilván a jövő és a következő nemzedékek döntik el, hogy mennyire jól tettük itt a dolgunkat. Én úgy gondolom, hogyha mások is végig mennek azon a polgármesteri folyósón és felnéznek a tablókra, akkor úgy fognak majd végigmenni és egészen ’90-től mostanáig az összes tabló előtt, hogy igen, mindegyik ciklusban, mindegyik testületben megvolt a képesség, megvolt az a lehetőség, hogy előre vigye Szombathely fejlődését, hogy a szombathelyiek itt minél jobban érezzék magukat és minél jobban éljenek. Szóba került itt a lakossággal való kapcsolattartás, én azt szeretném és arra szeretném fölhívni mindenkinek a figyelmét, hogy nem az emberekhez kell beszélni, hanem az emberekkel kell beszélni és Kopcsándi képviselőtársam ezt az előbb már nagyon szemléletesen elmondta. Köszönöm mindenkinek, aki akár alpolgármesterként, akár képviselőként segítette a munkámat, természetesen a hivatal dolgozóinak, természetesen a cégvezetőknek és még inkább a cégek munkatársainak. Hiszen itt mi akár városvezetőként, akár Közgyűlésben képviselőként hozhatunk jobbnál jobb döntéseket, ha nincs, akik ezeket a döntéseket végrehajtsák, megvalósítsák, azokat az elképzeléseket, amelyek itt ebben a teremben, illetve a hivatalban megfogannak, akkor megette a kutya. Gratulálok minazoknak, akik a választáson kiérdemelték, hogy a következő ciklusban itt a teremben képviselhessék a szombathelyieket. Akik már képviselők voltak az előző ciklusokban úgyis tudják, de azért nem haszontalan, ha elmondom, hogy azért nehéz a képviselői munka, mert „ha kolbászból van a kerítés, akkor meg a vegetáriánusok tüntetnek”. Ez a mondás is arra hívja föl a figyelmet, hogy nagyon-nagyon sokat kell ahhoz egyeztetni, hogy a bizonyos döntésekhez mindig meglegyen a kellő támogatás. Erről jut eszembe, az egyik testvérvárosi utazáson, amikor Kaufbeurenben jégcsarnokot avattak és a városban csak 70%-os támogatottsága volt a jégcsarnok építésnek és beruházásnak, akkor az alpolgármester úr azt mondta, hogy ezt követően viszont azt a másik 30%-ot próbáltuk meggyőzni arról és bevonni a munkába azért, hogy az az egész az egész városnak az élménye legyen és az egész város örüljön ennek a beruházásnak és nem éltünk vissza azzal, ott a demokrácia alaptétel, a többség akarata. Mindenki számára próbálták lehetővé tenni és örömmé tenni ennek a beruházásnak meglétét. Én kívánok minden képviselőnek és a testületnek a következő 5 évben jó munkát. Köszönöm még egyszer mindazoknak, akik támogattak az elmúlt 10 évben, egy élmény volt. Köszönöm szépen.

**Dr. Nemény András polgármester:** Köszönöm szépen. Melega Miklós képviselő úr.

**Dr. Melega Miklós városi képviselő:** Köszönöm szépen. Én sem fogok túl hosszan beszélni, de leköszönő képviselőként mégis egypár szót szeretnék mondani. Először is szeretném megköszönni polgármester úrnak ezt a névre szóló emlékplakettet, amit nagy becsben fogok tartani, mert arra emlékeztet, arra az 5 évre, amikor a város képviselője lehettem. Ez nagy megtiszteltetés volt nekem, egy komoly feladat is egyben, de nagy ajándék az élettől és a jó Istentől, hogy itt lehettem, úgyhogy köszönöm. Köszönöm a képviselőtársaimnak, először is a frakció tagjainak az együtt munkálkodást, köszönöm a másik oldalon, a városvezetés oldalán levő képviselőtársaknak is a közös munkát, mert valóban sokszor sikerült azért komoly viták után is egyirányba mozdulnunk. Én a legelső felszólalásomban nem véletlenül azt kértem képviselőtársaimtól, hogy a Közgyűlésnek a méltóságát a szavainkban is próbáljuk megőrizni. Voltak itt azért olyan komoly ütés váltások időnként, amikor elég sértő megjegyzések hangzottak el - nem ünneprontásnak szánom ezt -, de való igaz, nagyon nagyra tudtam ezt értékelni, amikor ezek után felállt egy-egy képviselőtársam és bocsánatot kért és visszavonta a szavait. Azt gondolom, hogy ez nagy emberi nagyságról tanúskodik, hogyha valaki erre is képes volt. A jövőre nézve én azt szeretném kérni, hogy a következő Közgyűlésen már nem leszek itt, hogy ezt elmondhassam, hogy mindenki, ha teheti, akkor próbálja a nagy elődöknek, akiknek a képei itt a falon láthatók, az ő szellemiségükhöz, az ő példájukhoz méltóan képviselni a város érdekeit, szavaiban, megnyilvánulásaival is a mások emberi méltóságának tiszteletében is előbbre haladni és olyan szavakat használni és olyan módon megnyilatkozni, ami inkább a tárgyhoz tartozik és inkább nézetkülönbségekről szóló vita, mintsem személyeskedés. Én azt kívánom a következő Közgyűlés tagjainak és magának a Közgyűlésnek, hogy tudjanak eredményesen munkálkodni Szombathelyért, a közösség érdekéért, a közjó szolgálatáért. A magam részéről azt tudom mondani, hogy - ezt nem fenyegetésnek szánom, valaki lehet, hogy örül neki, valaki nem -, tehát én azért itt maradok a városban és kulturális területen várostörténészként, civil szervezetek tagjaként, az egyház közösségének tagjaként és közéleti személyként továbbra is ugyanezt tudom mondani. Ahogy korábban is, mielőtt képviselő voltam, a városért igyekeztem dolgozni, a továbbiakban is ebben szándákomban áll a város érdekében tenni. Előfordulhatnak majd olyan helyzetek, amikor közös ügyeink is lesznek, akkor én igyekszem majd nyitottan fordulni ezekhez a kihívásokhoz. Köszönöm szépen.

**Dr. Nemény András polgármester:** Köszönjük szépen képviselő úrnak. Sátory Károly képviselő úr.

**Sátory Károly városi képviselő:** Tisztelt Polgármester Úr! Tisztelt Közgyűlés! Nem véletlen szólok utoljára, én ma nem terveztem, hogy ezen fórumon elköszönök, hiszen, amikor eldöntöttem, hogy a következő ciklusban én már nem indulok, egy kiváló lehetőséget kaptam a televízióban több képviselőtársammal együtt, ahol egy kicsit több idő volt visszatekinteni az elmúlt esztendőre és ott az ember elmondhatta, hogy mi minden történt, mi mindennel sikerült hozzájárulni ahhoz, hogy a szombathelyiek, illetve inkább a körzetemre koncentrálva, hogy mit sikerült végezni milyen munkát az elmúlt 5 évben, illetve a 10 esztendőben. Ezért most nem is kívántam felszólalni, de ha már mindegyik képviselőtársam megtette, aki elköszönt, én is élek az alkalommal most ezen a helyszínen is. Én is szeretném megköszönni mindenkinek, aki segítette a munkámat az elmúlt 10 esztendőben itt a hivatalban és azon kívül is. Elsősorban nagyon szeretném megköszönni mindazoknak a választóknak, akik két alkalommal is mellettem álltak és az ő szavazatukkal tudtam dolgozni itt a Közgyűlésben. A régi, illetve új városvezetésnek, illetve az új képviselőknek azt kívánom, hogy hozzanak bölcs döntéseket, mindig a város és a polgárainak érdekét képviseljék. Köszönöm.

**Dr. Nemény András polgármester:** Köszönöm szépen. Azt hiszem ez így volt méltó, hogy mindenki, aki szeretett volna, el tudott köszönni. Annyit mondok itt zárszóként, hogy igen, én is végiggondoltam, a döntéseim nagy részét közösen hoztuk az előző ciklusban és azt hiszem, hogy így lesz ez a következőben is. Ennek a legfőbb oka, hogy elsősorban mindenki Szombathelyért dolgozik, de persze vagyunk családapák, családanyák, gyerekek, a szülei, gyerekkori nagyszülőknek az unokái, de vagyunk a városunkat nagyon szerető emberek is és a politikai hovatartozás mindezek után következik csak és hogyha ez így is marad, akkor az emberi viszonyok megmaradnak, akkor azt hiszem, hogy Szombathelynek bármilyen összetételű is a Közgyűlése, jó jövője lehet. Én is szeretném megköszönni az önkormányzati dolgozóknak, akik mögöttünk álltak. Sok alkalommal megtettem már belső fórumokon, de így illik, hogy a nyilvánosság előtt is megtegyem, amikor jegyző úr is és aljegyző asszony is kapott emlékérmet a ciklusért, rajtuk keresztül kívántam valamennyi önkormányzati dolgozónak is megköszönni. Ezek után direkt nem úgy akartam, hogy a két Közgyűlés közöttiben menjen az idő az esetleges hozzászólásokra, merthogy ez nem egy időkeretes dolog. Ezek után megnyitom a Közgyűlésnek azt a részét, amelyik a munka része. Igazából már meg is nyitottam, de most rá is térhetünk az első napirendi pontunkra. Van-e esetleg más napirendi javaslat? Közben elfelejtettem, hogy ilyen is van, de nincsen. Rá is térünk ez első napirendre. Jaj, kijöttem a gyakorlatból. Úgy látom, felkészültebb az ellenzéki frakció. Tudták, hogy mi következik. A napirendi pontokról fogunk szavazni.

Megállapítom, hogy a testület 13 igen, 0 nem, 8 tartózkodással elfogadta a kiküldött napirendi pontokat. A Közgyűlés az alábbi határozatot hozta:

**170/2024. (IX. 26.) Kgy. sz. határozat**

A Közgyűlés a 2024. szeptember 26-i ülés napirendjét az alábbiak szerint fogadta el:

**I.**

**NYILVÁNOS ÜLÉS**

**1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Előadó:** Dr. Nemény András polgármester

**2./ Javaslat a helyi közösségi közlekedéssel összefüggő döntések meghozatalára**

**Előadók:** Dr. Nemény András polgármester

Horváth Soma alpolgármester

Dr. Horváth Attila alpolgármester

**Meghívottak:** Szlávik Gábor, a Blaguss Agora Hungary Kft. ügyvezető igazgatója

Tóth Gergely, a Blaguss Agora Hungary Kft. szombathelyi kirendeltségvezetője

**3./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

**Előadók:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Horváth Soma alpolgármester

**Meghívottak:** Krenner Róbert, a VASIVÍZ ZRt. vezérigazgatója

Kovács Cecília, a SZOVA NZrt. vezérigazgatója

Molnár Miklós, a Szombathelyi Távhőszolgáltató Kft. ügyvezető igazgatója

Németh Klára, a FÉHE Nonprofit Kft. ügyvezető igazgatója

Horváth Zoltán, AGORA Savaria Kulturális és Médiaközpont Nonprofit Kft. ügyvezető igazgatója,

Jancsóné Sárdi Katalin, a Vas Megyei Temetkezési Kft. ügyvezető igazgatója

Izer Gábor, a SZOMPARK Kft. ügyvezető igazgatója

Grünwald Stefánia, a Savaria Turizmus Nonprofit Kft. ügyvezető igazgatója,

Dr. Kovácsné Takács Klaudia, a Savaria Városfejlesztési Nonprofit Kft. ügyvezető igazgatója,

Szabó Tibor, a Weöres Sándor Színház Nonprofit Kft. ügyvezető igazgatója

**4./ Tájékoztató a Városháza műszaki állapotáról és javaslat a balesetveszélyt megelőző intézkedések megtételére**

**Előadók:**  Dr. Nemény András polgármester

Dr. Károlyi Ákos jegyző

**Meghívott:**  Bukits Zoltán tartószerkezeti szakértő

**5./ Javaslat a Sárdi-éri iparterületen megvalósuló útfejlesztéssel kapcsolatos döntés meghozatalára**

**Előadók:** Dr. Nemény András polgármester

Dr. Horváth Attila alpolgármester

Horváth Soma alpolgármester

**6./ Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5) önkormányzati rendelet II. számú módosításának megalkotására**

**Előadók:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

**Meghívott:** Gáspárné Farkas Ágota könyvvizsgáló

**7./ Javaslat a szombathelyi férfi felnőtt labdarúgás jövőjével kapcsolatos döntés meghozatalára**

**Előadók:** Dr. Nemény András polgármester

Dr. László Győző alpolgármester

Dr. Horváth Attila alpolgármester

**Meghívott:** Keringer Zsolt, a Haladás Szurkolói Kör elnöke

**8./ Javaslat az önkormányzati bérlakások jövőbeni kezelésével kapcsolatos döntés meghozatalára**

**Előadók:** Dr. Nemény András polgármester

Horváth Soma alpolgármester

Dr. Károlyi Ákos jegyző

**Meghívott:** Kovács Cecília, a SZOVA NZrt. vezérigazgatója

**9./ Javaslat határozatlan időre szóló kijelöléssel rendelkező önkormányzati bérlakások értékesítésének vizsgálatára**

**Előadók:** Dr. Nemény András polgármester

Horváth Soma alpolgármester

**Meghívott:** Kovács Cecília, a SZOVA NZrt. vezérigazgatója

**10./ Javaslat ingatlanokkal kapcsolatos döntések meghozatalára**

**Előadók:** Dr. Nemény András polgármester

Dr. Horváth Attila alpolgármester

**11./ Javaslat önkormányzati rendeletekkel kapcsolatos döntések meghozatalára**

**Előadók:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

**12./ Javaslat az önkormányzat által alapított alapítványokkal kapcsolatos döntések meghozatalára**

**Előadó:** Dr. Nemény András polgármester

**Meghívottak:** Csapláros Andrea, a Savaria Történelmi Karnevál Közhasznú Közalapítvány Kuratóriumának elnöke

Cseri József, a Savaria Történelmi Karnevál Közhasznú Közalapítvány FEB elnöke

Wagner József, a Szombathelyért Közalapítvány Kuratóriumának elnöke

Dr. Mészáros András, a Szombathelyért Közalapítvány FEB elnöke

Kronekker Veronika, a Kutyamenhely Alapítvány Kuratóriumának elnöke

Versegi Valentin, a Kutyamenhely Alapítvány FEB elnöke

Szentkirályi Bernadett, a „Szombathely Szent Márton városa” Gyebrovszki János Alapítvány Kuratóriumának elnöke

**13./ Javaslat közterület elnevezésére**

**Előadók:** Dr. Nemény András polgármester

Horváth Soma alpolgármester

**14./ Tájékoztató a lejárt határidejű közgyűlési határozatok végrehajtásáról**

**Előadó:** Dr. Károlyi Ákos jegyző

**15./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről**

**Előadó:** Dr. Károlyi Ákos jegyző

**Ii.**

**ZÁRT ÜLÉS**

**16./ Javaslat egyedi hatósági ügyekben benyújtott fellebbezések elbírálására**

**Előadók:** Dr. Nemény András polgármester

Horváth Soma alpolgármester

Dr. László Győző alpolgármester

**17./ Javaslat önkormányzati kitüntetések adományozására**

**Előadók:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** Vannak dolgok, amik nem változnak. Rátérünk az első napirendi pontunkra.

***1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről***

***Előadó:*** *Dr. Nemény András polgármester*

**Dr. Nemény András polgármester:** Az egész nyarat magába foglalja ez a napirend, hiszen már régen volt Közgyűlésünk. Czeglédy Csaba elnök úrnak adom meg a szót.

**Dr. Czeglédy Csaba, a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! A többség bizalmából az elmúlt 5 évben városunkat képviselőségemen túl a Szociális és Lakás Bizottság elnökeként is szolgálhattam. A tegnapi bizottsági üléssel bezárólag 423 egyedülállónak és családnak segítettünk lakhatásban az elmúlt 5 évben. Gyakorlatilag minden erőnket megfeszítettük azért, hogy minél több lakhatási krízishelyzetbe kerülő szombathelyinek segítsünk. Azonban rá kell arra mutatnom - és magam részéről ezt tartom a következő testület legfontosabb feladatának, - hogy 330-at meghaladja a lakhatási krízishelyzetben rendelkező kérelmet beadottaknak a száma. A valós szám ennél lényegesen több. Hónapról hónapra növekszik az új ügyfeleknek a száma. Irodavezető asszonnyal azt tapasztaljuk, hogy minden héten újabb és újabb, új ügyfelekkel találkozunk, akik lakhatási krízishelyzetben vannak. Csak azért hadd mondjak példákat azoknak, akiknek nem tudunk segíteni. 330-ból már 50-et meghaladja azoknak a száma, akiknek, ha tegnap tudtunk volna a bizottsági ülésen lakást adni, már késő lett volna. Például hadd említsem Máriát, aki egyedül neveli az autista fiát, ápolási díjban részesül egyszobás albérletben élnek, nehezen tudja fizetni, a fia betegsége miatt sokszor ebbe az egy szobába nem engedi be, az anyuka a konyhában alszik a lakásban. Egy fiatal pár gyermeket vár. Hosszú idő után jutottak arra az elhatározásra, hogy gyermeket vállalnak, azonban a leendő nagymama nem engedi, hogy náluk lakjanak az önkormányzati lakásban. A fiatalok élete gyakorlatilag teljesen kilátástalan, október 15-én fog szülni a hölgy. Ildikó egy érzelmileg bántalmazott nő, rokkantsági ellátásban részesül, 4 órában dolgozik még emellet is, rokkantsága mellett, lehetetlen számára ebben az évben már kétszer emelt albérleti díját fizetni. Anita egyedül neveli 4 gyermekét, gyermektartást apuka azt elfelejti fizetni és így az albérletnek a fenntartása teljesen lehetetlen ennek az egyedülálló anyukának. Róbert egyedülálló férfi, már rég el kellett volna hagyni az albérletét, per van folyamatban, egy félkomfortos fűtés nélküli lakásban lakik, arra vállalkozunk, hogy az idei telet már ne kelljen ebben a lakásban töltenie. Kornélia idős asszony, 83 éves, a lányával lakik, aki fizikailag is és mentálisan is folyamatosan bántalmazza ezt a szegény nőt. Ő is lakásra vár. Dóra egyedül élő hölgy most már 120 000,- Ft-ot fizet havonta a munkásszálláson, 220 000,- Ft havonta a munkabére, ebből nem tud félretenni kaukcióra. Gyakorlatilag elérhetetlen számára, hogy albérletbe tudjon költözni, a munkásszállásnak a díja 120 000,- Ft. Zsolt és Júlia fiatal pár, a férfi daganatos betegséggel él, rokkantsági ellátásban részesül, a párja dolgozik, a rokkantsági ellátásból és az egy fizetésből nem tudják az albérletet fenntartani. Csak példálózó jelleggel, ott, ahol betegség van, megváltoztattam azért a keresztnevet, a többiek esetében a keresztnévből talán nem felismerhető a többség számára, akiket mondtam és még legalább 40 esetet tudtam volna felsorolni. Én szívem szerint a 330-at is felsorolnám. Velük napi kapcsolatban vagyunk az irodavezető asszonnyal, a lakásiroda munkatársaival. Én azt kérem a városvezetéstől, ma is lesz ezzel foglalkozó napirend, hogy legyen a legfontosabb prioritás a szociálisan nehéz helyzetbe kerülteknek a segítése. Nem panaszkodhatunk, gyakorlatilag a városvezetés az összes általam, illetve a hivatal által szakmailag javasolt elképzelést megvalósította, a forrásokat hozzá biztosította. Az látszik, még több forrásra lesz szükség, illetve, hogyha szeretnénk, hogy a komfortnélküli lakásokat felszámoljuk, közel 80 olyan lakás van, ahol udvari WC-s komfortnélküli lakásban laknak szombathelyiek. Azt gondolom, hogy ehhez a 2000 éves büszke városhoz nem való, hogy szombathelyiek udvari WC-s komfortnélküli lakásban lakjanak. Látszik, hogy növelnünk kell a komfortos, összkomfortos lakásoknak a számát. Lehet, hogy nem kell a lakásállománynak ténylegesen növelnünk a számát, de legalább ezt a 80-90 lakást ebben a ciklusban komfortos és összkomfortos lakássá kellene tenni. Nem titok, hogy polgármester úr felkért, hogy vállaljam a következő ciklusban is az elnöki feladatokat. Egyszere hálás és rendkívül megterhelő ez a feladat. Erőnknek megfelelően és tudásunknak megfelelően szolgálni fogom a várost is, de a városvezetés, illetve a Közgyűlés segítsége nélkül ellehetetlenül a helyzetünk. Én kérem, hogy a lakhatás, illetve a szociális nehéz helyzetbe kerülőknek a kiemelt támogatása egy fő pontunk legyen. Köszönöm a Szociális és Lakás Bizottság tagjainak, Ágh Ernő képviselőtársamnak, gyakorlatilag két tartózkodás volt az 5 év alatt, ez közös munkánk eredménye, hogy 423 családnak és egyedülállónak a lakhatást biztosítottunk, feladatunk sajnos még több lett.

**Dr. Nemény András polgármester:** Köszönöm szépen elnök úrnak. Igen, tudom, hogy hatalmas munkát végez az elnök úr és a Szociális Bizottság is és ez nyilván lelkileg is nagyon megterhelő feladat. Nem is tudják sokan elképzelni, hogy mennyire, amikor egymás után egy fogadóórán nagyon nehéz emberi sorsokkal kell találkozni, amikre sajnos sok esetben nincsen megoldás, vagy nincsen gyors megoldás. A 423 egy nagy szám. Azt a részét is elmondanám inkább a közvéleménynek, mert elnök úr ezt pontosan tudja, meg a bizottsági tagok, meg szerintem a képviselők is. 2146 szociális bérlakás van Szombathelyen és lakosságarányosan valójában ez a legtöbb az országban. Utána nézettem a többi nagyvárosnak, összeszorozzuk és ha visszaosztjuk, akkor azt látjuk, hogy nekünk nagyon sok bérlakásunk van, itt történelmileg így alakult. Viszont az évtizedek során ez látható, hogy ezekben a bérlakásokban már nem feltétlenül szociálisan rászorulók laknak, vagyis nagyon sokban nem. Senki eddig soha nem nyúlt ehhez hozzá, mert ez egy olyan kérdéskör, ami nagyon érzékeny, de ha más városoknak a gyakorlatait megnézzük, akkor azt is látjuk, hogy úgy adnak ki bérlakásokat sok esetben - éppen Szegeden voltam múlt héten, az ember ilyenkor érdeklődik, utána jár -, hogy mondjuk Szegeden is, ami a mostani napirendi pontjaink között szerepel, a határozatlan idejű bérleti szerződések esetében szintén eladásra engedik az ingatlanokat, amit mi teszünk, ez már máshol működőképes és azt mondják, hogy sikeres történet. Másrészt pedig úgy adnak ki bérlakásokat, hogy mikor bizonyos jövedelmi szintet elérnek a bérlők, akkor utána már tovább kell adniuk azt a bérlakást és ezzel a mozgást, a lakásoknak a mozgását segítik elő. Vagy eleve úgy adnak ki lakásokat, mondjuk fiatalok számára eleve csak 5 évig, mert az arra a célra szól, hogy fiatal párként elkezdve ez egy külön kategória, így kapják meg. Azt gondolom, hogy indokolt a lakásrendeletünknek ilyen módon, meg az egész rendszernek az átgondolása. Már csak abban a tekintetben is, hogy azokban az esetekben, ahol tényleg olyanok laknak, vagy esetleg még ne adj Isten ki is adják, ami persze abszolút szabálytalan és ezt is ellenőrizni kell, hogy ilyenek ne fordulhassanak elő, mert a kárvallottjai azok, akikről pontosan beszélt elnök úr. Fel tudnánk sajnos sorolni olyan példákat is, hogy Imre és Júlia kint élnek Ausztriában, kiadták a lakásukat és nem tudjuk jól ellenőrizni, vagy nem tudtuk eddig ellenőrizni és nem kerültek ki. Ez biztos, hogy nem történhet meg.

**Mikrofon nélkül Dr. Czeglédy Csaba, a Szociális és Lakás Bizottság elnöke:** Azokat már fülön csíptük.

**Dr. Nemény András polgármester:** Van konkrét ilyen eset. Hány ilyen eset lehetett, meg lehet még, ahol nagyon ügyesen úgy intézik a dolgokat, hogy az ellenőrzésen ne tudjanak keresztül menni. Én az egész rendszernek ilyen szempontból az átgondolását tervezem itt a következő időszakban. Ezzel számítok minden képviselőre is, mert szerintem ez egy közös érdek és felelősség és nem lehet politikai kérdés egy ilyen, hiszen pont azoknak kell segítenünk, akikről beszélt elnök úr, akiknek most jelen pillanatban meg nem tudunk. Szerintem az, hogy van ennyi bérlakásunk és van olyan város, ahol meg egyáltalán nincs is, mert történelmileg úgy volt és ott is vannak rászorulók. Szombathely nem az a város, ahol összeségében a legtöbb rászoruló van, de a szociológiai összetétel alapján Szombathelynek nem kellene, hogy ennyire krízis probléma legyen, hogyha itt nálunk az, akkor máshol még sokszorosa kéne, hogy legyen. Ezen rendszeren szándékomban áll változtatni, remélem, hogy az egész testület is így van, elnök úrral beszéltünk erről, már a mostani Közgyűlésen ennek az egyik első lépését tesszük meg. Hiszen azok a határozatlan idejű lakások, - majd arról úgyis beszélünk akkor-, ahol már évtizedek óta laknak és már nem szociálisan rászorulók és mi fizetjük azokat a költségeket, amik a fenntartással járnak, és azt gondolom, hogy már nem kellene, hogy fizessünk, azok jobb, ha eladásra kerülnek és az abból befolyt összegből pedig pont akár a komfortnélküli lakásoknak a felújítását is elkezdhetnénk. Így tud az a dolog egy sokkal jobb rendszerként működni és egy ilyen szociális helyzetnél a városvezetésnek és testületnek szerintem van dolga lépni, ez az irány, ez lesz a jövőre nézve. Horváth Gábor kért először szót. Illés Károly reagálni akar erre. Frakcióvezető úr parancsoljon.

**Illés Károly városi képviselő, frakcióvezető:** Köszönöm a szót. Tisztelt Polgármester Úr! Tisztelt Közgyűlés! Nem kívántam hozzászólni ezen napirend keretében, majd a napirendi pontnál, hiszen napirenden van ez az előterjesztés. Való igaz polgármester úr, korábban is egyeztettünk, illetve beszéltünk erről és elnök úrral is beszéltünk erről, hogy sok olyan kihasználhatatlan lakás van, valamint szociális területen nem tudjuk hasznosítani és nagyon örülök, hogy a Közgyűlés elé került ez. Én úgy gondolom, hogy ezt konszenzussal majd a jövőben is fogjuk tudni kezelni, hiszen való igaz, hogy ezen lakásokon belül nem szociális alapon élnek a bent lakók és olyan szociális támogatásokat vesznek igénybe, amit úgy gondolom, hogy az arra rászorulók emiatt nem tudnak igénybe venni. Frakciónk természetesen ezt támogatni fogja. A napirendnél még hozzá fogok szólni, mert lesz egy módosítási javaslatom is. Köszönöm szépen.

**Dr. Nemény András polgármester:** Köszönöm frakció vezető úrnak. Megadom a szót Horváth Gábor képviselő úrnak.

**Horváth Gábor, városi képviselő:** Köszönöm a szót polgármester úr. Tisztelt Közgyűlés! Csapjunk a lovak közé, így indultam el otthonról. Itt a felszólalásoktól teljesen elérzékenyültem és meghatódtam, innentől kezdve egy kicsit ünnepi hangulatba teszem át ezt a mai napot. Ami felszólalásomnak a lényegi része, azt majd a második részében mondom el. Szeptember második hétvégéjén Vajdahunyadon voltunk Ágh Ernő képviselőtársammal a 15. magyar napokon. Szerencsés eset kapcsán kaptunk meghívást, feleségem családja Ikervári és ott voltunk falunapon a nyár elején és ott találkoztam a vajdahunyadiakkal. Ott mindjárt kiderült, hogy én szombathelyi vagyok, ők pedig ugye a testvérvárosunk. Elmondták nekem, hogy testvérvárosi kapcsolat egy kicsit itt a COVID, a gazdasági válság közepette alábbhagyott és az elmúlt években nem volt érdemi. Ebben arra kértek bennünket, hogy próbáljuk ezt tolmácsolni polgármester úrnak és próbáljuk ezt újra feléleszteni. Én beszéltem Szuhai tanácsnok úrral és megerősített ebben, hogy ebben várható változás. Annak is apropóján, hiszen Vajdahunyad testvérvárosa Szombathelynek és Vajdahunyad megye testvérvárosa Vas megyének a rendszerváltás óta, az elődjeink hozták ezt a kapcsolatot és ezt nekünk tovább kell vinni. Vajdahunyadon egyre fogy a magyarság, az összlakosságnak a 4%-a alatt van és ehhez képest most az idei választáson rendkívül jó eredményt értek el, hiszen az ottani önkormányzati 21 fős testületbe 2 magyar is lett delegálva, Dr. Bende Barna az ottani kórháznak az orvos igazgatója egy nagyon népszerű ember és Ferenczi István. Megnéztem a korábbi éveknek a támogatását és Határon Túli Magyar Egyesületre volt beállítva 600 000,- Ft, ez 2018-as adat. 2019-ben láttam ilyen adatot, hogy Vajdahunyadi Magyarház segítése szintén 600 000,- Ft. Az utána a COVID évében ez megszűnt és azóta sem lett. Én arra hívom fel a figyelmét polgármester úrnak is és a leendő költségvetésért felelős alpolgármesternek is, hogy a következő ciklusban próbáljuk visszaállítani valamilyen szinten ezt a támogatást. Menjen ki a küldöttség, nézze meg a magyar házat, kapunk szállást, át lehet beszélni azt, hogy miben lehet segíteni őket. Azt gondolom, hogy van 17 testvérárosa Szombathelynek és ez nagyon fontos, hogy ezek ne akadjanak el, ezek a kapcsolatok, ezt vigyük tovább. Ezt nagyon szeretném kérni. A másik, ugye bent van két Közgyűlés közti anyagban a HVSE támogatása. Látom azt, hogy a költségvetés módosításban 20 millió forint szerepel erre. Azt szeretném megkérdezni, hogy az egyesületet támogatjuk, vagy bent a labdarúgó szakosztályt, ugye ma alapítunk egy új céget, az a 20 millió kinek megy? Azt is látom, szurkolói fórumon itt voltam és ott követelték Homlok Zsoltnak és Szántó Erzsébetnek az eltávozását. Gondolom, hogy azért van az igazgatói elnökségi delegáltság, ugye polgármester úr kabinetfőnöke, Kovács Előd van a papíron megnevezve és Dr. Czeglédy Csaba a felügyelőbizottságba, hogy itt azért többség azért majd a későbbiek folyamán gondolom nem…. Csaba bólogat, hogy nem. Hát kíváncsi leszek, hogy mi lesz ennek a kifutása. Itt azért megjegyezném, hogy azért jelenleg működő felügyelőbizottság az érdekes, nem tudok róla, hogy tette-e valamit az ügyben, hogy törvényes működésben megfelelően működjön a HVSE, mint egyesület. Hiszen láthatjuk azt, hogy május 31-ig az egyesületeknek össze kell hívni a taggyűlést és a beszámolót el kell fogadni. Ez nem látható. Úgy tudom, hogy október közepén fog ez megtörténni. Mondom, érdekes, hogy ott milyen számok fognak szerepelni. Azt is megemlíteném, korábban a HVSE mindig a költségvetésben kapott 40 millió forint támogatást és frakcióvezetőtársam Illés Károly mindig szóvá tette költségvetés tervezésekor, hogy ez elmaradt. Ott 14 sportszakosztály van, majdnem 1000 gyerek és én reményeim szerint azért ez 2025-től visszaállításra kerül mindenképpen, ha a delegálást befogadják. Ha a küldöttgyűlés dönt, akkor ez a támogatás újra folyósítva lesz a HVSE-nek. Én azt gondolom, hogy nagyon fontos, hogy a HVSE egyesület működjön, hiszen a 14 szakosztályt és a gyerekeket támogatnunk kell. Azt egyébként üdvözlöm, hogy a labdarúgás egy új fejezetet fog nyitni és 100% önkormányzati tulajdonba fog kerülni, vagy alapítunk egy új céget. Bízom abban, hogy labdarúgást tovább visszük és emelkedni fog. Hajrá Haladás!

**Dr. Nemény András polgármester:** Köszönöm szépen. Először megadom a szót Szuhai Viktornak, mert gondolom, hogy a testvérvárosi részre akar reagálni. Parancsoljon tanácsnok úr.

**Szuhai Viktor városi képviselő, tanácsnok:** Köszönöm a szót polgármester úr. Tisztelt Közgyűlés! Két mondatban reagálnék képviselőtársam kérésére, leginkább ugye észrevételeire Vajdahunyaddal kapcsolatban. Szombathelynek kiemelkedően sok testvér- illetve baráti városa van, összesen 20, ha ezt a két dolgot összevesszük. Ennyi testvérvárost nem lehet ugyanolyan hatásfokkal kezelni. Mi megtesszük azt, hogy minden egyes testvérvárosunkkal felvesszük a kapcsolatot - ez minden évben így van - és következő ciklusban kiemelkedően így lesz. Azokkal a testvérvárosokkal tudunk érdemi kapcsolatot kialakítani, ahonnan van visszajelzés, van fogadókészség. Sajnos Vajdahunyad mostanában ez nem tartozott ezekhez a településekhez, illetve városokhoz. Nem volt a testületben magyar tag, én is így tudtam. Ugyanis a testvérvárosi kapcsolatok egyik alapja az, hogy legyen személyes kötődés. Ha van valaki, aki hajtja és akinek érdeke, vagy egyáltalán érdekli a másik város, akkor egy nagyon építő jellegű és konstruktív kapcsolat tud kialakulni. Természetesen nyitott kapukat dönget képviselőtársam, hogy idézzek egy választ. Mindenképpen fel fogjuk velük venni a kapcsolatot, akkor így lesz fogadókészség. Nekünk az a meglátásunk, meg az a véleményünk, hogy így mindenképpen fogunk tudni kapcsolatot teremteni, illetve ki tud egy kicsit virágozni ez a kicsit elhanyagolt - nem a mi részünkről - testvérvárosi kapcsolat. Ennyit szerettem volna csak. Köszönöm szépen.

**Dr. Nemény András polgármester:** Köszönöm szépen tanácsnok úrnak. Az elmúlt ciklusban két külön dolog volt ez valahol, mert a Vajdahunyad testvérvárosi kapcsolat a mindenkori városvezetéssel és a magyar kapcsolat azon belül egy külön történet. Volt magyar delegáció nálam a ciklus során, azért is emlékszem nagyon jól rájuk, mert egy nagyon szép könyvet hoztak gondoltam és de amikor kinyitottam, akkor egy pálinka volt bele rejtve. Az ember ilyet nem felejti el, azóta is ott van a vitrinemben, várja a jobb időket és nagy mosollyal mondták, hogy ezt a tudást ezt mindenképpen ismernem kell. Tehát jó volt az antréjuk, az nem kérdés, jól nyitottak. Való igaz, hogy lehet még ennél többet is tenni. Vajdahunyadi delegáció is volt nálunk, de nem hoztak magyarokat, ők talán a tavalyi karneválnál voltak itt és igazából ennyi volt, amire én emlékszem. Fontosak számunkra a határon túli kapcsolatok is, ezt még erősebbé szeretnénk tenni a következő ciklusban, majd arról akkor beszélünk, de ezt egy kiemelten ezzel foglalkozó külön grémiumban is szeretném megerősíteni majd, pont ezen okok miatt. Magam is voltam alpolgármester úrral Tusványoson, ott is találkoztunk Vajdahunyadiakkal, nem a képviselőtestület tagjaival és az is abba az irányba vitt minket, hogy még inkább erősítsük ezeket a kapcsolatokat. HVSE kérdése. Az a helyzet, hogy jelen pillanatban a HVSE-én belül működik a futball szakosztály, tehát pont azt az utat indítottuk el, hogy önálló legyen, ezért csinálunk saját céget, hogy kikerüljön a HVSE-ből. Őszintén szólva itt láttam, a HVSE-ben sem nagyon szeretném benntartani ezt, mégpedig azt gondoljuk, hogy tiszta viszonyokat kell teremteni. De már folyamatban lévő bajnokságról beszélünk, ahol vannak igazolások, amiket azzal a tudattal indítottak el - itt Czeglédy Csaba is tárgyalt az ügyben többször -, és ez volt a mi külön kérésünk, hogy egy külön alszámlára a HVSE-én belül, ami csak a focival foglalkozik, erre fogunk támogatást adni. Nem a végtelen mennyiséget, mert mivel nem látjuk az elszámolást pontosan, hogy mi történik, meg hogyan, az a természetes, hogy amennyi eddig kifizetésre került, azt rendezzük, hiszen ezek élő szerződések, de abban a pillanatban, ahogy tehetjük, átvesszük és onnantól kezdve már sajátunkként kezelve, tiszta viszonyokat látva tudunk felelős döntéseket hozni. Ez az az összeg, amelyik egy induló új NB-III-as csapat esetében mindenképpen szükségszerű. Ennek a párja a Viktóriának volt a támogatása, amelyik a nyár folyamán szintén 10 millió forint támogatást kapott és a következő évben is tervezzük az ő támogatásukat. Az is lehet, hogy előre kell hozni majd a következő éviből, hiszen most van nehézség, likviditási kérdések, a következő évben már könnyebb lesz a helyzet. Tervezek tárgyalni az MLSZ elnökével, Csányi Sándorral, aki ígérete szerint ősz folyamán érkezni fog Szombathelyre és tudunk ez ügyben tárgyalni. Azt gondolom, hogy ennél még szélesebb körben is fontos tárgyalni, a sportért felelős államtitkár bevonása is szükséges. Nekem az a célom, hogy tiszta viszonyokat teremtsünk és a valós lehetőségekhez igazítsuk az elvárásokat. Hogyha azt látják kívülről, hogy van egy normális tiszta működés, akkor annak az lesz eredménye szerintem, hogy tudunk további támogatókat hozni. Most is remélünk olyan támogatókat, akik szombathelyiek, elkötelezett sporttámogatók, elkötelezett Haladás támogatók és segítik ezt a nagyon nehéz időszakot, ami most nem másról szólhat itt, a bennmaradásról ebben az esetben, meg a tiszta viszonyok megteremtéséről. A HVSE-én belül mi fog történni, nyilván az első lépés az és nagyon reméljük, hogy az általunk most megszavazott képviselőket a felügyelőbizottságba és elnökségbe be fogják venni a HVSE-be, ez az ígéret, hogy lássuk, hogy pontosan ott mi történik. Bármilyen szakosztály támogatása csak akkor lehetséges, hogyha tiszták a viszonyok. Nem jók voltak a tapasztalataink a múltban, ezen szeretnénk változtatni, az a történet jelen pillanatban erről szól, hogy lássuk, mi történik a HVSE-ben, ígéretet tettek arra, hogy ezt láthatjuk. Arra is ígéretet tettek, hogy kiengedik a focit külön cégbe, amiben HVSE is részt vesz, hiszen csak így tud játszani a csapat a stadionban. Ez az együttműködés jó irányba megy el, akkor ebbe, és nincsenek illúzióim, tehát itt a kölcsönös érdekek mentén ebből még jól is jöhetünk ki. A másik alternatíva, hogyha minden beborul, azt pedig nem szeretnénk, pont az 1000 sportoló miatt, ami a HVSE-nél van, meg pont a HVSE meg később a Haladás foci miatt, amit meg szeretnénk átmenteni. Jelen pillanatban erre tudunk felelősséget vállalni. Nem könnyű dolog ez és azt szeretném kérni én is a szombathelyiektől, hogy legyenek ebben türelmesek, a szombathelyi foci szurkolóktól különösen ezt szeretném kérni. Én nem akarom hamis illúziókba ringatni őket, jelen pillanatban a csapat megmentése a cél. Magam személyesen is folytattam tárgyalást a szurkolói csoportoknak a vezetőivel. Azt hiszem, már kezd kirajzolódni a kép, hogy hogyan tudunk ebben tovább menni. Most még ez a helyzet és a kötelezettségeinket azt gondolom, hogy kell teljesíteni, erről szól ez a napirend. A HVSE-be pedig azért a kabinetfőnököm lesz delegálva, mert HVSE elnök volt sok éven keresztül, sikeres is, abban az időben egy nagyon nehéz gazdasági helyzetből sikerült egyenesbe tenni a HVSE-t és valamennyi szakosztály vezetőt is, mert sokkal gyorsabban és könnyebben átlátja ezeket a viszonyokat. Elnök úr pedig a felügyelőbizottság tagjaként a foci átmenet miatt van leginkább ott, de nyilván azért is, hogy a HVSE-ben tiszta viszonyok legyenek, hiszen ő meg jogászként is ezt a dolgot egy másik szemszögből látja és nekem az a fontos, hogy legyenek tiszta viszonyok. Melega Miklós volt, aki nem kért még szót, megadom a szót.

**Dr. Melega Miklós városi képviselő:** Én egy belvárosi útburkolati problémákat érintő ügyre szeretnék visszatérni. A tavalyi év decemberében volt ezzel kapcsolatban egy felszólalásom és kérdésem, januárban kaptam polgármester úrtól egy választ erre, amiben ígéretet tettek arra, hogy ezeket a problémákat orvosolják. Két problémáról lenne szó, az egyik az a kerékpárút, ami a Hefele Menyhért utcától a Fő térre vezet be, ez beton kockakövekkel van burkolva. Én nap mint nap járok erre és ezek ki vannak teljesen mozdulva és balesetveszélyesek, egyrészt a bicikliseknek, másrészt a gyalogosoknak is, mert meg lehet benne botlani, ez az egyik probléma. Erre azt kaptam, hogy az év második felében rendezik, az év második felének a fele már eltelt. Mivel nekem már nem lesz lehetőségem még egyszer ezt így szóba hozni, szeretném, ha kaphatnék ezzel kapcsolatban valamilyen felvilágosítást, hogy ez megtörténik-e. A másik ugyancsak erre a területre terjed ki, ez pedig a Levéltár alatti mélygarázs felszíni megjelenésének a problémája. Ugyanis ott az elmúlt 20 éveben letömörödött ott a talaj és keletkezet egy 20-25 cm magasságú tereplépcső, ami körben látható és ez nem feltétlenül esztétikai problémát jelent, hanem egyrészt az autók, amik bejárnak, a belső udvaron folyamatosan lekoccan az aljuk. Itt történt egy kis kátyúzás ezt elismerem és ezért köszönet a SZOVA munkatársainak valamit már segített a Levéltár alatti átjárónál, de valójában ez körben egy komoly problémát jelent. Különösen felhívnám a figyelmet a Belsikátor mögötti kis kiteresedésre. Ott érdemes körülnézni, mert ott földrajz tanárként azt tudom mondani, hogy ott lehetne a földfelszín formakincsét tanulmányoztatni a gyerekekkel. Az árkosvetődést, a lépcsős vetődést a sasbérc kiemelkedését és a folyamvölgyek bevágódását, körülbelül ezeket lehetne ott bemutatni élőben egy kis ilyen mini Grand Canyon keletkezett, ami lehet, egy kicsit mókásan hangzik. Az embernek a szép érzékét is bánthatja és engem személy szerint szombathelyi polgárként zavar, hogyha turisták jönnek és a szép Fő terünkről átsétálnak a szép Berzsenyi térre, akkor ezt az igénytelen, már mondhatni balkáni állapotot látják. De nem ez a legnagyobb probléma, hanem az, hogy ez tényleg balesetveszélyes. Én ezen a környéken összesen 4 alkalommal láttam balesetet, hogy valaki megbotlott, általában az idős emberek, egy alkalommal ez a Spar előtti részen történt, még mentőt is kellett hívni. Ezért szeretném azt kérni, ezek nem akkora tételek egy város költségvetésében, mert egy kis kavics alátöltéssel megoldható. Szeretném polgármester úrra bízni ennek a problémának a megoldását. Köszönöm.

**Dr. Nemény András polgármester:** Köszönöm szépen képviselő úr. Valószínűleg ez egy nagyobb tétel meg munka, mint a kavics aláöltés, de az év második fele az tényleg az év második fele. Ezt a tájékoztatást kaptam és minden esély megvan rá, hogy meg is történik. Nem tudom ilyenkor azt mondani, hogy 100%, nem én csinálom és nem én megyek ki, de az az információm, hogy minden előkészítés megvan ehhez, hogy ez megtörténjen. Benne van a következő csomagban, hogy elkészítendő. A töréssel kapcsolatban nem tudom, utána kell, hogy járjak. Tudom, hogy miről beszél a képviselő úr. Igen, amit mondott a képviselő úr, hogy volt egy kis javítás, én nem tudom, hogy ez mennyire konstrukciós hiba, valószínűleg ez egy komoly projekt. Felmérjük és biztos, hogy azt is meg fogjuk csináltatni, pontosan tudom, mert én is nagyon nem szeretek ott átmenni és látom, hogy mennyit romlott a helyzet, mert amikor a Fő téren laktam még, akkor is megvolt már. Ez körülbelül tízen pár évvel ezelőtt volt, 14, azóta csak romlott a helyzet. Úgyhogy jogosan veti föl ezeket a javaslatokat. A domborzati viszonyokkal kapcsolatos ötlete ez nagyszerű, ha itt lenne a testületben a Kétfarkú Kutya Párt, szerintem meg is csinálnák, hogy berajzolják. Őszintén megmondom, erre viszont nem emlékszem, valószínű nem szoktam olyan gyakran arrafele közlekedni, úgyhogy megnézzük, hogy erre mit lehet tenni és milyen összegből lehet ezt megcsinálni. Én köszönöm a javaslatait. Most adom meg a szót Czeglédy Csabának szerintem még a HVSE Haladás ügyben.

**Dr. Czeglédy Csaba, a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! Csak gyorsan reagálok Melega Miklós képviselőtársam által elmondottakra. A Spar előtti rész a Hefele utcától, amikor kerékpárral jövök a Városházára és mikor ott eljövök és mozog alattam az útburkolat, akkor eszembe szokott jutni, hogy a sorsból kifolyólag valószínűleg én leszek az első, aki ott balesetet fog szenvedni kerékpárral, nyilván nem miattam, hanem egyébként is. Hallatszik is, hogy roszog vagy nem tudom, valami nagyon furcsa hangokat ad, amikor ott az ember kerékpárral elmegy, ezt kifejezetten veszélyesnek tartom és tényleg akadályozzuk meg, hogy ott baleset történjen. Az önkormányzati bérlakásokra visszatérve. Az is befolyásolja, hogy szociológiai szempontból Szombathely azért az ország boldogabbik felén van, csak én azt kérem, hogy a városvezetés azt is vegye figyelembe, hogy a népszámlálás adatai alapján 33 ezer 303 háztartás van Szombathelyen és 2143 önkormányzati lakás. Most kértem a hivatalt, irodavezető asszonyt, - gondolom majd beszél jegyző úrral -, hogy KSH-tól kérdezzük meg, hogy hány bérlet van Szombathelyen, tehát hány saját tulajdoni és hány bérelt lakás. A lakásszám és az, hogy több ezer üres lakás van szintén a KSH szerint, azt kellene, hogy előre vetítse, hogy a szombathelyiek nagyobb része meg tudja oldani, - akinek nincs saját lakása - a lakhatását. Csak itt két dolog befolyásolja ezt, hogy sok tulajdonos az Ausztriában élőknek az életszínvonalához, az Ausztriai keresetekhez számítja a bérleti díjat. Hiszen, aki 1000-1100 Eurot keres, főleg, ahol a háztartásban mind a két szülő, anyuka, apuka is Ausztriában dolgozik, akkor ehhez mérik a lakástulajdonosok a bérleti díjat, ami extrém magas bérleti díjakat okoz. Másrészről szerintem Horváth Soma, illetve a lakótelepi képviselők is tapasztalták, hogy emeletes ágyak vannak betéve a lakótelepi lakásokba, 5-6 szerb vendégmunkás lakik egy magántulajdonú lakásban, ágyra fizetnek, gyakorlatilag ketten vagy hárman laknak egy szobában 50-60 ezer, vagy ennél több is, amit fizetnek. Ki lehet számolni, hogy egy lakástulajdonos azzal, hogy vendégmunkásokat fogad be, mennyi havi bevételre tesz szert. Ehhez képest meg azt mondja, hogy az a 120, 140 ezer forint, amit kér egy családtól, ahol mondjuk anyuka, apuka nettó 240 ezer forintot keres, az 480 ezer forint és a családi pótlék, azt mondja, hogy amit kérek tőlük 140 ezer forintot, az kevés, hiszen ennél sokkal nagyobb is lehetne a bevételem. Azt tapasztaljuk irodavezető asszonnyal, hogy a fogadóórámra érkezőknek most már több, mint a fele azt a problémát jelzi, hogy albérletben lakik, eddig tudta fizetni az albérleti díjat, de most már gyakorlatilag lehetetlen és a tartalékiakat élik föl, hogy tudják a havi bérleti díjakat fizetni. Én azt gondolom, hogy ez olyan speciális helyzet, ami a nyugati határszélen torzítja a lakhatásnak a kérdését. Tőlünk keletebbre ezek a fajta problémák nem játszanak. Még csak egy percet kérek, hogy egy-két problémára felhívjam a figyelmet. A Kenderesi utcának a nagyobb része felújításra került, ami jövő héttől már hivatalosan is az én választókerületemhez tartozik. Egy kisebb része ez pont a Kondics utcai pálya rész, az nem került felújításra és most még nagyobb forgalom hárul rá, hiszen akik ki akarják kerülni a Bartók Béla körúton való feltorlódást 7 óra 15 és 45 között, illetve délután 4 óra körül, gyakorlatilag a körforgalomig áll a sor a Rohonci úttól. Ezért sokan egy ilyen egérúrnak, vagy kerülő útnak használják, még jobban leromlik az állapota, sokkal nagyobb forgalmi terhelést kap. Tudom, hogy a jövő évi költségvetésnek a tervezése elindult, én azt kérem, hogy arra a szakaszra a városvezetés, amikor a tervezést végzi figyeljen, ez külön nincs bent a Top pluszos meg egyéb felújításokban, - én úgy tudom, hogy nincsen bent, hogyha tévedek akkor azt megköszönöm -, de ezt a részét nagyon muszáj lenne felújítani. Elmondtam év elején, hogy én attól félek, hogy a Kenderesi utca nagyobb részének a felújításával valamikor a távoli jövőben kerül annak a kisebb szakasznak a felújítása, de nagyon komoly forgalmi terhelést kap. Visszafele, amikor a másik irányba torlódik a forgalom, akkor nem akarják a Rohonci-Bartók kereszteződés feltorlódást várni, gyakorlatilag ott elhúznak jobbra az utca irányába. Hát Szuhai Viktor képviselőtársamat nem irigylem, de naponta kapok panaszt, én csak Parkerdei útnak szoktam hívni, de a Jégpince utca a pontos neve, ha jól mondom. Borzalmas és több helyen balesetveszélyes állapotban van, azzal valamit tennünk kell polgármester úr, mert ne várjunk meg egy komolyabb balesetet. Többször futok arra, borzasztó állapotban van az út, amiről nyilván a városvezetés is tud. Én is többeknek megígértem, hogy a Közgyűlés nyilvánossága előtt erre felhívom a figyelmet.

**Dr. Nemény András polgármester:** Köszönöm szépen elnök úrnak. Azt az információt kaptam, hogy lehet, hogy ott a Sparnál az még októberben meglesz. Meglátjuk, hogy így lesz, de van esély rá, ezt mondom mindkettő képviselő úrnak. Tudjuk a problémát. A Kondics utcai sportpálya előtti út, azt Kenderesi utcának hívják azt a részét is. Én ott szoktam sétáltatni a kutyáimat és valamelyik nap sötétben sétáltattam, úgyhogy nagyon jól tudom, hogy miről beszél a képviselő úr. Azon gondolkoztam, hogy ez is milyen furcsa lenne, hogyha ott megy ki az én bokám. Nyilván prioritási sorrend lesz az utaknál nagyon sok út van. A választási eredmény úgy hozta, hogy az összes egyéni képviselő az Éljen Szombathely! frakcióhoz fog tartozni a következő ciklusban, ez felelősség is, hát ezt így együttesen kell és folyamatban is van ennek a kitalálása, hogy mi milyen sorrendben történjen. A Parkerdei útról én is kapok Messenger üzeneteket is, pont talán tegnap kaptam a parkerdő csoport vezetőjétől, de ez így 400 millió forintos tétel. Beszéltünk erről többször is nyilván az úttól függően. Akkora összeg az egésznek a megcsinálása, ami mindjárt fölveti azt a kérdést, hogy milyen más, a városban lévő fontos utak előznék meg, vagy nem előznék meg. Egy út, amit nagyon sokan használnak, de a városban ebből az összegből nagyon sok utat fel lehetne újítani. Jelen pillanatban a költségvetési helyzetünket azért sem tudjuk pontosan, mert nem látjuk még az iparűzési adó bevételeinket és vannak olyan hírek is, hogy más lesz az önkormányzati támogatási rendszer, tehát felelőtlenség lenne bármi olyan mondatot mondani ma a fejlesztéssel kapcsolatban, ami lehet, hogy nem lesz a következő hónapban már fedezete. Mert, ha tényleg az iparűzési adó elvétele és egy központi kiosztása lenne a következő ciklusban, ami szerintem tragédia lenne - az új irány -, akkor bármit mondanék én most, ezt nem tudnánk tartani. A Top plusz az egy másik kérdés, azzal is dolgozunk folyamatában minden képviselővel, azt transzparens módon majd úgyis a Közgyűlés elé fogjuk hozni. Azoknak a képviselőknek véleményét is fontosnak tartjuk, akik nem egyéni képviselők, tehát abba is akár bekerülhet, de most azért nem mondom, mert nem is emlékszem pontosan, melyik út, nem csak a polgármester dolga, hogy ezt eldöntse. A problémáról tudunk, mert folyamatosan kapjuk mi is, én is szoktam arra futni, úgyhogy én is látom ezt. Bár én inkább bent futok az erdő részen, szerintem az egy kicsit kellemesebb közeg, mint maga az út. Sokkal komolyabb futó képviselő tudja, hogy hogy kell felkészülni egy futásra nem az erdőben gondolom, hanem a betonon. Megadom a szót Dr. Takátsné Dr. Tenki Mária képviselő asszonynak.

**Dr. Takátsné Dr. Tenki Mária városi képviselő:** Tisztelt Polgármester Úr! A képviselői ciklusom befejezése és a további tevékenységem megszűnése, mint képviselő arra indít, hogy fölhívjam az új megválasztott képviselőnek, akinek október 1-től fog hatályba lépni ez a megválasztása a figyelmét arra, hogy minden évben, az utóbbi években írásos anyagot nyújtottam be a vezetéshez. A városvezetés figyelemét felhívtam arra, hogy a 8-as számú belvárosi választókörzetben milyen közterületi út, járda, játszótér, közbiztonsági, köztisztasági, zöldterületfejlesztési és egyéb feladatok vannak. Én jó szívvel ajánlom ezt az új képviselő figyelmébe. Ez egy nagyon jó itiner arra vonatkozóan, hogy a belváros színvonalát, mint a városunknak a legfontosabb tükrét, azt hogyan lehet tovább fejleszteni és melyek a sürgős feladatok, amiket el kell végezni a belvárosban. Ezenkívül még azt szeretném mondani, hogy képviselőtársam által említett Levéltár környéki Hefele, Fő tér környéki kerékpárutakkal kapcsolatban is szerepel ebben az anyagban a burkolat felújítás és ennek az intézése folyik és jelezte polgármester úr, hogy várható is ennek a nagy felületű burkolatnak a javítása. A jelenlegi előttünk lévő Közgyűlési anyagban, a SZOVA anyagában szerepel az, hogy újra elővette a városvezetés a SZOVA meglehetősen nehéz anyagi körülményei és működési körülményei folytán egy nagy belvárosi ingatlannak az értékesítését. Jegyző úrtól kérdezném a Bejczy utcai okmányirodára vonatkozóan, én úgy emlékszem, hogy a Bejczy utcai okmányiroda sikertelen értékesítési kísérlete után a Közgyűlésen én fel is szólaltam és mondtam azt, hogy ez megnyugtató, hogy olyan álláspontot foglat el a Közgyűlés és a városvezetés, az önkormányzatunk, hogy felfüggesztik ennek az árusítását. Most ennek milyen formai követelménye van? Milyen határozatot kell jegyző úr, erre vonatkozóan a Közgyűlésünknek hozni, hogy ezt a SZOVA újra napirendre tűzze és a működésének a jelentős mértékű több száz milliós hiányait ennek az ingatlannak az eladásával részben pótolja. Kérdezném jegyző urat, hogy térjünk vissza erre, pontosítsuk ezt, mert rendkívül fontos egy nagy ingatlanról van szó, itt pillanatnyilag is a Kormányhivatal működik az objektumban. Bérleti díj emelés is történt a kormányhivatallal szemben, ez meg is történt tudomásom szerint. Ezt milyen formai jogi eljárással kell újra visszatenni az értékesítések körébe? Úgy veszem észre, hogy ez az anyag, ami itt előttünk van, a Közgyűlési anyag ez nem megfelelő így, hogy újra visszavegyük az értékesítendő ingatlanok körébe. Köszönöm szépen.

**Dr. Nemény András polgármester:** Köszönöm szépen képviselő asszonynak. A Parkerdei utat, most kaptam az információt, hogy tegnap óta kátyúzzák, tehát valamivel jobb lesz a helyzet, nem ez a megoldás, de legalább az akkut problémákat meg lehet ezzel kapcsolatban oldani. A Bejczy utcával kapcsolatban az én emlékeim szerint nem sikertelen volt az értékesítés, hanem visszavontuk az értékesítéstől az ingatlant. Nem is került akkor értékesítésre, mert az értékesítéshez egy licit eljárást jelentett volna ebben az esetben. Az akkori költségvetési helyzetben azt láttuk, hogy nincs rá szükség. Most a lehetőségét kívánjuk megteremteni, mert azt látjuk, hogy most meg igenis szükség lehet rá. Meglátjuk, ezelőtt is így volt, ha azt látjuk, hogy jobbak voltak a számok, amik érkeztek, akkor lemondtunk erről, ez egy ilyen opció, amivel lehet élni. Jegyző úr meg fogja nézni pontosan, amit kérdezett a képviselő asszony és egzakt választ ad erre, én nem tudok válaszolni. Megadom a szót Illés Károly frakcióvezető úrnak.

**Illés Károly városi képviselő, frakcióvezető:** Köszönöm a szót polgármester úr. Röviden reagálnék az elnök úrnak a felvetésére itt a Kenderesi utcával kapcsolatban. Való igaz, hogy az utca nagyon rossz állapotban van, de azért arra felhívnám a figyelmet, hogy annak az utcának a felújításával előtte a Fürdő utca, meg a Reviczky utca elég nagy terhelést kapna, ami egyébként most is elég nehezen közlekedhető. Szintén rossz állapotban vannak és végig parkoló autók vannak, tehát a reggeli időpontokban ott is elég szépen feltorlódnak és nem tudnak kifordulni a Gagarin útról az autók. Óvatos lennék ott a felújítással nagyobb mértékben. Egy sima aszfaltozás, én úgy gondolom, hogy egy közlekedési káoszt okozna, ezt jobban át kellene gondolni, hogy ezt komplexen kellene kezelni azzal a lakóövezettel együtt a majdani útfelújítást. Azzal együtt, hogy az út nagyon rossz állapotban van és tényleg baleset veszélyes. Amiért szót kértem elsősorban - és nem itt szerettem volna, hanem a Haladás futball kapcsán lévő napirendi ponttal kapcsolatban - miután így szóba jött azért lehet, hogy szerencsésebb volna maga a HVSE ügyét is külön tárgyalni és külön napirendben, akár a futballal együtt, nem pedig eldugva itt a két ülés közti beszámolóban. Az, hogy a Haladás felnőtt futballt reformálni kell és ezt a helyzetet meg kell oldani, ezzel teljesen egyetért frakciónk, támogatni is fogjuk az előterjesztést, miszerint egy új önkormányzati cég tekintetében újra indulunk szintén az alapoktól. A HVSE-be történő delegálás kapcsán azért annyit felvetek, hogy nem igaz, hogy önöknek nincsen rálátása most a HVSE-re, hiszen van ott egy olyan elnökségi tag, ha jól tudom elnök egyébként, aki mondjuk úgy, hogy az önök köreit gyarapítja, - FEB elnökre gondolok bocsánat - önök köreihez tartozik. Onnan információhoz mindenképp jutnak. Polgármester úr transzparenciáról beszélt végig, ha transzparencia, akkor az ellenzéknek miért nem ad legalább egy helyet, ha nem elnökségbe, akkor a felügyelőbizottságba. Ezért nem fogjuk támogatni ezt az előterjesztést, hiszen mi továbbra sem leszünk tájékozottak és nem fogjuk látni ezt. A HVSE helyzetére visszatérve csak annyit, hogy azért látszik és itt is bizonyítja a mostani helyzet azt, hogy az elmúlt években meg nem adott 40 millió forintos szakosztályi támogatás, amit a korábbi Közgyűlésben folyamatosan biztosítottunk a város részéről az egyesületnek, azért az hiányzik, szükség van rá. Polgármester úrnak annak idején volt egy ígérete, miszerint az államnak átadott stadionból befolyó összegeket, - gondolok itt az építményadóra és egyéb iparűzési adóra -, hogy ezt az összeget ön vissza fogja adni azegyesületnek, az a mai napig nem történt meg. Úgy gondolom, hogy ezen pénzek átadása a múltban is szükséges lett volna és most is meg kellene adni, ha másért nem, akkor az 1000 sportoló gyerekért. Úgy gondolom, hogy a transzparenciát az szolgálná, hogyha az ellenzék is kapna ezentúl helyet VSE tekintetében. Még egyszer felhívom a figyelmüket, hogy van ott olyan ember, aki önökhöz köthető és a felügyeletet most is gyakorolja. Köszönöm szépen.

**Dr. Nemény András polgármester:** Köszönöm szépen. Ki kell igazítanom frakcióvezető urat, hogy az előző ciklusban senkit nem delegáltunk a HVSE-nek a FEB-jébe, ha bárki volt az a korábbi ciklusból, az pedig Puskás Tivadar jelöltje volt. Csak nézzen utána frakcióvezető úr. Bárkire is gondolt, a Puskás Tivadar vezette városvezetés idején került oda és nem a mi javaslatunkra. Akire gondol, az Hende Csabával közös elnökségében is benne van és nem a mi javaslatunkra. Kérdezni akar, akkor szerintem a választókerületi elnökét kérdezze meg, hogy ki miért került oda. Én sem mondok neveket, csak egész egyszerűen ez ténykérdés. Ez egy kis város és az ember azért sok mindenkit ismer a városból, akár régebbi, gyerekkori kapcsolatok alapján, az nem azt jelenti, hogy ő delegált oda, nem mi delegáltuk oda. Én nem tudok ezzel kapcsolatban sajnos véleményt nyilvánítani. Az biztos, hogy én egyetlenegy FEB taggal sem beszéltem a HVSE-ben HVSE ügyről, mert egy sem keresett és nekem nincs jogom beszélni erről, hiszen a HVSE egy önálló egyesület. Ezen szeretnék olyan szempontból változtatni, hogy szorosabbá vonni a HVSE és a város viszonyát. Ez egyáltalán nem biztos attól, hogy a HVSE be fogja fogadni a most általunk javaslott személyeket. Onnan kaptunk egy felkérést, hogy javasoljunk személyeket, hogyha azt szeretnénk, hogy jobban rálátnánk a HVSE viszonyaira, mert jelen pillanatban nagyon sok városi legenda van arról, hogy milyen tartozások vannak, milyen szakosztály mennyi pénzt kap. Szó van arról, hogy a futsal önmagában annyi pénz kap, ami szinte elviszi az összes többi szakosztálytól a megélhetéshez szükséges forrást. Annyit tudunk, hogy kiemelt sportegyesületként évi 250 millió forintból gazdálkodik, én azt gondolom, hogy ez egy elég komoly összeg ahhoz, hogy az ott élő gyerekek és szakosztályok tudjanak működni. Ha ezt transzparensen történik, onnantól kezdve merül föl a kérdés, hogy a város ehhez milyen elvi alapon, milyen módon, mennyit tegyen hozzá. Mivel szándékunkban áll, hogy ez jól működjön a jövőben is, ezért mondtuk azt, hogy ha kapunk ilyen felkérést, akkor részt veszünk benne. Ha ez megtörténik és látunk mindent, akkor a Közgyűlés elé fogjuk hozni, tehát a képviselők is fogják látni, az ellenzéki képviselők is. Nekem célom az, hogy a későbbiekben akár az átláthatóság szempontjából az ellenzéki képviselőket is valamilyen módon a HVSE-be vonjuk be. Jelen pillanatban a bizalmi index az még nagyon kicsi, hiszen a jelenlegi HVSE vezetői ugyanazok, akik a futball klubnak voltak a vezetői és azt látjuk, hogy a szurkolói részről milyen a hozzáállás és jelen pillanatban a városvezetéssel való bizalmi viszony is nagyon alacsony. Ezen szeretnénk változtatni, de ezt én nemcsak a HVSE-én belül gondolom, hanem valóban a sportért felelős államtitkárt is és még tovább is mennék ebben a kérdésben. Pont azért, mert azt gondolom, hogy ez mindannyiunk közös ügye - és nem szeretném még csak a látszatát sem annak, hogy majd a városvezetésnek a döntései lesznek - számítunk az önök frakciójára már nem, de képviselőire és az ő támogatásukra a jövőben ennek kapcsán. Amit még mondott, hogy nem adtunk támogatást. Olyan helyre, ahol nem látjuk az átláthatóságot, olyan helyre kevésbé ad szívesen támogatást, ahol kap 250 millió forint közpénzt és nem látjuk az elszámolást, oda is nem olyan szívesen ad támogatást. Az én akkori konkrét mondásom arra az évre vonatkozott, abban az évben az utánpótlásnak adtuk talán 20 millió forintot, ebben most nem vagyok teljesen biztos, azt az összeget körülbelül, amivel számoltunk az építményadó bevételből. A jövőre nézve tiszta átlátható viszonyok vannak, akkor természetesen akár még ennél nagyobb összeg is szóba jöhet, de az egy hosszú útnak a végét tudja csak jelenteni. Putz Attila képviselő nem szólt még.

**Putz Attila, a Kulturális Oktatási és Civil Bizottság elnöke:** Tisztelt Polgármester Úr! Tisztelt Közgyűlés! Hát készültem erre a Közgyűlésre egy nagyon régi témával, de én ezt most félreteszem, mert nem gondolom, hogy ezt most illő lenne ebben békés közegben újra felhozni. Majd a legközelebbi Közgyűlésen elmondom, amit megírtam. Biztos nem tudja senki, hogy miről beszélek. Amit szerettem volna mindenképp itt a Közgyűlésen elmondani itt az első napirendi pontnál, hogy a Kulturális és Civil Alap kiírásra került az idei évben is és úgy gondolom, hogy ez nagyon fontos mindenkinek. Volt egy Civil Fórum is az előző héten és ott a Civil Centrumnak a képviselője is elmondta, hogy sajnos semmiféle civil pályázat nem lett kiírva az idei évben. A Civil Egyesületeknek ez a 12 millió forint áll rendelkezésre jelenleg pályázati lehetőségként. Ha csak az a 300 egyesület, akik rögzítve vannak, ha megpályázza, akkor nagyon nehéz dolga lesz a bizottságnak. Röviden a pályázatról, ugye két pályázat lesz kiírva, 12 millió forintból 7 millió forint működési támogatásra és 5 millió forint rendezvény támogatásra írjuk ki. Október 1. és 31. között adhatók be ezek a pályázatok és a november havi ülésen fogunk erről dönteni, ha Kulturális és Civil Bizottságban lesz még közöm hozzá, de bízom benne, hogy lesz. Ezeket a támogatási összegeket decembertől igénybe lehet venni, illetve a működési pályázatokra is januárban megkapják az egyesületek, egész évben tudnak vele számolni, illetve egész évben fel tudják ezeket az összegeket használni. Ami még lényeges dolog, kicsit a gyakorlatot lekövetve azt szerettük volna, hogy lássák az egyesületek, hogy nagyon sokszor bejöttek több milliós, meg tízmillió forintos igény is bejött egy-egy ilyen pályázatnál. Hát a 12 millió forintból nem tudunk pályázatonként 400 ezer forintnál többet biztosítani a civil egyesületeknek. Kérem, hogy ezt az egyesületek vegyék figyelembe a pályázatuknak a megírásánál. Nagyjából ennyi a lényeg, az összes többi pályázati feltétel nem változott a korábbiakhoz képest. Még egyszer azt tudom mondani, hogy sajnálatos, hogy a civil egyesületeknek itt Magyarországon, meg Szombathelyen is most jelen pillanatban nagyon kevés lehetőségük van és itt a szombathelyieknek van egy ilyen lehetőség, amivel mindenképpen, minél több egyesületnek élni kellene. Van egy kis időm, azért még két dolgot hadd említsek meg, egyet biztos. A Széll Kálmán utca 51. kapubejáró, tudva ezt, nagyon régóta téma volt már nagyon sok helyen. Egy mobil kamerát, amit most nem tudom pontosan honnan leszednünk, ez most oda lesz föltéve, ami azt biztosítja, hogy ott van az udvaron az 51. kapubejárat után 10 darab tömblakás és megkerestük mind a tíznek külön a fenntartóját, üzemeltetőjét a Bokányi tanácsnok asszonnyal közösen, mert 3 hozzá tartozik, a 7 meg hozzám tartozik. Érdekességképpen, a 7 hozzám tartozó tömblakásnak a lakáskezelője az körülbelül 5 különböző lakáskezelő volt, akiket meg kellett keresni. Én úgy gondolom, hogy ott nyugalmat fog okozni a lakóknak, hogy folyamatosan lesz figyelve ez a kapubejáró. Megszűnik az áldatlan állapot, ami jelen pillanatban a lakókat zavarja teljes joggal. Ott, ami van, azért az nagyon szörnyű, mivel nem csak hajléktalanok, hanem mindenki más is nem rendeltetésszerűen használja azt a kapubejárót. Még egy rövid dolog. Volt egy városi projekt nap, amin részt vettünk, a zanati 4 utcának a csapadékvízét megoldottuk, ez egy mintaprojekt lesz ebből szempontból, mivel a 4 utcának a csapadékvize helyben lesz gyűjtve, erre fele megy csapadékvíz tárolása, illetve a csapadékvizeknek a használata. Nagyon bízok benne, hogy ez tényleg olyan lesz kényszerből, ami példamutató lesz az egész városban, sőt akár országos szinten is. Nagyon szépen köszönöm.

**Dr. Nemény András polgármester:** Köszönöm szépen elnök úrnak. Úri ember biztosra nem fogad, ezért nem fogok arra fogadni, hogy a Kulturális Bizottság új elnöke, régi új elnöke is Putz Attila, ezzel senkit sem bíztatok az ellenkezőjére sem, mert van egy ilyen komoly esélye, ezt tudom mondani. Horváth Gábornak adom meg a szót.

**Horváth Gábor városi képviselő:** Tisztelt Polgármester Úr! Tisztelt Képviselőtestület! Akkor meg tudja erősíteni ezek szerint, hogy az ön kabinetfőnöke, Dr. Kovács Előd nem lesz a későbbiek folyamán a HVSE elnöke, tehát ilyen ambíciói biztos, hogy nincsenek a kabinetfőnök úrnak. Még egyszer megemlíteném, azt, hogy a transzparencia, átláthatóság miatt azért a HVSE nem jól működik jelen pillanatban sem. A pénzügyi beszámolót május 31-gyel el kellett volna fogadni és ezt láthatóvá kellett volna tenni a 2023-as év tekintetében és ezt jó lett volna látni. Igaza van frakcióvezető úrnak, hogy igenis az ellenzéknek is meg kellett volna adni a lehetőséget, hogy delegáljon. A másik, amit szeretnék megemlíteni, hogy 2019-ben emlékeim szerint Puskás Tivadar 3 milliárd forint szabad felhasználású forrással adta át a várost és én emlékszem akkor Tóth Kálmán körzetében három utca újult meg ott 2019 őszén. Én azt mondtam, hogy jövő évben Kámon is megkapja ezt, azóta sem lett ez. Most én bízom benne, hogy most is van 3 milliárd forint a kasszában és akkor László Győző az idei évben be tudja fejezni a Rumi Rajki István utca kétharmadát, a Vadrózsa utcát és a Székely Bertalan utcát, hogy akkor ugyanaz a tétel, lehetőség meglegyen most így 2024 őszén, mint amit Tóth Kálmán megkapott 2019-ben. Csak ennyit kívánok a kámoniaknak és herényieknek. Egy útravaló, útmutató levelet fogok küldeni az utódomnak, alpolgármester úrnak, László Győzőnek az elvégzendő feladatokról, amiről ő is tud már úgy nagyjából. Azt gondolom, hogy ezt jó feleleveníteni. Még befejezésül köszönöm az önkormányzati hivatal minden munkatársának az együttműködését velem, szoktam mondani, hogy nem vagyok egy egyszerű eset, de azt leginkább a Városüzemeltetési Osztályon érzékelhették, de azt gondolom, hogy az elmúlt 5 évben mégis minden hátráltatás ellenére, amit Putz Attila a kampányban elismert, hogy egy ellenzéki képviselőnek nehezebb dolga van és nem tud annyi mindent elérni, én is mindig észrevettem, hogy nem tudom célhoz juttatni azokat a kéréseket, amiket kapok, megkerestek, mert a városvezetői oldal az mindig hátráltatja az úgymond ellenzéki képviselőt, de ez már csak egy ilyen műfaj. Ezzel nagyot szoktam menni és mindig, hogyha bezárták az ajtót, próbáltam bemászni az ablakon, a körzetért mindent, ha valakit megbántottam, attól elnézést kérek, a jövőben is együtt fogunk dolgozni a következő 5 évben. Ketten fogunk azért odafigyelni Kámon-Herény és Minerva lakópark ügyéért és azon kívül a város ügyeire is érzékeny leszek. Köszönöm szépen.

**Dr. Nemény András polgármester:** Köszönöm szépen képviselő úr. Azért annyit tudok mondani, a Kámon- Herényben bölcsek emberek és bezárták az ajtót meg az ablakot is.

**Mikrofon nélkül Horváth Gábor városi képviselő:** Akkor bemegyek a kéményen.

**Dr. Nemény András polgármester:** Biztos nagyon fognak örülni neki, csak nehogy összekeverjék, ha kormos lesz valaki mással. Én nem is szeretnék erre reagálni, mert szerintem nem most van ennek az ideje. Erre úgyis itt van László Győző alpolgármester úr, aki megteszi ezt helyettem.

**Dr. László Győző alpolgármester:** Köszönöm a szót. Tisztelt Polgármester Úr! Tisztelt Közgyűlés! Köszönöm képviselő urak, ha befejezték, akkor folytatnám. Köszönöm. Köszönöm képviselő úr intencióit, meg fogom fogadni. Kicsit hitelesebbnek éreztem volna egyébként, ha ezt megteszi korábban. Én arra kérem, nekem ne leveleket írjon, a választás másnapján beszéltünk, amire invitáltam önt közösen Horváth alpolgármester úrral, hogy beszéljük át, mik azok az ügyek, fejlesztési témák, amelyek képviselő úrnak fontosak, ezzel ön nem élt az elmúlt 4 hónapban. Én úgy tudom, hogy a fejlesztésekért felelős alpolgármester úrhoz, Horváth Attilához az 5 év alatt egyszer nem kért időpontot. Amikor hozzám időpontot kért, akkor mindig kapott, amikor együtt kellett ügyet intézni, akkor mindig elmentem önnel és azt hiszem, sikerrel is jártunk. Amikor nem jártunk sikerrel, az nem a város vagy a mi oldalunkról volt, tudomásul kell venni, hogy bizonyos központi források nem álltak rendelkezésre, de természetesen ahogy eddig is, ezután is a Kámonban, Herényben és a Minerván élőkért - őket se hagyja ki, hiszen őket is képviselte, - mindenképpen együtt szeretnék dolgozni mindenkivel, akár a civil szektorban, akár az ellenzéknek a soraiból. Én számítok a javaslataira, csak kérem, hogy az eddigiektől eltérően ez ne egy ilyen látványpolitizálás legyen, legyen egy érdemi munka. Ha azt folytatja, amit eddig én, megköszönöm, a választók is megtették. Köszönöm szépen.

**Dr. Nemény András polgármester:** Köszönöm szépen. Az első ügyrendi hozzászólásunk Horváth Gábor.

**Horváth Gábor városi képviselő (ügyrendi hozzászólás):** Köszönöm szépen. Azért kértem szót, mert annak idején, amikor a polgármester úrnál voltam 2021. augusztus 25-én 10 órakor, akkor mindent fölírtak és nem kaptam soha választ és mindig megemlítettem, hogy hány nap telt el. Köszöntem László Győző úrnak az invitálását Horváth Attilához, de ugye ott esetleg a szó elszáll és azért gondolom az írásbeliséget, hogy annak egy olyan nyoma van, amit jobban magukévá tudnak tenni, mert még azt is elfelejtették, hogy időpontot kértem, de el fogom küldeni, hogy mikor volt ez az alkalom, visszanézem a levelezőrendszeremben. Köszönöm szépen.

**Dr. Nemény András polgármester:** Köszönöm szépen képviselő úrnak. Annak is nyoma van ám, hogyha a kéményen megy be, főleg fűtési időszakban, ettől azért óvnám. Kelemen Krisztián elnök úr.

**Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke:** Tisztelt Polgármester Úr! Tisztelt Közgyűlés! A hétfői Bűnmegelőzési Közbiztonsági és Közrendvédelmi Bizottság ülésére a hivatal munkatársaival készítettem egy összefoglaló anyagot a bizottság elmúlt 5 éves munkájáról. Ebből az anyagból kiderült, hogy 38 bizottsági ülésünk volt és 265 határozatot hozott a bizottság a bűnmegelőzés és a közrend fenntartása, a közbiztonság növelése érdekében, valamint a rendvédelmi szervek támogatása érdekében. Megköszöntem mindenkinek a munkáját, jó egészséget kívántam és megköszöntem a hivatal dolgozóinak is a munkáját, hiszen az előterjesztéseket ők készítik elő és nagyon gyakran járunk együtt terepbejáráson is bizonyos ügyek érdekében. A bizottsági ülésen döntöttünk - Putz Attila képviselőtársam is említette - egy új térfigyelő kamera kihelyezési helyszínről, ez pedig a Széll Kálmán utca végén található. Az elmúlt időszakban két lakossági fórumon is voltam, az egyik az Éhen Gyula téri, a másik a belvárosban. Itt felmerültek közbiztonsággal kapcsolatos kérdések, részt vett a rendőrség részéről több képviselő is ezeken a lakossági fórumokon, illetve Ágoston Sándor irodavezető úr is. Én köszönöm a rendőrségnek és a Közterület-felügyelet irodavezetőjének is a kiállását. Én azt gondolom, hogy minden lakossági kérdésre sikerült kimerítően válaszolni és bizonyos esetekben megnyugtatni a lakosságot. Vannak folyamatos intézkedések, ilyen például ez a kamera kihelyezés is, illetve még egy jó hír, hogy az önkormányzat pénzügyi támogatásával szeptember elsejétől egy állandó rendőr, járőr pár tartózkodik a Fő téren. Ennek kapcsán több visszajelzést is kaptam, megnyugtató és pozitív visszajelzéseket helyi vállalkozóktól, illetve a lakosságtól, hogy ez nagy mértékben növeli a szubjektív biztonságérzetet. A bizottsági ülésen elhangzott, hogy minden a lakossági fórumokon felmerült problémával a rendőrség foglalkozik. Ilyen például a hangosabb motorosok probléma köre, vagy akár a tuning autósok probléma köre, vagy akár a szórakozóhelyekről kiszűrődő zajok kérdésköre. Minden egyes üggyel foglalkozik a rendőrség. A bizottsági ülésen döntöttünk a polgárőr egyesületek támogatásáról. Minden évben önkormányzatunk támogatja a polgárőr szervezeteket egyrész egy létszám alapú támogatással, másrészt egy eredményességi mutató alapján. A jó hír az, hogy 4 polgárőr szervezet az idei évben több, mint 14 ezer 900 munkaórát dolgozott a város szolgálatában a közbiztonság megőrzése, növelése érdekében. Ezek a rendőrség és Közterület-felügyelet munkájának köszönhetően - a nyári programok, nagyrendezvények – sikeresen, zökkenőmentesen lezajlottak. Itt a polgárőrszervezeteket összeségében 1 millió 410 forinttal tudtuk most támogatni. Döntöttünk a rendőrség támogatásáról is 500 ezer Ft értékben, a Közterület-felügyelet támogatásáról 300 ezer Ft értékben és a Vas megyei Polgárőrszövetség támogatásáról is 200 ezer Ft értékben. Minden esetben védőfelszerelések beszerzésére adtuk a támogatási összegeket. A bizottsági ülésen áttekintettük az elmúlt időszak rendőri intézkedéseit, melyekről részben már beszéltem. Most már a rendőrség mérőműszer készülékkel tudja ellenőrizni itt Szombathelyen is a hangosabb motorosokat. Megállítják őket és megmérik, hogy a zajkibocsátás az határértéken belül, vagy kívül van. Elég sok bosszúságot okoznak ezek a motorosok a lakosság körében és a város minden területén, ahonnan jelzés érkezett, ott ezek az ellenőrzések folyamatosak. Néhány szó a választókörzetemmel kapcsolatban. Az utolsó Közgyűlésünk óta eltelt időszakban is történtek különböző fejlesztések, átadtunk egy fitneszparkot, történt járdafelújítás, egy járda átkötés és sikeresen lezajlottak a Joskar-Ola napok, amelyen részt vett Dr. László győző alpolgármester úr és közel 300 ezer forinttal sikerült közösen együtt összefogásban támogatni a Vas megyei ÉFOÉSZ Egyesületet. Köszönöm szépen.

**Dr. Nemény András polgármester:** Köszönöm szépen elnök úrnak. Annyit tennék hozzá, hogy én magam is külön egyeztettem a rendőrkapitány asszonnyal, amikor azt érzékeltem, hogy ennek ideje és szüksége van, leginkább a Fő téri és hangos motorosokkal kapcsolatban beszéltünk. Én is hamar képbe kerültem a problémával és a probléma megoldási javaslatával is. Azt gondolom, hogy a jövőben is dolgunk támogatni a rendőrséget, hogy minél jobban el tudja látni a feladatát. Persze a polgárőröket is és a többi kapcsolódó társszervet is. Megadom a szót Czeglédy Csaba elnök úrnak egy percben.

**Dr. Czeglédy Csaba, a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! A HVSE kapcsán röviden pár gondolat, hiszen ezen napirend keretében kerül sor a határozat megszavazására. A választásokat követően polgármester úr felkérésére egy intenzív, az első időszakban heti több egyeztetéssel járó kapcsolat építésbe kezdtem, pont a bizalom építése érdekében. Én azt tudom mondani, hogy Szántó Erzsébet klub menedzser asszonynak rendkívül konstruktív és nyílt volt a hozzáállása. Ők ajánlották fel a HVSE elnökségi tagságban való delegálási lehetőséget, illetve a felügyelőbizottságba való delegálási lehetőséget. Polgármester úr tőlem olyat biztosan nem kért, hogy egy társadalmi szervezetnek, sportszervezetnek az életébe folyunk bele, vagy ártsuk bele magunkat, vagy bármilyen szervezkedésbe kezdjünk. Én azt gondolom, hogy a küldöttgyűlés, amire várhatóan október 10-én, vagy 17-én fog sor kerülni, bizalmat szavaz Kovács Elődnek, illetve nekem, akkor egy hídépítés kezdődhet az önkormányzat és a HVSE között. Azt gondolom, hogy a HVSE akkor volt sikeres, amikor szoros kapcsolatot ápolt az önkormányzattal. Polgármester úr által fölvetett kritikák, illetve aggályok: azt gondolom, hogy nem kell sokkal részletesebben előadni ezeket, azért mindenki ismeri. Mindenki ismer, tudja, hogy rendkívül optimista vagyok, de ezen az optimizmuson túl is én bizakodom, hogy az együttműködést jól lehet építeni. Sok múlik a HVSE küldöttgyűlésén. Azt gondolom, hogy felettébb udvariatlan lenne a Közgyűlésünk által vélhetően támogatott személyek ellen fogadás, illetve, hogyha mégse szavaznák meg az NB-III-as indulási jognak az átadását, ugye jogtechnikailag megoldható lesz, hiszen megalapítjuk a Kft.-t, akkor ők már akár többletben dönthetnek. Az indulási jog nyilván a téli szünet idején hatályosul. Én ebben a munkában szívesen részt veszek. Azt gondolom, hogy önkormányzati képviselőként egyébként a Fidesz képviselőinek is bármikor, hogyha hívni fognak Illés Károlyék, én az aktuális helyzetről és állapotokról be tudok számolni. Van egy olyan régi együttműködés és ismertség, illetve közösen Szombathelyért dolgozunk, hogyha a Fidesz ezt ígéri, akkor én az általam tudott részleteket megosztom a képviselőtársaimmal. Hiszen Önök ugyanúgy a képviselőtársaim, úgyhogy én a magam részéről fölajánlom a jövőben.

**Dr. Nemény András polgármester:** Köszönöm szépen elnök úrnak. Bokányi Adrienn elnök asszony, tanácsnok asszony.

**Bokányi Adrienn, a Gazdasági és Jogi Bizottság elnöke, tanácsnok:** Köszönöm szót. Tisztelt Polgármester Úr! Tisztelt Képviselőtársaim! Putz Attila elnök úrhoz, képviselőtársamhoz csatlakozva szeretnék beszámolni arról, hogy szeptember 11-én egy lakossági fórumot is tartottunk az Éhen Gyula téren, ami elég nagy érdeklődésre tett szert az Éhen Gyula téren és annak közvetlen környezetében élők körében. Ahol egyrészt én csak úgy hívom, hogy Széll Kálmán Éhen Gyula tér tömbbelsővel kapcsolatban és az ott fennálló problémák orvosolására egy megnyugtató választ tudtunk adni azzal, hogy ez a bizonyos mobil kamera, akkor, hogyha a hó végi bizottsági üléseken, illetve Közgyűlésen támogatást kap ez a napirendi pont, illetve ez a határozati javaslat, akkor kihelyezésre kerül. Megfogja tudni előzni azokat a problémákat, amelyek most már jó ideje fennállnak ott a kapubejáróban. Ezen kívül egyéb apróbb fejlesztésekkel, változtatásokkal például a hulladékgyűjtőnek az áthelyezésével, vagy virágcserepeknek, betonvirágtartóknak a kihelyezésével is fogjuk tudni ott javítani a helyzetet. Úgy gondolom, hogy egy olyan csomagot tudtunk összeállítani, ami az ott élőknek mindenképpen a megnyugtatását, illetve a megelégedését tudja szolgálni. Ezúton köszönöm elnök úrnak és a Közterület-felügyeletnek a támogatását a mobilkamera áthelyezésével kapcsolatban. Ezen kívül egyeztettünk ott az Éhen Gyula téren fennálló problémákkal kapcsolatban is, amelyeket részben, vagy nagyobb részt vélhetően hajléktalan életmódot folytató személyekkel kapcsolatos problémák okoznak. Ott arra tettünk javaslatot, illetve olyan kérést fogalmaztunk meg a Közterület-felügyelet irodavezetőjével Ágoston Sándor úrral közösen, hogy nagyon erőteljesen szeretnénk kérni az ott élőket, illetve az ott működő vállalkozásokat, kereskedelmi egységeket arra, hogy az időben történő és a megfelelő fórumok felé megtett jelzésnek a fontossága, a lényegessége az mindenképpen hangsúlyozandó és ezek az intézkedések nem is pótolhatóak. Elbeszélgettünk arról, hogy melyek azok a kérdések, amelyekkel a rendőrséghez, melyek azok a problémák, amelyekkel a Közterület-felügyelethez és melyek azok, amelyekkel a Fogyatékkal Élőket és Hajléktalanokat ellátó Nonprofit Kft.-hez kell fordulni. Melyik szervezet milyen telefonszámokon érhető el és módokon érhető el a leggyorsabban. Úgy gondolom, hogy most a lakossággal egy hatékonyabb együttműködésben fogunk tudni eljárni, annak érdekében, hogy az Éhen Gyula téren minél nagyobb rend tudja fogadni az ott élőket, illetve az arra közlekedőket. Szintén a hó elején el tudtunk indulni az Éhen Gyula tér egyrészének a rendezésével és parkosításával is. Ez kifejezetten a Blaguss pavilon melletti lebontott pavilonok vagy bungik helyét, illetve az amelletti területet érinti. Itt külön köszönetemet szeretném kifejezni Tóth Gergelynek a Blaguss kirendeltségvezetőjének, illetve a teljes Blaguss Agora Kft.-nek, hiszen ennek a fejlesztésnek a költségét ezt közösen viseli a Blaguss, illetve viseli városunk, önkormányzatunk. Amennyiben az időjárási körülmények lehetővé teszik, akkor október végére, kellemetlen időjárás körülmények esetében november közepéig be tud fejeződni ez a fejlesztés. A betonozott területnek a tovább törése, tehát egy forma kialakítása, illetve a földmunkák azok lezajlottak és az elkövetkezendő időszakban fog megtörténni a növényesítés, virágosítási folyamat. Ami kisebb részben hagymások, nagyobb részben évelő növényeknek az ültetését és területnek egy nagyon szép forma adását fogja jelenteni, illetve fáknak az áttelepítését és ültetését is. Úgy gondolom, hogy ezzel egy sokkal esztétikusabb és egy sokkal hangulatosabb környezet irányába tudunk elindulni az Éhen Gyula tér viszonylatában. Amelyet majd akár a Top plusz források bevonásával szeretnénk folytatni a tér többi részét illetően is. Úgy gondolom, hogy az elkövetkező években méltó környezetet tudunk kialakítani a vasútállomás épülete mellett. Ne csak az Éhen Gyula térről beszéljek, gyorsan egy-két mondatot hadd mondjak arról, hogy egyéb fejlesztések is zajlottak le a választókerületemben a nyár folyamán. A Stromfeld lakótelepen újabb járdaszakasz tudott megújulni, a Márkus Emília utcában, olyan útbeszakadásokat tudtunk javítani, amelyeket az okozott, hogy a Bocskai körút felújításának idején a buszokat át kellett terelni a Márkus Emília utcára. Újabb köztéri hulladék gyűjtőket és apróbb fejlesztéseket tudtunk kihelyezni és elvégezni. A 11-es huszár úton ez is apró fejlesztés, de nagyon régóta szükség volt rá és sokan kérték a választókerületből a Magyar Tenger étterem közelében lévő buszmegállónak nem volt ülőkéje, nem volt lehetőség arra, hogy ott a fedett buszmegállóban leüljön valaki és pihenve tudja várni a busz érkezését. Most ezt a problémát is orvosolni tudtuk, de a járda szélessége, vagy szűk mivolta miatt ezt egy feltűnő figyelemfelhívó színnel való lefestést követően tettük meg ezt, az ülőhelynek a kihelyezését. Remélhetőleg ez mindenkinek a kényelmét, elégedettségét tudja szolgálni, oly módon, hogy egyébként a balesetveszélyes szituációkat is el tudjuk kerülni. Köszönöm szépen.

**Dr. Nemény András polgármester:** Köszönöm szépen tanácsnok asszonynak. Megadom a szót Ágh Ernő képviselő úrnak.

**Ágh Ernő városi képviselő:** Tisztelt Polgármester Úr! Tisztelt Közgyűlés! Kezdjük az Éhen Gyula térrel. Örülök annak a fejlesztésnek, ott korábban más javaslatom volt, de ez nyilván komfortossá és széppé teszi azt környezetet, mi kezd kialakulni. Egy dolog hívnám fel a figyelmet az Éhen Gyula téren. Ott van a körforgalomnak az indulási helye és Bogátra, meg Szentkirályra is indulnak, egy nagyon sűrű járatos és a közelében egy látótávolságban nincs egy pad. Én nagyon szeretném, ha padokat kihelyeznének, annál is inkább, hisz a vasutastelepüléseknek a pályázatából azért egy-egy padot tudtunk nyerni, tehát oda is csoportosítsuk át, mert nagyon sokan várnak rá és tényleg nincsen. Arról meg nem is beszélve, ha eső van nem tudnak hova beállni. Esőbeálló vonatkozásában is elő kellene lépni. Ha már Bokányi tanácsnok asszony így szépen beszélt ezekről a fejlesztésekről, nagyon aktív, hiszen olvastam itt a két közgyűlési beszámolóban nagyon sok helyen járt Európában. Azért két gondolat erejéig be tudna számolni. Járt Portóban, Milánóban, még másik konferencián is részt vett oda nem írva, hogy hol volt. Ezeken a tanácskozásokon valami útravalót is adtak és amit Szombathely városában is tudunk hasznosítani a fejlődés érdekében. Két- három gondolat erejéig, ha lenne ideje rá ezt mondja el nekünk, mert én nem tudom. Vajdahunyad esetére. Vajdahunyad valóban testvérvárosunk és én emlékeztem rá, hogy korábban külön soron volt erre biztosítva egy összeg, csak akkor jött a nehéz időszak és ezek kikerültek belőle. Most Marton Ferenc elnök úr meghívására Horváth Gáborral részt vettünk Vajdahunyadon ezen a magyar napokon és jó volt ott lenni. Ugyanakkor köszönöm polgármester úrnak, hogy volt egy országos pályázat, ami TTP Kft. 0037-es számot viselte és ezzel a város nyert is, amikor beadtuk a pályázatot és azt mondtam, hogy ezt majd a koordinálásommal lebonyolítjuk ezt az összeget. Ez folyamatban van. A fejlesztésekről választókerületem vonatkozásában szeretnék beszámolni, de sajnos nem tudok. Az előző időszakban, májusban volt Közgyűlés beszámoltak a járdafelújításokról a városban. Egyetlen egy gondolat volt az én választókerületemben Alsóhegyi utcában 15 méter járda. Akkor szóvá tettem, hogy ez a 15 méter járda ez 12,1, tehát nincs 15 méter. Hiányzik egy köztes különbség és akkor nem tudtak választ adni, azóta is vártam a választ, azt mondják majd írásban megküldik ez egy hiányzó pár méter az hova tűnt el. Nagyon örültem volna a hiányzó szakaszokra, hiszen van mit tenni az Alsóhegyi utcában. Szóvá tettem ott a ráfutási szakaszokat a becsatlakozó utcáknak, meg a járda között egy szem füves rész van, a babakocsit nem tudják eltolni. Nagyon sok minden lett volna, még az a 2-3 méter, ha legalább, amit előterjesztésben leírják az a valóságot takarta volna. Én örültem volna hosszú soron ott beszámolhattunk volna a fejlesztésekről, hiszen annyiszor mondtam. A peremkerületeknek az én részem vonatkozásában nagyon sok fejlesztendő dolog lenne. Teljesen eszköztelen voltam nem tudtuk megvalósítani, hiszen mondtam már magam is unom, hogy mindig állandóan mondom a Külső Nárai úti járdát, az ottani gyalogátkelőhely hiányát, de ugyanakkor Petőfi telep vonatkozásában a pár utcának a dolgát, a Jáki úti orvosi rendelő felújítását vonatkozóan. Egyszerűen eszköztelenek voltunk. Ne tessék azt mondani, hogy ezt az előző 9 évben, ha megcsináltuk volna, akkor most nem lenne ez a probléma. Hát én most kérem jó, ne ez legyen a válasz. Már ezt én is unom a válaszokat, mint ahogy Önök is unják, hogy én ezt örökösen felvetem. Egy-két nagy projektre amire mindig büszke vagyok rá, hogy azért azt el sikerült érni. Annak a Szent Quirinus vonatkozásban jó szívvel járok arra és az, hogy ezt tényleg sikerült elindítanom és ebben partnerek voltak és ezt meg tudtuk csinálni, mert ez egy komoly előrelépés volt ebben a vonatkozásban. Ugyancsak a Bagolyvári körforgalom, vagy a Tóth István játszópark, a környéknek egy üde színfoltját, nagyon sokan használják és nagyon örülök, hogy ezt el tudtam érni. Ennyit gondoltam, köszönöm szépen.

**Dr. Nemény András polgármester:** Köszönöm szépen képviselő úrnak. Hát azért mi mit ununk meg képviselő úr az mindegy, az a lényeg mit unnak a választók. Azt gondolom, hogy a választók energiát szerettek volna vinni abba a választókörzetbe, meglátjuk, hogy sikerül majd neki ezt a többi dolgot meg ugornia. Én arra kérem képviselő urat, hogy segítse ezt a munkát értékes ötleteivel, gondolataival meg bármilyen más módon is, hiszen mégis csak azért vagyunk itt. Közben látom Bokányi Adrienn be is nyomta a gombot, hát a legnehezebbet kérte tőle, hogy két-három gondolatba foglalja össze ezt, ha egy órát kért volna ez könnyebb kérés lett volna. Gyengéjére tapintott tanácsnok asszonynak, megnézzük hogyan tudja ezt két- három mondatban összefoglalni. Most neki adom meg a szót, bocsánat Németh Ákostól, aki már régóta megnyomta a gombot, de gondoltam, hogy így egyben letudhatjuk ezt.

**Bokányi Adrienn, a Gazdasági és Jogi Bizottság elnöke, tanácsnok:** Köszönöm a szót. Tisztelt Polgármester Úr! Tisztelt Képviselőtársaim! Először gyorsan hadd reagáljak az Éhen Gyula téri felvetésekre és utána indul a két-három mondat.

A virágos vasútállomás pályázat, az idei évben pont emiatt a projekt miatt, amit el tudtunk indítani szeptemberben, virágoknak a beszerzésével adtuk be a pályázatunkat, most nem pad beszerzésére, hanem kifejezetten az évelő növények egy részének beszerzésére fogjuk fordítani. A jövő évben nyitott vagyok erre, hogy ismét padot szerezzünk be belőle. Fedett buszváró kérdése, beszéltünk már róla Tóth Gergellyel, én úgy gondolom, hogy a térrendezésnek a függvényében kellene majd áthelyezni a meglévő fedett buszvárókat, ugyanis azok nem a legoptimálisabb pozícióban vannak jelenleg a buszoknak az indulása és a várakozás szempontjából. Nem is biztos, hogy oda feltétlenül újat kell kihelyezni. Arra is nyitott vagyok, hogy akár Top pluszból, akár más pályázatból találunk rá forrást, de lehet, hogy a meglévők áthelyezésével majd a térrendezés függvényében a pozíció kijelölésével meg fogjuk tudni oldani ezt a problémát. Mindenképpen foglalkozunk vele, mert jómagam is tudom, hogy erre igény van, úgyhogy abszolút jogos felvetés volt ez egyébként képviselőtársam részéről. A tanulmányutakra, illetve utazásokra visszatérve, amelyeket olvashatott képviselőtársam is a beszámolómban: szeretném leszögezni, hogy ezek nem városi költségből, a városi költségvetés terhére finanszírozott utazások, hanem különböző projektek finanszírozzák ilyenkor a teljes ellátást, az utazást, szállást, étkezést és minden egyebet. Még napidíjat sem kell nekem igényelnem az önkormányzattól. A portói út az „Intelligens Városok Kihívás” program keretein belül zajlott, ahol egyedüli magyar résztvevő város vagyunk 120 európai város között. Oda engem előadónak hívtak kifejezetten, ahol a saját Szombathely 2030 fejlesztési stratégiával kapcsolatos jó gyakorlatainkról tartottam előadást a nagyszínpadon, illetve vettem részt kerekasztal beszélgetésen is méghozzá az egyes projektek finanszírozhatóságával kapcsolatban. Ezenkívül pedig OD4Growth nevű európai főigazgatóságnak a főigazgató asszonyával is volt lehetőségem tárgyalni szintén finanszírozási kérdésekről. A milánói utazás az pedig egy Interreg Central Europe projekthez kapcsolódik, ahol konzorciumi partner projekt partnerek vagyunk, mint önkormányzat. Ez a Green LaMiS nevet viseli, ami gyakorlatilag egy rövidítés arra nézve, hogy fenntartható mobilitással és azon belüli is az utolsó mérföld zöldítésével elsősorban a szociális szférában foglalkozik ez a projekt. Ez volt a nyitó rendezvénye ennek a projektek, ahol arról egyeztetünk, hogy hogyan fogunk tudni applikációt megvalósítani, lefejlesztetni az utolsó mérföld zöldítésének az elősegítése szempontjából, illetve akár elektromos jármű, elektromos cargo biciklinek a beszerzése is szóba került az egyes pilot városok szempontjából, amibe mi is beletartozunk, úgyhogy ez a projektnek egy lehetséges irányvonala lesz. Itt helyi szinten együtt dolgozunk kettő, pontosabban egy intézményünkkel és egy cégünkkel, a Pálos Károly Szociális Szolgáltató Központtal, illetve a Fogyatékkal Élőket és Hajléktalanokat Ellátó Nonprofit Kft.-vel. A cél az, hogy olyan megoldásokat találjunk, amelyek valóban az ő munkájukat fogják tudni segíteni és a szociális ellátó rendszernek a helyzetét tudják könnyíteni Szombathelyen. Szerintem nagyjából erre vonatkozott a kérdés dióhéjban.

**Dr. Nemény András polgármester:** Köszönöm szépen, kielégítő volt a válasz. Mindenkire ott számítunk, amihez ért. Ágh Ernő képviselő úrra is fogok majd számítani a vasúti kérdésekben, hiszen sokszor delegáltam az előző ciklusban vasút ügyben. Ez terveim szerint a jövőben is így lesz. Gondolom én, hogy nem a gazdaságfejlesztéssel kapcsolatos előadást szeretné megtartani valamelyik idegen nyelven, mert nyilván mindenki azt tesz, amit tud, de a vasúti ügyben meg rá számítok. Szerintem ez így természetes. Németh Ákos tanácsnok úr.

**Németh Ákos városi képviselő, tanácsnok:** Tisztelt Polgármester Úr! Tisztelt Közgyűlés! Nem erről szerettem volna beszélni, de én is rácsatlakozom erre, hogy miért járunk ezekre a konferenciákra. Először is azért, mert sajnos nem tartunk ott, hogy hozzánk járjanak még minden témában, bár vannak olyanok, amelyikben nagyon előremutatóan állunk és valóban jönnek hozzánk jó gyakorlatot megnézni. Egy csomó hely van a világon, ami bizonyos területeken előbbre van. Ráadásul az Európai Unió nagy hangsúlyt fektet a tudásmegosztásra, hogyha pénzt szán valamire egy adott országban, akkor az egy elvárás, hogy ezt próbálják meg minél szélesebb körben eljuttatni. Ezért van az, hogy elhívnak minket különböző konferenciákra, amit mindig az adott projekt fizet, hogy bemutassák azt, hogy ők azt a sok munkát, amit végig csináltak, annak mi lett eredménye és bíznak abban, hogy ezt máshol is tudják hasznosítani. Itt tudjuk hasznosítani egy csomó esetben. Egy kicsit meglep, hogy az önök idejében nem voltak ilyen lehetőségek, vagy lehet, hogy inkább nem éltek vele, én azt gondolom. Nagyon sok mindent lehet tanulni ezekből az utakból. Természetesen ez nem önkormányzati forrás, ahogy ez elhangzott. Például most nem régiben voltam Escoban, ahol a pozitív energiamérlegű körzetekről volt szó és remélem, hogy egyszer mi is eljutunk majd oda belátható időn belül, ahol ők tartanak. Az biztos, hogy az első lépéseket meg kell tenni. Az én kis szívem csücske a JustNature projekt meetingjére is mindig eljárok és nagyon hasznos, hogy lehet egy ilyen nagy kutatásfejlesztésű projektet menedzselni. Minden félévben van egy ilyen találkozó és mindig minden munkacsomag beszámol arról, hogy hol tartanak. Ráadásul azt gondolom, hogy ezzel kapcsolatban van egy ilyen tévképzet, hogy itt nem arról van szó, ha valaki elmegy egy ilyen útra, akkor ott ilyen sör-virsli versenyen vesz részt, hanem ezek nagyon feszített tempójú munkanapok. Utoljára, amikor Bolzanoban voltunk, egy órát mentünk el futni, de így már elkéstünk az esti vacsoráról, ezek nem annyira szórakoztatóak. Itt valójában a tudásmegosztásról van szó. Ha már a JustNature, akkor örömmel számolok be arról, hogy sikerült átadni a Dési iskolában a projekt eredményét. A nyáron elvégezte a SZOMPARK ott a zöldítést, érdemes elmenni arra megnézni. Én azt gondolom, hogy nagyon szép lett, remélem, hogy a diákok is hasonlóan értékelik. Egyébként őket is bevontuk a munkába. Ezeknek a konferenciáknak van egy olyan része, amikor azzal segítik a városokat, hogy tudnak minél szélesebb rétegeket bevonni a döntéshozatalba. Itt ennél a projektnél kifejezetten hangsúlyos volt, rengeteg ilyen workshopot szerveztünk, ahol a diákok is részt vettek, szülők, tanárok, a környéken lakók, úgyhogy én bízom abban, hogy sikerült egy olyan megvalósítást elérni, ami a legjobban szolgálja az ott használóknak az érdekeit. A másik része a projektnek, arról majd még lesz szó, azt inkább megtartom arra, a Hunyadi út mellett található park. Még a körzetben élők számára jó hír, hogy a Városstratégiai Bizottság elfogadta a javaslatot a Rumi úti rettenetes állapotú buszvárójának elbontásáról, illetve a járda a Jászai Mari utca 1. és ott Krúdy között található gyalogút között elindul a tervezése, úgyhogy ebben is léptünk előre. Mivel összevonnám, még talán 3 percem is van. Talán polgármester úr nem veszi a szót tőlem, hogyha a két közgyűlés közöttit egy kicsit kiterjesztem két választás közöttire, egy kicsit végig gondolva, hogy ez alatt az 5 év alatt mi történt. Én azt gondolom, hogy nagyon sok mindenben sikerült előre lépni a körzetben. Az egyik legnagyobb és legemlékezetesebb az a Károly Róbert felújítása volt, de nagy örömömre szolgál, hogy a Jászai Mari közösségi tér is el tudott indulni és nagyon népszerű, nagyon sikeres, sőt ott már gyakorlatilag elindult egy önszerveződő kiscsoport. Megvalósult a fitnesz park a Krúdy lakótelepen, a kutyafuttatót sikerült - én azt gondolom - a környékbeli egyik legjobb kutyafuttatóvá fejleszteni. Hamarosan megvalósul a Hunyadi park is a Hunyadi úton található park, ami szintén egy kis ékköve lesz a városnak. Nagyon más lesz, mint a mostani parkok. Én nagyon szépen köszönöm mindenkinek, aki lehetővé tette azt, hogy ebben az 5 évben itt munkálkodjak és nagyon büszke vagyok ezekre a projektekre, illetve sok kisebb-nagyobb projektet csináltunk még meg. Nagyon sok emberrel találkoztam ez alatt az idő alatt és személyesen beszéltünk, ahol tudtam segítettem. Remélem, hogy ezt a választók is így látják és annál is inkább azt gondolom, hogy így látják, hiszen a legnagyobb büszkeségem az, hogy újra bizalmat szavaztak és ezúton is köszönöm mindenkinek, illetve az egész városvezetésnek is a támogatást. Köszönöm szépen.

**Dr. Nemény András polgármester:** Köszönöm szépen tanácsnok úrnak. Mivel további jelentkezőt nem látok, a vitát lezárom. Annyi maradt a levegőben, bár most már nincs itt Dr. Takátsné Dr. Tenki Mária képviselő asszony, de föltett egy kérdést. A jegyző úr erre röviden válaszol.

**Dr. Károlyi Ákos jegyző:** Tisztelt Polgármester Úr! Tisztelt Közgyűlés! Képviselő asszony által hivatkozott 2023 júniusi Közgyűlési döntéshez kapcsolódó előterjesztésben az szerepel, hogy figyelemmel más ingatlanok tekintetében beérkezett érvényes pályázatokra, valamint a további folyamatban lévő ingatlan értékesítésekre, továbbá a szóban forgó ingatlan funkciójára, jelen pillanatban nem szükséges a Szombathely, Bejczy I. u. 1-3. szám alatti ingatlan értékesítéséről dönteni. Erre tekintettel a Közgyűlés azt a döntést hozta, hogy visszavonja, eredménytelenné nyilvánítja pontosabban a pályázati eljárást. Mert az előterjesztésben szereplő ingatlan vonatkozásában akkor, abban időpillanatban nem mutatkozott szükség az ingatlan értékesítésére. A mai gazdasági társasággal kapcsolatos napirend ennek az ellenkezőjét világítja meg és a társaság pénzügyi helyzetére figyelemmel viszont újra szükségesnek ítéli az ingatlan értékesítését. Ezért a Közgyűlési döntés tervezete arra ad felhatalmazást a SZOVA-nak, hogy a versenyeztetési eljárást lefolytassa a saját szabályai szerint és arra kötelezi a SZOVA vezérigazgatóját, hogy az adásvételi szerződés aláírása előtt, annak jóváhagyása előtt még egyszer Közgyűlési jóváhagyást kérjen. Ugyanúgy kell kiírni az ingatlan értékesítésére vonatkozó pályázatot, ahogy azt korábban is megtette, miszerint ez az eljárás bármelyik szakaszában visszavonható. Summa summarum, a Bejczy 1-3. értékesítésének kérdése szükségképpen és szükségszerűen érdemi döntésre még egyszer a Közgyűlés elé vissza fog kerülni.

**Dr. Nemény András polgármester:** Köszönöm szépen. Ez a garancia is arra, hogy minden teljesen rendben legyen és átláthatóbban történjen meg mindez. Most pedig szavazunk. Az első határozati javaslatunk a Széll Kálmán utcai kamerával kapcsolatos. Erről szavazunk most.

Megállapítom, hogy a testület 18 igen, 0 nem, 0 tartózkodással - *1 képviselő távol van, 2 képviselő nem vett részt a* *szavazásban* - elfogadta a határozati javaslatot. Aki nincs itt, a Kecskés képviselő úrnak be van nyomva a gombja. Akkor a jegyzőkönyv kedvéért Czeglédy Csaba igennel szavazott, ez azt jelenti, hogy akkor 19 igen, 0 nem, 0 tartózkodással fogadtuk el és a Közgyűlés az alábbi határozatot hozta:

**171/2024. (IX.26.) Kgy. számú határozat**

1. Szombathely Megyei Jogú Város Közgyűlése a közterület-felügyeletről szóló 1999. évi LXIII. törvény 7. § (3) bekezdése alapján – a Közterület-felügyelet javaslatára – az alábbi közterületi ingatlanokat kijelöli képfelvevővel történő megfigyelésre:
2. 6761/1 hrsz-ú közpark,
3. 6760 hrsz-ú közpark,
4. 6761/1 hrsz-ú közparkot és 6760 hrsz-ú közparkot összekötő átjáró,
5. 6751/3 hrsz-ú közterület.
6. A Közgyűlés felkéri a jegyzőt, hogy a közterület-felügyeletről szóló 1999. évi LXIII. törvény 7. § (4)-(5) bekezdésében foglalt szükséges intézkedések megtételéről gondoskodjon.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Ágoston Sándor, a Közterület-felügyelet irodavezetője

Desits Zoltán, az Informatikai Iroda vezetője)

**Határidő:** azonnal

**Dr. Nemény András polgármester:** Oké, akkor folytatjuk, a második határozati javaslat első része. Támogatási megállapodás 11. pontjában szereplő elszámolási határidő meghosszabbítása. Erről szavazunk most.

Megállapítom, hogy a testület 19 igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**172/2024. (IX. 26.) Kgy. számú határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 6.§ (4) bekezdése alapján - figyelembe véve a Kulturális, Oktatási és Civil Bizottság javaslatát – hozzájárul ahhoz, hogy az Önkormányzat és a Derkovits Városrészért Egyesület között létrejött 41088-7/2024. iktatási számú támogatási megállapodás 11. pontjában szereplő elszámolási határidő 2024. szeptember 30. napjára módosuljon.
2. A Közgyűlés felhatalmazza a kötelezettségvállalót a támogatási szerződés módosításának aláírására.

**Felelős:** Dr. Nemény András polgármester

Horváth Soma alpolgármester

Putz Attila, a Kulturális, Oktatási és Civil Bizottság elnöke

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2024. október 10. (2. pont vonatkozásában)

**Dr. Nemény András polgármester:** Szintén egy támogatási megállapodási határidő elszámolási határidő meghosszabbításáról szavazunk most.

Megállapítom, hogy a testület 19 igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**173/2024. (IX. 26.) Kgy. számú határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 6.§ (4) bekezdése alapján - figyelembe véve a Kulturális, Oktatási és Civil Bizottság javaslatát – hozzájárul ahhoz, hogy az Önkormányzat és a Szombathelyi Turisztikai és Testvérvárosi Egyesület között létrejött 41293-4/2024. iktatási számú támogatási megállapodás 11. pontjában szereplő elszámolási határidő 2024. október 10. napjára módosuljon.
2. A Közgyűlés felhatalmazza a kötelezettségvállalót a támogatási szerződés módosításának aláírására.

**Felelős:** Dr. Nemény András polgármester

Horváth Soma alpolgármester

Putz Attila, a Kulturális, Oktatási és Civil Bizottság elnöke

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2024. október 10. (2. pont vonatkozásában)

**Dr. Nemény András polgármester:** Itt a Kulturális és Civil Bizottságnak a javaslatáról beszélünk most Derkovits Iskoláért Alapítvány 100 e Ft összegű támogatása.

Megállapítom, hogy a testület 19 igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**174/2024.(IX. 26.) Kgy. számú határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 1.§ (5) bekezdése alapján - figyelembe véve a Kulturális, Oktatási és Civil Bizottság javaslatát – egyetért a Derkovits Iskoláért Alapítvány 100 e Ft összegű támogatásával.
2. A Közgyűlés felhatalmazza a kötelezettségvállalót a támogatási szerződés aláírására.

**Felelős:** Dr. Nemény András polgármester

Dr. László Győző alpolgármester

Putz Attila, a Kulturális, Oktatási és Civil Bizottság elnöke

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2024. október 10. (2. pont vonatkozásában)

**Dr. Nemény András polgármester:** Jön a III. számú határozati javaslatunk. Ez a Mesebolt Bábszínház ideiglenes elhelyezésére vonatkozó javaslat. erről szavazunk most.

Megállapítom, hogy a testület 19 igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**175/2024. (IX. 26.) Kgy. számú határozat**

A Közgyűlés hozzájárul ahhoz, hogy a Mesebolt Bábszínház ideiglenes elhelyezése – hivatkozva a felújítási munkálatok elhúzódására - a Szombathelyi Vagyonhasznosító és Városgazdálkodási Nonprofit Zrt. Welther Károly utcai, jelenleg használaton kívüli épületében, önkormányzati többletforrás biztosítása nélkül, 2024. december 15. napjáig meghosszabbításra kerüljön.

**Felelős:**  Dr. Nemény András polgármester

Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Csató Kata, a Mesebolt Bábszínház igazgatója)

**Határidő:** azonnal

**Dr. Nemény András polgármester:** Most iskolaorvosi körzettel kapcsolatos javaslat, előterjesztés, egy módosítás. Erről szavazunk most.

Megállapítom, hogy a testület 19 igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**176/2024. (IX.26.) Kgy. számú határozat**

# Szombathely Megyei Jogú Város Közgyűlése egyetért az egészségügyi alapellátásról és körzeteinek meghatározásáról szóló 8/2018. (V. 7.) önkormányzati rendelet 6. mellékletében szereplő 02. és 03. számú iskolaorvosi körzeteknek a Kisalföld AszC Élelmiszeripari és Földmérési Technikumot érintő, előterjesztés szerinti módosításával.

1. A Közgyűlés felhatalmazza a Szombathelyi Egészségügyi és Kulturális Intézmények Gazdasági Ellátó Szervezetének igazgatóját, hogy a szerződésmódosításokhoz szükséges intézkedéseket tegye meg.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója)

**Határidő:** azonnal

**Dr. Nemény András polgármester:** Jön az V. számú határozati javaslatunk. Ez a védőnői feladat átadás-átvételéről kötött megállapodás módosítása.

Megállapítom, hogy a testület 19 igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**177/2024. (IX.26.) Kgy. számú határozat**

1. Szombathely Megyei Jogú Város Közgyűlése egyetért a Vas Vármegyei Markusovszky Egyetemi Oktatókórházzal, valamint a Szombathelyi Egészségügyi és Kulturális Intézmények Gazdasági Ellátó Szervezetével a védőnői feladat átadás-átvételéről kötött megállapodás módosításával az előterjesztés melléklete szerinti tartalommal.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a megállapodás módosításának aláírására.
3. A Közgyűlés felkéri a polgármestert, hogy a „Babaköszöntő Csomag” kérelmezőkhöz történő eljuttatásához a szükséges intézkedéseket tegye meg.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (1. pont vonatkozásában)

2024. október 31. (2. pont vonatkozásában)

folyamatos (3. pont vonatkozásában)

**Dr. Nemény András polgármester:** Jön az VI. számú határozati javaslatunk, ez a HVSE-be való delegálás. Szavazunk.

Megállapítom, hogy a testület 13 igen, 0 nem, 6 tartózkodással - *2 képviselő távol van,* - elfogadta a határozati javaslatot és az alábbi határozatot hozta:

**178/2024. (IX.26.) Kgy. számú határozat**

Szombathely Megyei Jogú Város Közgyűlése a Szombathelyi MÁV Haladás VSE felügyelőbizottságába Dr. Czeglédy Csaba tagot, valamint a Szombathelyi MÁV Haladás VSE elnökségébe Dr. Kovács Előd tagot delegálja díjazás nélkül.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal

**Dr. Nemény András polgármester:** Jön az VII. számú határozati javaslatunk, ez a Technológiai Parkról szóló tájékoztatás tudomásul vétele.

Megállapítom, hogy a testület 19 igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**179/2024. (IX. 26.) Kgy. számú határozat**

Szombathely Megyei Jogú Város Közgyűlése a Technológiai Parkról szóló tájékoztatást tudomásul veszi.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Most pedig az átruházott hatáskörben hozott intézkedésekről szóló tájékoztatás tudomásul vétele. Erről szavazunk most.

Megállapítom, hogy a testület 19 igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**180/2024. (IX.26.) Kgy. számú határozat**

Szombathely Megyei Jogú Város Közgyűlése az SZMSZ 74. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Utolsó határozati javaslatunk Csordás Sándor r. törzszászlós körzeti megbízottnak történő kinevezéséről szóló határozati javaslat, erről szavazunk most.

Megállapítom, hogy a testület 19 igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**181/2024. (IX.26.) Kgy. számú határozat**

1. Szombathely Megyei Jogú Város Közgyűlése egyetért Csordás Sándor r. törzszászlós körzeti megbízottnak történő kinevezésével.
2. A Közgyűlés felkéri a polgármestert, hogy a megfogalmazott véleményről tájékoztassa a Szombathelyi Rendőrkapitányság kapitányságvezetőjét.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**Dr. Nemény András polgármester:** Most az egész beszámolót teszem fel szavazásra.

Megállapítom, hogy a testület 13 igen, 0 nem, 6 tartózkodással, - *2 képviselő távol van,* - elfogadta a határozati javaslatot és az alábbi határozatot hozta:

**182/2024. (IX. 26.) Kgy. számú határozat**

A Közgyűlés a két ülés közti időszak fontosabb eseményeiről és a polgármesteri hatáskörben hozott döntésekről szóló beszámolót elfogadja.

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** Rá is térünk a 2. napirendi pontunkra.

**2./ Javaslat a helyi közösségi közlekedéssel összefüggő döntések meghozatalára**

**Előadók:** Dr. Nemény András polgármester

Horváth Soma alpolgármester

Dr. Horváth Attila alpolgármester

**Meghívottak:** Szlávik Gábor, a Blaguss Agora Hungary Kft. ügyvezető igazgatója

Tóth Gergely, a Blaguss Agora Hungary Kft. szombathelyi kirendeltségvezetője

**Dr. Nemény András polgármester:** Itt a közösségi közlekedés helyi mágusa, Horváth Soma kért szót.

**Horváth Soma alpolgármester:** Köszönöm a szót polgármester úr. Tisztelt Közgyűlés! Tekintettel, hogy a ciklus utolsó Közgyűlése és nem először és nem is utoljára tárgyaljuk a Blaguss Agora Hungary Kft.-nek a beszámolóját, én úgy gondolom, hogy ennek a ciklusnak az egyik legnagyobb sikere, hogy megváltoztattuk a szombathelyi tömegközlekedést. Miért tudtuk ezt megtenni? Mert érkezett több pályázat. Miért tudott több pályázat érkezni? Azért, mert az önkormányzat és a Közgyűlés egy nagyon jó kiírást eszközölt. Mert voltak korábban is pályázatok, de most sikerült egy olyan szakmai kiírást eszközölnünk, aminek köszönhetően volt érdemi verseny. Én nagyon köszönöm azoknak a munkatársaknak és a képviselőtársaknak, akik részt vettek ebben a munkában, ebben az előkészítésben. Hogy milyen a közösségi közlekedésnek a menetrendje? Nekem soha senki nem mondta, hogy jó, még talán én sem gondolom ezt. Biztos, hogy ezzel kapcsolatban lesz kritika, az valakinek jó, valakinek nem. Ahhoz, hogy 2021 óta modern, utasbarát, 21. századi körülmények között közlekedhetünk buszokon és egyébként, hogy ilyen körülmények között vásárolhatunk jegyet, bérletet, vagy tervezhetjük meg az utazásunkat, ez egészen biztosan így van. Én azt gondolom, hogy ez egy nagyon komoly közös munka eredménye, én ezt is köszönöm mind a társaságnak, mind a képviselőtestületnek. Bokányi Adrienn tanácsnok asszony elmondta az előző napirendnél, éppen most egy komoly beruházásban vesz rész a Blaguss. Részt vesz a város közösségi életében, az Agorával számos közös programjuk van. Én azért azt látom, hogy az előző szolgáltatóval kapcsolatban nem voltak ilyen jó együttműködések és nem vett ilyen módon részt a város életében. Biztatom erre a Blagusst, hogy a jövőben is ezzel kapcsolatosan így tudjunk együtt dolgozni. Bármi is vár a következő években a városra, az önkormányzatra, én azt gondolom, hogy a közösségi közlekedés tekintetében jó az irány és jó azt látni, hogy kimutathatóan, - bár ebben még nagyon nagy a feladat és nagyon sok feladat van - egyre többen használják a közösségi közlekedést. Biztos vagyok benne, hogy mind a városvezetés, mind a Blaguss azon fog dolgozni a következő években is, hogy ez így legyen. Az biztos, hogy modern és utasbarát buszokon utazhatunk és szerintem ez még fejlődni is fog a következő években. Köszönöm szépen és köszönöm ebben a közös munkát mindannyiuknak.

**Dr. Nemény András polgármester:** Köszönöm szépen alpolgármester úr. Megadom a szót Horváth Gábor képviselő úrnak.

**Horváth Gábor városi képviselő:** Tisztelt Polgármester Úr! Tisztelt Közgyűlés! Szeretném megköszönni a városvezetésnek Horváth Somának, alpolgármester úrnak azt, hogy a menetrend módosításoknál befogadták azokat a javaslatokat, gondolok itt a herényi járatra plusz kisegítő járat beiktatására, vagy a 30Y, hogy bemegy a Minerva lakóparkba. Ezek az újítások mind a lakosság érdekeit szolgálták. Mindig egyetértek Somával azzal kapcsolatban, hogy hát sosem elégedett mindenki a menetrenddel. Most is kapok megkereséseket ezzel kapcsolatban, ezeket mind el fogjuk küldeni a jövő év elejéig. Egy személyes problémát azért közölnék, mint Öntő utcai lakos, annyira nem örültem neki, hogy a telephely a Muskátli útra került és az utcánkon vágtáznak át a buszok. Eddig mindig próbáltam nagyokat nyelni és ezt nem szóvá tenni. Most szóvá teszem. Legfőképpen az ügyben, hogy több lakó is megkeresett az utcánkból és nehezményezik azt, hogy az Öntő-Maros kereszteződésénél behajtanak balra a csuklós buszok is. Ott kinn van egy tábla, egy piktogram nélküli súlykorlátozó tábla, ami a buszokra is érvényes. A piktogramos súlykorlátozó tábla kint van az utca két végén ott a menetrendszerinti helyijáratos busz közlekedhet, hiába van kint a 10 tonnás súlykorlátozó tábla, de balra a Maros útra nem hajthatna be. Nem véletlenül van ott piktogram nélküli tábla, hiszen annyira nehéz annak a kereszteződésnek ott a bekanyarodás és utána a Marosból a Ságiba ráfordulás, hogy az ott elég nagy problémát okoz. Én szeretném megkérni telephelyvezető urat, hogy erre figyeljenek oda és tartsák be a hatályos KRESZ szabályait. Jó lenne, ha nem csak az Öntő utcán vonulnának fel ezek a buszok, hanem a Szófia utcán, de leginkább azt gondolom, hogy a felújított Paragvári utcán és ott a István Lajos körúton és ott felújított utcákon közelítsék meg a vasútállomást, mert bizony az elmúlt 2-3 évben az Öntő utca állapota útburkolata rendkívül leromlott és ehhez hozzájárultak a buszok is. Köszönöm szépen.

**Dr. Nemény András polgármester:** Köszönöm szépen képviselő úrnak. Jelentkezőt nem látok, a vitát lezárom. Vettük a javaslatokat, Horváth Soma alpolgármester úr figyelt mindenre. Szavazni fogunk. Az első számú határozati javaslatról szavazunk most. Ez a beszámoló elfogadása.

Megállapítom, hogy a testület 13 igen, 0 nem, 6 tartózkodással, - *2 képviselő távol van,* - elfogadta a határozati javaslatot és az alábbi határozatot hozta:

**183/2024. (IX. 26.) Kgy. számú határozat**

A Közgyűlés a BLAGUSS Agora Hungary Kft. által a 2023. évben végzett közszolgáltatásról készített beszámolóját elfogadja.

**Felelős:** Dr. Nemény András, polgármester

Horváth Soma, alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő:** azonnal

**Dr. Nemény András polgármester:** Második számú határozati javaslat a menetrend módosítására vonatkozó javaslat. Szavazunk most.

Megállapítom, hogy a testület 19 igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**184/2024. (IX. 26.) Kgy. számú határozat**

A Közgyűlés felkéri a városi képviselőket, hogy a menetrend módosítására vonatkozó javaslataikat 2025. január 31. napjáig küldjék meg a Városüzemeltetési Osztály részére.

**Felelős:** Dr. Nemény András, polgármester

Horváth Soma, alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő:** 2025. január 31.

**Dr. Nemény András polgármester:** Nem teljesen arról beszéltünk, amit kértem itt az elején, de vannak ilyen egyéni elképzelések is. Jön a hármas számú határozati javaslat. Ez a felhatalmazás a Városstratégiai és Idegenforgalmi és Sport Bizottság részére. erről szavazunk most.

Megállapítom, hogy a testület 19 igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**185/2024. (IX. 26.) Kgy. számú határozat**

A Közgyűlés felhatalmazza a Városstratégiai, Idegenforgalmi és Sport Bizottságot, hogy a menetrend technikai jellegű, a Szolgáltató által kezdeményezett, kilométer kibocsátást nem érintő módosításainak jóváhagyásáról döntsön.

**Felelős:** Dr. Nemény András, polgármester

Horváth Soma, alpolgármester

Tóth Kálmán, a VISB elnöke

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő:** azonnal

**Dr. Nemény András polgármester:** Ezzel ennek a napirendi pontnak a végére értünk. Most a hármas napirendi pontunk jön az a gazdasági társaságokkal kapcsolatos döntések meghozatala. Itt csak annyi az én javaslatom, itt körbe nézek, cégvezetőből elég keveset látok. Tárgyalhatjuk nélkülük is, de ha van igény cégvezetők bekerülésére, akkor délutánra teszem és napirendi pontot cserélünk. Nincsen ilyen igény. Inkább cseréljünk? Azt javaslom, hogy az 5. számú napirendi pontot, azért azt, mert a 4-es napirendnél vetítés lesz a városháza állapotával kapcsolatban és még arra is külön fel kell készülni. Az 5. számú napirendi pontot vegyük most előre, erről szavaznunk kell. Azt még megtárgyaljuk, mert utána a költségvetés lenne és utána fogunk szünetet tartani. Szavazzunk most arról, hogy az 5. számú napirendi pont legyen a következő.

Megállapítom, hogy a testület 19 igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**186/2024. (IX. 26.) Kgy. számú határozat**

A Közgyűlés úgy határoz, hogy a „Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára” és a „Tájékoztató a Városháza műszaki állapotáról és javaslat a balesetveszélyt megelőző intézkedések megtételére” című napirend a szünet után kerül megtárgyalásra.

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** Akkor most meg is nyitom az 5 számú napirendi pontot.

**3./ Javaslat a Sárdi-éri iparterületen megvalósuló útfejlesztéssel kapcsolatos döntés meghozatalára**

**Előadók:** Dr. Nemény András polgármester

Dr. Horváth Attila alpolgármester

Horváth Soma alpolgármester

**Dr. Nemény András polgármester:** Jelentkezőt nem látok, a vitát le is zárom. Egy határozati javaslatunk van. A város szempontjából fontos és biztos, hogy majdnem mindenki támogatni fogja.

**Mikrofon nélkül Illés Károly városi képviselő, frakcióvezető:** Szóltam volna, csak nem nyomtam gombot.

**Dr. Nemény András polgármester:** Akkor legyen, megadom a szót frakcióvezetőként.

**Illés Károly városi képviselő, frakcióvezető:** A bizottsági ülésen hozzászóltam és egy kérdést tettem föl, kaptam is rá választ. Az előterjesztés tartalmazza, itt majd kisajátításokra, illetve adásvételre lesz szükség. Ennek van is egy költsége, ennek a számát megkaptam a bizottsági ülésen. Itt csak arra hívnám fel a figyelmüket, hogy itt kisajátítás és vásárlás kapcsán azért ezek a területek átminősítésre kerülnek és ezek jól fel fognak értékelődni. Én azért azt meggondolnám nagyon, hogy milyen összeget fizetnék ki ezen kisajátítások kapcsán, hiszen mondom, az ottmaradó telkek nagyon fel fognak értékelődni. Ez csak egy javaslat, majd a későbbi döntések meghozatalénak tekintetében. Köszönöm szépen.

**Dr. Nemény András polgármester:** Vitát lezárom és Horvát Attila alpolgármester úr egy válasz ad.

**Dr. Horváth Attila alpolgármester:** Nem teljesen érthető ez a hozzászólása, hiszen Ön pontosan nagyon jól tudja, hogy a kirendelt igazságügyi ingatlan szakértő nem tudom ilyen gyémánt fokozatú valakinek kell lenni ahhoz, hogy a kisajátítást helyettesítő adásvételeknél alapul szolgáltasson egy adásvételre, amit a kormányhivatalnak kell jóváhagynia. Én most hogyan vitatkozzak egy igazságügyi szakértőnek a véleményével, amit a kormányhivatal elfogad.

**Illés Károly városi képviselő, frakcióvezető:** Először minősítsük át a telkeket az alapján határozzuk meg majd az árat és akkor úgy intézzük majd az egészet.

**Mikrofon nélkül Dr. László Győző alpolgármester:** Bocsánat fordítva. Vagy pedig csak a kisajátított részeket minősítsük át a mellette levőket ne.

**Dr. Nemény András polgármester:** Nem vagyok híve a kapkodásnak megmondom őszintén és még ezt teljesen nem értem, hogy ebben a város érdek hol jelenik meg.

**Mikrofon nélkül Dr. Czeglédy Csaba, a Szociális és Lakás Bizottság elnöke:** Ha ipari területté nyilvánítjuk és utána határozzuk meg az igazságügyi szakértő, hogy mennyit ér, biztos többe fog kerülni………….

**Dr. Nemény András polgármester:** Kinek fog többe kerülni.

**Mikrofon nélkül Dr. Czeglédy Csaba, a Szociális és Lakás Bizottság elnöke:** Nekünk.

**Mikrofon nélkül Dr. Károlyi Ákos jegyző:** De most szántóként sajátítjuk ki. Szántó és magánút.

**Dr. Nemény András polgármester:** Ha most sajátítjuk ki, akkor szántóként. Ez az előterjesztés. Ha átminősítjük és utána akkor többe kerül

**Mikrofon nélkül Dr. Károlyi Ákos jegyző:** Már kimentek a vételi ajánlatok, szántók.

**Dr. Nemény András polgármester:** Világos. A vételi ajánlatok kimentek szántóként, erről szavazunk most. Frakcióvezető úr mondta, hogy ez nem határozati javaslat, hanem később megfontolás tárgyát képezi. Szavazunk most.

Megállapítom, hogy a testület 19 igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**187/2024. (IX. 26.) Kgy. számú határozat**

Szombathely Megyei Jogú Város Közgyűlése a „Javaslat a Sárdi-éri iparterületen megvalósuló útfejlesztéssel kapcsolatos döntés meghozatalára” című előterjesztésben foglalt koncepciótervet megtárgyalta, és a következő döntéseket hozza:

1. A Közgyűlés az előterjesztés mellékletét képező Koncepcionális javaslatot jóváhagyja, és elhatározza a támogatási kérelem benyújtását a TOP Plusz-6.2.1-23 azonosító számú, „*Fenntartható versenyképes városfejlesztés*” című pályázati felhívásra, egyúttal felhatalmazza a Polgármestert a benyújtáshoz szükséges valamennyi dokumentum aláírására.
2. A Közgyűlés felkéri a polgármestert a végrehajtáshoz szükséges intézkedések megtételére.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné Dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője)

**Határidő:** azonnal

**Dr. Nemény András polgármester:** Az a kérdésem, hogy tíz perc múlva dél. Most rendeljünk el szünetet kettőig, vagy még vágjunk bele a következőbe, ami a költségvetés. Vágjunk. Akkor a 6 számú napirendi pont megtárgyalására teszek javaslatot.

**4./ Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5) önkormányzati rendelet II. számú módosításának megalkotására**

**Előadók:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

**Meghívott:** Gáspárné Farkas Ágota könyvvizsgáló

**Dr. Nemény András polgármester:** Jelentkezőt nem látok, a vitát lezárom. Szavazunk is. Először a rendeletről.

Megállapítom, hogy a testület 13 igen, 0 nem, 6 tartózkodással, - *2 képviselő távol van,* - elfogadta a javaslatot és az alábbi rendeletet alkotta:

Szombathely Megyei Jogú Város Önkormányzata Közgyűlésének

12/2024.(X.3.) önkormányzati rendelete

az önkormányzat 2024. évi költségvetéséről szóló 8/2024. (III.5.) önkormányzati rendelet módosításáról

*( A rendelet hiteles szövege a jegyzőkönyv mellékletét képezi)*

**Dr. Nemény András polgármester:** Annyira gyorsak voltunk, hogy a pénzügyi osztályvezető most így, mint Don Carlos lépett be az ajtón. Lemaradt valamiről, vagy nem? De nem. További határozati javaslataink vannak. Az egyik nem a rendeletről, hanem külön határozati javaslat, ez a Margaréta Óvodának a létszám előirányzatáról és egyéb dolgairól szavazunk most.

Megállapítom, hogy a testület 19 egyhangú igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**188/2024. (IX.26.) Kgy. számú határozat**

1. Szombathely Megyei Jogú Város Közgyűlése a Szombathelyi Margaréta Óvoda létszám-előirányzatát 2024. július 1. napjától 2025. június 30. napjáig határozott időre 20 főben állapítja meg, ezen belül a szakmai létszám 19 fő, az intézmény üzemeltetési létszáma változatlanul 1 fő.
2. A Közgyűlés a Margaréta Óvoda 1 fő óvodapedagógus bér-és járulékköltségét az óvoda 2024. évi költségvetésében 3.135.750,- Ft összegben, 2025. évi költségvetésében 4.390.050,-Ft összegben biztosítja.
3. A Közgyűlés felkéri a Szombathelyi Margaréta Óvoda vezetőjét, hogy a szükséges munkáltatói intézkedéseket tegye meg.

**Felelős:**  Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

/ a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Gyabronka Magdolna, a Szombathelyi Margaréta Óvoda igazgatója/

**Határidő**: azonnal

**Dr. Nemény András polgármester:** Következő határozati javaslatunk az SZKKA-ra vonatkozó határozati javaslat. Erről szavazunk most.

Megállapítom, hogy a testület 13 igen 0 nem, 6 tartózkodással, - *2 képviselő távol van,* - elfogadta a határozati javaslatot és az alábbi határozatot hozta:

**189/2024. (IX.26.) Kgy. számú határozat**

1. Szombathely Megyei Jogú Város Közgyűlése az SZKKA önkormányzati támogatásának a 46/2024. (II.29.) Kgy. számú határozatban foglalt feltételei teljesítési határidejét 2024. október 31. napjában határozza meg. Amennyiben ezen határidőben a támogatások kifizetésének feltételeit az SZKKA nem teljesíti, az önkormányzat a költségvetési rendeletben biztosított támogatásokat nem fizeti ki a Szombathelyi Kézilabda Klub és Akadémia részére.
2. Szombathely Megyei Jogú Város Közgyűlése rögzíti, hogy Szombathely Megyei Jogú Város Önkormányzata a Szombathelyi Kézilabda Klub és Akadémia sportegyesületnek és a Szombathelyi Kézilabda Klub és Akadémia Kft-nek a jövőben csak a 46/2024. (II.29.) Kgy. számú határozatban foglaltak maradéktalan teljesülését követően fog támogatást biztosítani.

**Felelős**: Dr. Nemény András polgármester

Dr. Horváth Attila alpolgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Nagyné Dr. Gats Andrea, a Jogi és Képviselői Osztály vezetője,

Stéger Gábor, a Közgazdasági és Adó Osztály vezetője/

**Határidő:** azonnal

**Dr. Nemény András polgármester:** Jön a 3. számú határozati javaslatunk, amelyik egy pályázat.

Megállapítom, hogy a testület 19 egyhangú igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**190/2024. (IX.26.) Kgy. sz. határozat**

1. Szombathely Megyei Jogú Város Közgyűlése a „Javaslat az INTERREG VI-A AT-HU Program – ANTI-addict című pályázattal kapcsolatos döntés meghozatalára” című előterjesztést megtárgyalta, a pályázat benyújtását jóváhagyja, és felhatalmazza a polgármestert a pályázat beadásához szükséges dokumentumok aláírására.
2. A Közgyűlés pozitív támogatói döntés esetén az ANTI-addict – „Közös drogprevenciós képzési program kialakítása és megvalósítása az osztrák-magyar határtérségben” című, ATHU-0200115 azonosítószámú pályázat megvalósításához szükséges önerő összegét, 4 652,25 EUR-t, azaz kb. 1,85 millió Ft-ot biztosítja.
3. A Közgyűlés nyertes pályázat esetén felhatalmazza a polgármestert a projektmegvalósítás megkezdéséhez szükséges intézkedések megtételére.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:**  1. pont: azonnal

2-3. pont: a pozitív támogatói döntést követően azonnal

**Dr. Nemény András polgármester:** Van a kiosztott, ami a Mesebolttal kapcsolatos javaslatunk.

Megállapítom, hogy a testület 19 egyhangú igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**191/2024. (IX.26.) Kgy. számú határozat**

Szombathely Megyei Jogú Város Közgyűlése a „Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5) önkormányzati rendelet II. számú módosításának megalkotására” című előterjesztést megtárgyalta, és egyetért a Mesebolt Bábszínház alábbi önrészt igénylő pályázatokon történő részvételével önkormányzati többletforrás biztosítása nélkül:

Kategória: EMT-TE-KIMELT-24

1.

Bábszínházi előadás színpadra állítása Móra Ferenc: A didergő király című meséjéből

Igényelt támogatás 5.595.000,- Ft

Önrész: 2.400.518,- Ft.

2.

Általános iskolásoknak szóló osztályterem-színházi előadás létrehozása Árpádházi Szent Margitról

Igényelt támogatás: 2.845.000,- Ft

Önrész: 1.497.706,- Ft

3.

Bábanimációs és koncertszínházi előadás, Varga Katalin: Mosó Masa mosodája című művéből a Veronika zenekarral

Igényelt támogatás: 7.200.000,- Ft

Önrész: 3.085.000,- Ft.

4.

Kategória: EMT-TE-NEMZ-24

„Szeressük az életet, nézzünk az égre!” – nonverbális bábszínházi előadás kamaszoknak, külföldi alkotókkal együttműködve

Igényelt támogatás: 8.000.000,- Ft

Önrész: 3.449.566,- Ft.

**Felelős:**  Dr. Nemény András polgármester

Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Csató Kata, a Mesebolt Bábszínház igazgatója)

**Határidő:** azonnal

**Dr. Nemény András polgármester:** Savaria Múzeummal kapcsolatban ugyanilyen konstrukcióról szavazunk most.

Megállapítom, hogy a testület 19 egyhangú igen szavazattal - *2 képviselő távol van,* - elfogadta a határozati javaslatot és az alábbi határozatot hozta:

**192/2024. (IX.26.) Kgy. számú határozat**

Szombathely Megyei Jogú Város Közgyűlése a „Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5) önkormányzati rendelet II. számú módosításának megalkotására” című előterjesztést megtárgyalta, és egyetért a Savaria Múzeum alábbi önrészt igénylő pályázatokon történő részvételével önkormányzati többletforrás biztosítása nélkül:

Nemzeti Kulturális Alap- Örökségvédelem kollégium

1.

Communication along the Amber Road in the Iron Age című nemzetközi konferencia megrendezésére és a kapcsolódó konferenciakötet megjelenésére a Savaria Múzeumban

Igényelt támogatás: nettó 4.000.000,- Ft

Önrész: nettó 706.000,- Ft (15%)

2.

Projekt címe: Nagytilaj, Templomi-dűlő lelőhelyen tervásatás megvalósítására

Igényelt támogatás: nettó 1.960.000,- Ft

Önrész: nettó 840.000,-Ft (30%)

**Felelős:**  Dr. Nemény András polgármester

Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Csapláros Andrea, a Savaria Múzeum igazgatója)

**Határidő:** azonnal

**Dr. Nemény András polgármester:** Következő napirend következik.

**5./ Javaslat a szombathelyi férfi felnőtt labdarúgás jövőjével kapcsolatos döntés meghozatalára**

**Előadók:** Dr. Nemény András polgármester

Dr. László Győző alpolgármester

Dr. Horváth Attila alpolgármester

**Meghívott:** Keringer Zsolt, a Haladás Szurkolói Kör elnöke

**Dr. Nemény András polgármester:** Kérdezem, hogy van-e hozzászóló? Czeglédy Csaba.

**Dr. Czeglédy Csaba, a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Nagyon röviden, egyrészt frakcióvezető úr már jelezte, hogy támogatják, illetve a hétfői Gazdasági Bizottság ülésen is támogatták innen nézve az ellenzéki képviselők. Én azt gondolom, hogy a városvezetés a helyzet súlyosságát felismerve gyakorlatilag rá lépett arra az útra ezzel az előterjesztéssel, mind amilyen útra már 20 évvel ezelőtt ráléptünk. Nekem itt a nyáron számos alkalommal Deja-vu érzésem volt, hogy lejátszódik ugyanaz a Haladásnál, mint 20 évvel ezelőtt, csak most sokkal rosszabb a helyzet. Akkor az egyedüli utánpótlás volt a HVSE az ifistáival, illetve pár rutinos játékos kiegészülésével az NB-II-ben tudta tartani a felnőtt férfi labdarúgást, ehhez képest most van egy nagyon szegmentálódott, egymással érdekellentétben álló utánpótlás nevelési közösség. Azonban éppen jegyző úr részben az én kérésemre készíttetett egy kimutatást, ha jól mondom fejből, 1005 gyermek és fiatal vesz rész a szombathelyi labdarúgás utánpótlás képzésében, akik az én megítélésem szerint egy komoly tömegsport bázist alkotnak, ők nem élsportolók és nem koruknál fogva, és az utánpótlásban vesznek részt. Kiépült egy nagyon komoly infrastruktúra, 4 edzőközpont áll rendelkezésre a szombathelyi fiataloknak. Én fontosnak tartom, hogy ezeket az értékeket ne engedjük elsorvadni. Az a nemzetközi és hazai tapasztalat is, hogy ott, ahol az elsőszámú csapat elsorvad és megszűnik, ott már középtávon sorvadásnak indul a helyi labdarúgó sportélet. Én azt gondolom, hogy elsősorban nekünk az 1000 szombathelyi fiatalnak, aki jelen pillanatban az utánpótlásban van, az ő érdekük miatt is meg kell tennünk ezeket a lépéseket, illetve a Haladás városunk közös identitásának a része a 105 éves múltú klubban, aminek a nagy részét az első osztályban töltötte. Azt gondolom, hogy fontos dolog ennek a megmentése, nyilván az önkormányzat mindenkori anyagi erejének megfelelően. Abban is más a helyzet, hogy 20 évvel ezelőtt az önkormányzat támogatása elég volt az NB-II-ben való megcombosodáshoz, majd a feljutás. Ugye kétszer föl kellett jutnunk, mert levontak egyszer tőlünk 11 pontot, majd után a harmadik helyen végzett a Haladás. Az önkormányzat mostani ereje az NB-III-ban való biztos bent tartáshoz lesz elég, hogyha ehhez a mindenkori Közgyűlési többség, vagy egyhangú szavazás megadja a kellő forrást, akkor én azt gondolom, hogy ez az, amit most tudunk vállalni. Én nagyon szomorúnak tartom, hogy olyan viszonyok zajlottak le, hogy biztos önkormányzati támogatással egy harmadosztályban való szereplést feltételeit lehet biztosítani. Ezzel gyakorlatilag mi a magunk részéről megtesszük azt, amihez tudnak társulni a szombathelyi sportbarátok. Nem csak nekünk, a képviselőknek és nem csak a szurkolóknak fontos a Haladás, hanem azon szurkolóknak is, akiknek egyébként anyagi lehetőségük van, most a tiszta viszonyok teremtésével erre meglesz a lehetőség. Én köszönöm polgármester úrnak, hogy itt hosszú hónapok egyeztetései, néha feszültségei után is, de rálépett önkormányzatunk erre az útra. Ennél többet mi nem tudunk tenni, én azt gondolom, hogy ez a maximum jelen helyzetben. Ezt követően a HVSE küldöttgyűlésen lesz a világ szeme, vagy legalább is a szombathelyi foci szeretők szeme, hogy ténylegesen átadják-e nekünk az indulási jogot. Egy héten belül ez egy bejegyzett Kft. lesz, ha ma megalapítjuk, a többi a HVSE-én fog múlni. Január 1-től pedig újra saját kézbe tudjuk venni a szombathelyi felnőtt labdarúgás jövőjét.

**Dr. Nemény András polgármester:** Köszönöm szépen elnök úrnak. Illés Károly frakcióvezető úr.

**Illés Károly városi képviselő, frakcióvezető:** Köszönöm a szót polgármester úr. Tisztelt Közgyűlés! Egyrészt kényszerhelyzetben vagyunk, tehát nincs más megoldás, ha azt akarjuk, hogy Szombathelyen legyen futball. Azt hallottuk, hogy a HVSE egyébként önmaga nem képes rá és nem tudja a jövőben megoldani ezt a szakágat. Szomorú, hogy ez a helyzet előállt, de úgy gondolom, hogy az önkormányzattól függetlenül következett így be. Ami viszont fontos, hogy a meglévő Futball Kft.-ben elég komoly bérkifizetések nem valósultak meg. Úgy tudom, hogy több, mint 5 havi bér és járulék kifizetése nem történt meg az ott dolgozók részére és itt nem csak futballistákról, hanem az ott dolgozó személyzetről is szó van. Én úgy gondolom, hogy mint kisebbségi tulajdonos, azért az a felelősségünk fönnáll, hogy ez valahogy megoldódjon, he máshogy nem, akkor a cég minél előbbi felszámolásával a bérgarancia alapon keresztül, akár hozzájuthatnak forráshoz az ott dolgozók. Én ennek a mérlegelését kérném, hogy akkor vizsgáljuk meg azt, hogyan tudjuk fölgyorsítani azt a folyamatot, hogy az ott dolgozók minél előbb megkapják a fizetéseiket. Köszönöm.

**Dr. Nemény András polgármester:** Köszönöm szépen. Lendvai Ferenc képviselő úr.

**Lendvai Ferenc, a Költségvetési Ellenőrző Szakmai Bizottság elnöke:** Köszönöm a szót polgármester úr. Tisztelt Közgyűlés! Mindenképpen csak ráerősíteni szeretnék arra, amit előttem már képviselőtársaim is elmondtak, hogy 1919 óta létezik a Haladás és a Haladás név az összeforr Szombathely nevével az elmúlt évszázadban és itt a 21. században is. A mindenkori önkormányzatnak a felelőssége is, hogy ezt a nevet ne veszítsük el. Azért fogom én is támogatni ezt az előterjesztést, mert mint minden jó érzésű szombathelyi, én is aggódok a Haladásért. Nem feltétlenül az az elsődleges szándék, hogy több milliárd forintos költségvetéssel egy első osztályú csapat legyen Szombathelyen, hanem hogy megmaradjon ez a brand, ez a csapat, ami hosszú évtizedek óta Szombathely sportját jellemzi. Mint képviselőtársam mondta, a több mint 1000 gyerek, aki itt sportol, annak a sportolását is biztosítani kell a továbbiakban. Én azt kérném a mostani meg a leendő, meg a még későbbi önkormányzatoktól, polgármesterektől, illetve városvezetéstől, hogy mindig is figyeljenek a Haladásra, mert Szombathelynek nagyon fontos és szombathelyi embereknek. Köszönöm.

**Dr. Nemény András polgármester:** Köszönöm szépen elnök úrnak. Czeglédy Csaba elnök úr.

**Dr. Czeglédy Csaba, a Szociális és Lakás Bizottság elnöke:** Köszönöm szépen polgármester úr. Az alapító okiratban van egy elírásból származó hiba 2014. évi sporttörvényre hivatkozunk, ami a 2004. évi, ezt én azt gondolom, hogy pontosítani kell. Ez el is terelte a figyelmemet, ami miatt hozzá szerettem volna szólni. Mindegy az összes lényeget elmondtam, aza alapító okiratban ezt a módosítást tartom fontosnak.

**Dr. Nemény András polgármester:** Köszönöm szépen. További jelentkezőt nem látok, a vitát lezárom. Itt van körünkben Keringer Zsolt, aki az előterjesztés szerint az új megalapítandó cégnek az ügyvezetője lesz, ő a szurkolói klubnak a vezetője is. Már lezártam a vitát. A megalapítandó cégnek az ügyvezetője, aki díjazás mentesen vállalná el ezt a feladatot, pusztán a Haladás szeretetéből. A bizalom megvan a szurkolók irányából, hiszen együtt tárgyaltunk több szurkolói csoportnak a vezetőjével is. Szerintem a Haladásnál rendkívül fontos, hogy ne sajátítsa ki semmilyen módon, de még csak látszata se legyen annak, hogy a politika bármilyen módon ebbe belekerül. Én mindenképpen ezen leszek és leszünk. Mivel egy többségi tulajdonú önkormányzati cégnél persze nem egy egyszerű történet, de szerintem menni fog és pont ennek a szimbóluma is, hogy egy szurkolói csoport vezetője lenne a cégnek a vezetője. A mostani helyzetben a szurkolók a saját pénzükből és elég sokat tettek bele abba, hogy a HVSE-én belül valamilyen módon működőképes legyen a csapat, ami azért erőn felül volt. Nagyon őszinte beszélgetés volt a szurkolókkal és én elmondtam, hogy a várakozásokat tényleg a realitásokhoz kell igazítani, de így is gondolták ők is, hogy jelen esetben a bennmaradás lehet a cél és addig, amíg komolyabb támogatót nem tudunk szerezni, addig egyelőre az NB-III-ról beszélünk. Akkor tudunk az NB-II-ről beszélni, ha lenne egy nagyobb nagyságrendű támogató. Azt is kíváncsian várjuk valamennyien, hogy hány olyan ember van, aki, ahogy elnök úr mondta, Haladás szívvel rendelkezik és meg is teheti, hogy támogatja a klubbot és támogatni is fogja. Én magam is azt gondolom, hogy ez több, mint egy focicsapat, a Haladás is, ez a divatos szóval ez a brand, én azt gondolom, hogy ez egy ilyen életérzés, ezt nekünk nagyon fontos továbbvinni, hiszen valóban ez egy minta és példa nagyon sok gyereknek is, akik jelen pillanatban is foci utánpótlásban sportolnak. Akik közül nagyon sokan nem akarnak majd focistákká válni, de egész egyszerűen ezt a sportot szeretik a legjobban és rengeteg szülő viszi őket oda, ez egy nagyon nagy közösség, amihez szükséges az, hogy legyen egy első számú csapat is. Látok más jó példákat a városban a sportban, számomra az egyik legszimpatikusabb a jégkorongban van a Pingvineknél, nekik nincs nagy csapatuk, de mégis nagyon komoly utánpótlással rendelkeznek több száz emberrel is akár. Ehhez a több száz emberhez ők maguk tudnak szponzort szerezni 50 millió forintot tudnak támogatásként szerezni. Remélem, hogy a Haladás is ügyes lesz, legalább ennyi támogató, vagy még több már az első időszakban, aztán majd a későbbiekben meglátjuk. Én azt ígértem a leendő ügyvezető úrnak, hogy én minden tárgyaláson ott leszek, amihez szükséges és a város polgármesteri tekintélyt azt hozzá fogom tenni akár a kérést is. Ez egy közös dolog, amin szeretnénk végig menni. Folyamatosan tárgyalásban vagyunk, Tárgyaltunk az Illés Akadémiával is, meglátjuk milyen feltételekkel tudnak ők részt venni ebben. Jelen pillanatban az a dolgunk, hogy alapítsuk meg a céget és aki amilyen módon segíteni szeretne az legyen részese ennek, akár üzletrész tulajdonosként, akár külső támogatóként. Szerintem fontos és szimbolikus dolog lenne, ha együtt tudnánk ebben elindulni és egy közös döntést hozni. Czeglédy Csaba ügyrendi.

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Köszönöm szépen polgármester úr. Volt időm megnézni a számot csak a pontosság kedvéért, tehát 1099 szombathelyi gyermek fiatal vesz részt az utánpótlásban, ezzel én azt gondolom, hogy a legtöbben ebben a sportágban. A másik, hogy a Szombathelyi Haladás Kft. utolsó taggyűlésén polgármester úr megbízásából önkormányzatunkat én képviseltem és az összes többi kisebbségi tulajdonossal együtt kértük, egyébként Homlok Zsolt nem volt jelen, Szántó Erzsébetnek volt szavazati joga Homlok Zsolt helyett és kértük, hogy csődeljárást kezdeményezzen saját magával szemben a Szombathelyi Labdarúgó Kft., ez a csődeljárás ment volna át nyilván a tartozás miatt felszámolásba, de Szántó Erzsébetnek nem volt a többségi tulajdonostól felhatalmazása ezen döntés meghozatalára. Ennél többet önkormányzatunk jogilag nem tudott tenni, még a taggyűlés közben jegyző úrral egyeztettem, - erről feljegyzés is készült a hivatalban-, hogy az önkormányzatnak milyen jogi mozgástere van, amit nekem ott jogilag el kellett mondanom, azt elmondtam. A kisebbségi jogok, azok erre voltak elegek, hogy tegyünk javaslatot. Érdemi szavazás azért nem történt, mert föl sem lett téve szavazásra, napirendre se véve, mivel ahhoz sem volt jogunk, hogy ezt napirendre tudjuk venni, de akkor jegyző úrral és polgármester úrral is egyeztettem, ennél önkormányzatunk többet nem tudott tenni. Az első feljegyzést, ha önök meg akarják nézni, akkor azt gondolom jegyző úr biztosítja.

**Dr. Nemény András polgármester:** Ez a módja a korábbi Kft.-nek a lezárásának, ami fontos a számunkra is, garancia alapból minél előbb kifizetésre kerüljön az összeg, de ehhez mi ennyit tudunk hozzá tenni kisebbségi tulajdonosként. Nézek itt Keringer Zsoltra, hogy akar-e valamit mondani esetleg? Nincs ilyen kötelezettség. Ez szokott lenni ilyenkor, hogy ezek olyan szempontból történelmi Közgyűlések, hogy aztán 10-20 év múlva is visszanézik majd, hogy jegyzőkönyvben mi szerepelt és milyen reményekkel, meg célokkal indultunk el.

**Keringer Zsolt a Haladás Szurkolói Kör elnöke:** Tisztelt Polgármester Úr! Tisztelt Közgyűlés! Köszönjük szépen a Közgyűlés támogatását valamennyi szurkoló nevében, szurkolói csoportok nevében mondhatom. Szeretnénk a szurkolók részéről is és mint a cégnek esetlegesen megválasztott vezetője is mindent megtenni azért, hogy a csapat előbbre jusson. Természetesen ez - ahogy polgármester úr is és a Közgyűlés tagjai is elmondták - nem fog egyedül menni, csak együtt. Én erre szeretnék kérni mindenkit, hogy segítsen ebben a munkában nekünk. Köszönöm szépen.

**Dr. Nemény András polgármester:** Köszönöm szépen. Akkor most már tényleg szavazni fogunk. Határozati javaslatunk van, amiben a megalapításról van szó és az ügyvezető és a felügyelőbizottság kiválasztásáról. Ennek az a módosító javaslata, amit technikailag tett Czeglédy Csaba. Erről szavazunk, a módosításról, a sporttörvénynek a pontos számáról szavazunk most.

Megállapítom, hogy a testület 19 egyhangú igen szavazattal - *2 képviselő távol van,* - elfogadta a javaslatot.

Akkor a felügyelőbizottság nincsen kitöltve, ez valószínűleg változni fog idővel, attól függ, hogy ki milyen módon fog bekerülni, de el kell indulnunk saját cégünknél. Én javaslatot tennék arra, hogy az Éljen Szombathely részéről Putz Attila és Tóth Kálmán legyen a tagja. Kérdezem a Fidesz frakciót.

**Mikrofon nélkül Illés Károly városi képviselő, frakcióvezető:** Ágh Ernőt javasoljuk.

**Dr. Nemény András polgármester:** Akkor így állítanánk föl a konszenzus jegyében a felügyelőbizottságot. erről szavazunk most a módosítással együtt.

Megállapítom, hogy a testület 19 igen, 0 nem, 0 tartózkodással, - *2 képviselő távol van,* - elfogadta a határozati javaslatot és a következő határozatot hozta:

**193/2024. (IX. 26.) Kgy. sz. határozat**

1. Szombathely Megyei Jogú Város Közgyűlése úgy határoz, hogy az előterjesztés 1. számú melléklete szerinti alapító okiratban foglalt tartalommal elhatározza egyszemélyes korlátolt felelősségű társaság alapítását Haladás 1919 Labdarúgó Korlátolt Felelősségű Társaság névvel azzal, hogy az alapító okiratban a sportról szóló törvény megjelölése kerüljön javításra, helyesen: a sportról szóló 2004. évi I. törvény.
2. A Közgyűlés a társaság alapításához szükséges 3.000.000 Ft összegű törzstőkét az Önkormányzat 2024. évi költségvetésében biztosítja.
3. A Közgyűlés a társaság ügyvezetőjének Keringer Zsoltot választja meg határozatlan időre, megbízási jogviszony keretében, díjazás nélkül.
4. A Közgyűlés a társaság felügyelőbizottsági tagjainak öt éves határozott időtartamra

Putz Attilát

Tóth Kálmánt

Ágh Ernőt

választja meg díjazás nélkül.

1. A Közgyűlés a társaság könyvvizsgálójának 5 éves határozott időtartamra az AUDIKONT Könyvvizsgáló és Gazdasági Tanácsadó Kft.-t (9700 Szombathely, Verseny utca 1/C., Cg. szám 18-09-102100, kamarai nyilvántartási szám: 001469, bejegyzett és megbízott könyvvizsgáló Németh Tamás, nyilvántartási szám: 002327) választja meg díjazás nélkül.
2. A Közgyűlés elhatározza, hogy a Szombathelyi Haladás Vasutas Sportegyesülettől az NBIII-as indulási jogot a Haladás 1919 Labdarúgó Kft. átveszi, egyúttal felhatalmazza az ügyvezetőt, hogy az ehhez szükséges intézkedéseket tegye meg.
3. A Közgyűlés felkéri a társaság ügyvezetőjét, hogy legkésőbb a Közgyűlés novemberi ülésére dolgozza ki a végleges tulajdonosi szerkezetet, székhelyet tartalmazó létesítő okiratot, a társaság üzleti tervét, szervezeti és működési szabályzatát, illetve a javadalmazási szabályzatot.

**Felelős:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** 1-6. pont: azonnal

7. pont: a novemberi Közgyűlés

**Dr. Nemény András polgármester:** Akkor most rendelek el szünetet. Meddig tartson a szünet? Alpolgármester úr itt mellettem azt mondta, hogy fél három, úgyhogy fél három lesz.

*A polgármester úr 12 óra 07 perckor szünetet rendelt el.*

*A Közgyűlés 19 fő képviselő jelenlétében 14 óra 44 perckor folytatta munkáját.*

**Dr. Nemény András polgármester:** Folytatjuk az ülésünket, megállapítom, hogy határozatképesek vagyunk. Ahogyan mondtam, az első napirendi pontunk a kihagyott 3-as napirendi pont lesz, a „*Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára*” című napirend.

***6./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára***

***Előadók:*** *Dr. Nemény András polgármester*

*Dr. László Győző alpolgármester*

*Dr. Horváth Attila alpolgármester*

*Horváth Soma alpolgármester*

***Meghívottak:****Krenner Róbert, a VASIVÍZ ZRt. vezérigazgatója,*

*Kovács Cecília, a SZOVA NZrt. vezérigazgatója*

*Molnár Miklós, a Szombathelyi Távhőszolgáltató Kft. ügyvezető igazgatója*

*Németh Klára, a FÉHE Nonprofit Kft. ügyvezető igazgatója*

*Horváth Zoltán, AGORA Savaria Kulturális és Médiaközpont Nonprofit Kft. ügyvezető igazgatója,*

*Jancsóné Sárdi Katalin, a Vas Megyei Temetkezési Kft. ügyvezető igazgatója*

*Izer Gábor, a SZOMPARK Kft. ügyvezető igazgatója*

*Grünwald Stefánia, a Savaria Turizmus Nonprofit Kft. ügyvezető igazgatója,*

*Dr. Kovácsné Takács Klaudia, a Savaria Városfejlesztési Nonprofit Kft. ügyvezető igazgatója,*

*Szabó Tibor, a Weöres Sándor Színház Nonprofit Kft. ügyvezető igazgatója*

**Dr. Nemény András polgármester:** A vitát megnyitom, Illés Károly frakcióvezető úr, parancsoljon!

**Illés Károly városi képviselő, frakcióvezető:** Köszönöm a szót. Tisztelt Polgármester Úr! Tisztelt Közgyűlés! Az önkormányzati cégek kapcsán elsősorban a SZOVÁ-hoz szeretnék hozzászólni, hiszen két határozati javaslat is a SZOVÁ-val kapcsolatos. Látunk egy I. féléves beszámolót, és ehhez kapcsolódóan pedig látunk egy másik javaslatot, miszerint 400 millió Ft tagi kölcsönt kellene adni az önkormányzatnak a SZOVA részére, valamint ingatlanértékesítésekre hatalmazzuk fel a SZOVÁ-t. Valamint megnézzük, hogy milyen olyan önkormányzati ingatlanokat adhatnánk át, amit aztán megint felél a SZOVA. Polgármester úr, felháborító, és én úgy gondolom, hogy itt most már felmerül a menedzsment tekintetében a személyi felelősség a SZOVA kapcsán, hiszen láthatjuk azt, hogy hogyan ég el a pénz a SZOVÁ-ban. Azzal együtt, hogy folyamatosan nőnek egyébként a megbízásaik, nő az árbevételük, és ezzel együtt nem tudnak eredményesen gazdálkodni. Úgy gondolom, hogy a SZOVÁ-ban komoly átrendeződésekre van szükség, nagyon meg kellene gondolni, hogy a jövőben hogyan kezeljük a SZOVÁ-t, mert ez így szerintem nem mehet tovább. A város vagyona el fog tűnni a SZOVA feneketlen kútjában, és nem gondolom, hogy ez előremutató dolog. Többször elmondtam már, tudjuk, hogy a SZOVÁ-nak van egy stratégiai igazgatója, de még mindig nem láttuk azt a – sem rövid, sem hosszú – stratégiát, amelyben látnánk azt, hogy hogyan jön ki ebből a válságos helyzetből a SZOVA. Kérem most is, hogy lehetőség szerint legalább a következő Közgyűlésre láthassunk ebből valamit, mert kvázi csak tömködjük a lukat, pótoljuk a veszteséget, és nem látunk semmilyen stratégiát arra vonatkozóan, hogy ez a cég hogyan fog megmenekülni a fejreállástól. A másik, amihez szerettem volna hozzászólni, az a Távhő javadalmazási szabályzata. Polgármester úr többször említette ma itt a transzparenciát, a transzparens működést, hát ez megint nem ebbe az irányba mutat. Az, hogy már korábban sem a Közgyűlés döntött a Távhő igazgatójának a kinevezéséről, illetve a munkáltatói jogokról sem, most pedig még a SZOVA Igazgatóságától is elvonják ezt a lehetőséget, és egy főre, a SZOVA Igazgatóságának az elnökére testálják ezt a jogkört, úgy gondolom, hogy ez minden, csak nem transzparens. Tiltakozunk ellene. Nem gondolom, hogy ez megint egy előremutató dolog lenne. Egyelőre ennyi, köszönöm szépen!

**Dr. Nemény András polgármester:** Köszönöm szépen frakcióvezető úr! Frakcióvezető úr közgazdász, és ha pártsemlegesen, politikasemlegesen nézi meg a cégek működését és a SZOVA működését, azért akkor nem olyan bonyolult rájönni, hogy miért vannak a SZOVÁ-ban nehézségek. Egészen egyszerűen ez nem egy olyan piaci cég, amelyik tud annyi bevételt kérni, mint amennyi a szolgáltatásnak az ellenértéke. Pont miattunk, a Közgyűlés miatt nem tud annyit kérni, mert mi határozzuk meg leginkább ezt. És az, hogy milyen költségek nőnek évről-évre, azt is pontosan látjuk, láthatjuk, hogy leginkább a bérköltségek azok, amik komoly nehézségeket okoznak, mert versenyképes bért egy ilyen szegmensben adni úgy, hogy Ausztriával állunk összehasonlításban, bizony ausztriai munkaviszony és munkabérek esetében nagyon nehéz, szinte lehetetlen dolog. És amikor emeljük a béreket, semmilyen támogatást és többletet nem kapunk. Tehát amikor a Kormány dönt a minimálbér emelkedésről, és mondjuk ahhoz ad kompenzációt akár az önkormányzatnak, az utána lévő béremelkedésekre viszont nem ad többlettámogatást, azt nekünk kell kigazdálkodni. De hogyha nem tudunk többet kérni a szolgáltatásokért, a bérek meg folyamatosan emelkednek, és ez egy óriási költségmennyiség, akkor bizony lehetetlen feladat ezt menedzselni. És persze önöknek könnyebb helyzete volt az előző ciklusokban a kötvénytörlesztés tekintetében, merthogy kötvénytörlesztési moratórium volt, ami 2019-ban indult meg. Tehát tulajdonképpen a mi ciklusunkban, amikor én polgármester lettem, és ez a városvezetés elindult, kellett szembenézni azzal is, hogy még a kötvényteherrel is meg kell küzdeni. És a SZOVA, ha nem lenne ez a plusz kötvényteher, akkor működőképes lenne, mert éppen ki tudná hozni a működését, ezt láttuk az eddigiek esetében is. Mindezt úgy, hogy egyébként a hulladékgazdálkodásban koránt sincs az a lehetősége, mint az elmúlt évtizedekben korábban. Látjuk, hogy ez az állami szerepvállalás és belenyúlás azt hozta, hogy a SZOVA, amikor még szerettünk volna terjeszkedni is még minél több településre, mert nyereséges üzletág volt, ma már nem így tud hozzáállni, hanem csak a kötelező köröket tudja futni. Tehát nincs már meg az a hulladékgazdálkodási lehetőség, ami volt korábban. Folyamatosan nőnek a költségek minden tekintetben, a dologi költségek is nagyon nagymértékben, és ehhez képest még most jön az önök ciklusa és az ön alpolgármestersége idején még nem lévő kötvénytörlesztés, ami a moratórium után került ide. Ezzel a feladattal kell megbirkózni. Persze, ha ön azt mondja, hogy ez nem működik jól, és azt javasolja, hogy kerüljön többe a lakosságnak, az egy mondás. Csak ezt mi meg nem szeretnénk. Mert nyilván úgy lehetne, hogy azt mondjuk például, hogy minden szolgáltatásunk még többe kerüljön. Vagy mondjuk, azt mondjuk a dolgozóknak, amit nem tettünk, hogy nem kapnak jutalmat. Igen, a dolgozóknak az elvégzett munkája után járt a jutalom, a SZOVÁ-ban ez megtörtént az elmúlt időszakban, különösen alacsony fizetésű fizikai dolgozók esetén ez egy komoly tétel volt. Nekik ez igenis a megdolgozott munkájuknak az eredményeképpen egy jogos kérés volt, hogy emelkedjenek a bérek. Ezek például nem voltak benn a korábbi üzleti tervekben, mert az, hogy 20 %-os inflációt sikerül az országos gazdasági helyzetből kihozni a fantasztikus kormánynak, az bizony lesugároz ide az önkormányzatokhoz is, abban a tekintetben mindenképpen, hogy a béreket legalább ilyen mértékben emelni kell, mert különben nem élnek meg azok a családok, különösen az alacsony keresetűek, akik bérből és fizetésből élnek. Lehet, hogy ez abból a székből nem látszik, de a valóság pont ez, és ezért van nehéz helyzetben egy ilyen cég, mert a másik oldalról nekünk kéne megemelni mindent, amit nyilván nem fogunk megtenni. Hát így kerültünk ide. A kötvényre persze biztos el lehet mondani, hogy ez még Ipkovich György polgármestersége alatt indult el, az akkori SZOVA vezérigazgató és a teljes Közgyűlés javaslatára. Csakhogy akkor még ez egy nyereséges dolog volt, sok ideig lehetett volna egységesen realizálni a kötvénynek az értékét. Egy évvel később már fideszes többség volt egyébként a testületben, senkinek soha eszébe nem jutott, hogy bármilyen módon is belenyúljon ebbe a dologba, akár mondjuk, hogy forintosítsa, és még nyereséggel forintosítsa a kötvényterheket. Vagy mondjuk a későbbiekben a kockázati portfóliót csökkentve más devizába, vagy akár forintba is tegyen belőle. Mi – ez a városvezetés - már ezt nyertük meg, hogy most kellett kötvényt törleszteni. Úgyhogy azért nem tud a SZOVA nyereségesen működni, mert nem piaci cégként működik, mert azok a feladatok, amiket odaadunk neki, azok bizony eltorzítják ezt a típusú működést. Egész egyszerűen így van. Így volt az önök idejében is, hiszen minden évben 5-600 millió Ft-os pluszt kellett adnunk ahhoz, hogy mondjuk a SZOMHULL likviditását biztosítani tudjuk, és ez benne volt folyamatosan a költségvetésben. Egész egyszerűen nem volt kötvénytörlesztés még abban az időben, most pedig van, jelentős összeggel. Meg fogunk küzdeni ezzel a feladattal is, így vagy úgy, meg fogjuk tenni. Czeglédy Csabának adom meg a szót.

**Dr. Czeglédy Csaba, a Szociális és Lakás Bizottság elnöke:** Köszönöm szépen polgármester úr! Tisztelt Közgyűlés! Csak ilyen zárójelesen szúrom ide, hogy nyáron azért párszor mentem úszni a Tófürdőre, és hosszú sorban állva nem egy - nem két embertől hallottam, hogy milyen drága a Tófürdőre a belépő. Panaszkodtak az emberek, én pedig próbáltam megőrizni a nyugalmamat, és nem vitába szállni velük. De egyébként azt a belépőt- nem is tudom mennyit fizettem szégyenszemre - sokallták, amit ott fizetniük kellett, most nyáron legalább ötször-hatszor tapasztaltam ezeket a beszélgetéseket. Na de rátérve a SZOVÁ-ra, amellett, hogy üdvözlöm, hogy az alacsonyabb keresetűek kaptak jutalmat a SZOVÁ-nál, én azt gondolom, hogy bennünket is minősít, hogy hogyan becsüljük meg a dolgozóinkat. Az, hogy egy városi képviselő milyen választ kap a vezérigazgatótól, az meg mondjuk talán nem a képviselőt minősíti. Az biztos, hogy az utcatakarítók ügyében múlt héten a vezérigazgató asszonyhoz fordultam, a Jászai Mari utcába lett téve az ő – úgymond - elhelyezésük. 1,8 kilométerre vannak a fő munkavégzési helyüktől, a belvárostól, ez 23 perc gyalog. Gyakorlatilag nyáron ott tudtak inni, télen ez szolgál melegedő helyiségüknek, gyakorlatilag 46 perc, amíg megfordulnak a Jászai Mari utcai telephelyről. Tehát, hogyha valaki tampont vagy intimbetétet akar cserélni, és mondjuk azt nem a Fő téri nyilvános WC-ben akarja elvégezni, akkor ez egy 46 perces sétát jelent. Én azt gondolom, hogy nyáron kifejezetten embertelen dolog volt őket 23 perces pihenőhelyen tartani. És jelzem polgármester úr, hogy az utcatakarítóinknak - ez 10 fő -, nincsen megoldva, hogy télen hol melegedjenek. Én ezt komoly problémának tartom. Szeretném, hogy a SZOVÁ-tól kaphassak érdemi választ. Hogyha nagyon poénkodni lenne kedvem, akkor azt mondanám, hogyha mondjuk a Szombathelyt érintő vonatközlekedés kapcsán a Lázár minisztériumának írtam volna egy levelet, akkor lehet, hogy még onnan tartalmasabb választ kaptam volna, mint a saját cégünk vezérigazgatójától, úgyhogy ezt a részét én nagyon sajnálom. De a lényeg az polgármester úr, hogy én azt gondolom, hogy az a 10 fő, aki Szombathely belvárosának a tisztaságáért felel, őket ne 23 perc gyalogséta, összesen 46 perc gyalogsétára tartsuk a belvárostól. A másik pedig, hogy tegnap eső volt, és mégis ki lettek zavarva az esőben. Németh Szabolcs elhunyt vezető, volt Haladás szurkoló, gyerekkori jóbarátom emlékét tapossuk, ő sose engedte volna az utcatakarítókat esőben kimenni munkát végezni, többen meg is fáztak. Azt gondolom polgármester úr, hogy nemcsak az anyagi megbecsülés, hanem az emberi megbecsülés is fontos. És mivel nem kaptam érdemi választ vezérigazgató asszonytól, ezért kénytelen vagyok itt a Közgyűlés nyilvánossága előtt elmondani. Ennek a 10 embernek az érdekéért is kell valakinek ebben a Közgyűlésben felszólalnia.

**Dr. Nemény András polgármester:** Köszönöm szépen. Nemcsak a Közgyűlésen lehet ezt megtenni. Én azt gondolom, hogy a cégnek van vezetése, az ő döntésük az, hogy hogyan szervezik a munkát. Persze lehet mondani ilyeneket, de képviselő úr, elnök úr is volt nagy cégnek a vezetője, biztos sok jó tanácsot kapott ekként, de azt gondolom, hogy szuverén döntést hozott e tekintetben és nem feltétlenül kívülről kellett, hogy megmondják neki, hogy mit csináljon, vagy mit nem. Én biztos vagyon benne, hogy amit mondott, arra lehet megoldást találni. Egyébként az önkormányzat épületében is, ha a Fő téren vannak, be tud jönni bárki, használhatja a nyilvános WC-ket lenn. Tehát ha azokat a problémákat, amiket felsorolt, bejön az önkormányzat épületébe, és itt is megoldhatja. Én fel is ajánlom akkor ezzel ilyen szempontból az önkormányzat épületét. Azt gondolom, hogy nagyon sokan, sokféle panasszal fordulnak képviselőkhöz és egyébként valamennyiünkhöz, ezért mindig először meg kell nézni, hogy mi mennyire reális, sokan csak megpróbálják az adott képviselőnek a jóindulatán keresztül érvényesíteni az érdekeiket. Nem feltétlenül van mindig minden úgy, ahogy látjuk kívülről. Mondjuk én is szoktam látni dolgozókat nem feltétlenül mindig dolgozni munkaidőben, de azt gondolom, hogy az se a polgármester dolga, hogy ilyenkor odamenjen, és szóljon. Tehát, amit mondott, az egy marginális, bár nyilván az adott embereknek fontos kérdés, de nem gondolom, hogy ne lenne megoldható egyébként. És mondom, egy cégnek van egy felelős vezetése, vezetői, ellenőrző szerve, azon keresztül kell ezt a témát továbbvinni szerintem. Melega Miklós képviselő úrnak adom meg a szót.

**Dr. Melega Miklós városi képviselő:** Tisztelt Polgármester Úr! Tisztelt Képviselőtársaim! Én is a SZOVA eredményeihez szeretnék hozzászólni. Hát az látszik, hogy elég komoly pénzügyi problémák vannak, és ez az ingatlanértékesítés is ezt jelzi, elég vészjóslóan. Meg az is, hogy az szerepel az előterjesztésben, hogy hosszabb távon városi ingatlanokat akarnak átengedni apportban, hogy ezek értékesítéséből próbálják a pénzügyi helyzetét rendezni. Ez önmagában szomorú, de én egy másik megvilágításban is szeretnék két ingatlanról beszélni, az egyik a Welther Károly utca 4. Jól emlékeznek önök is, mert az önök választási programjában szerepelt, hogy itt egy idősotthont szerettek volna létrehozni. Ennek a terveit is bemutatták, tehát részletes tervek készültek, gondolom azok pénzbe kerültek. Ha most ennek az ingatlannak az eladása került szóba, akkor nemcsak arról van szó, hogy nem teljesül egy választási ígéret, hanem arról is, hogy ez az idősotthon soha nem fog megvalósulni, ezek a tervek mehetnek a szemétbe. Másik oldalról, a Bejczy utcai ingatlannal kapcsolatban egy egészen más jellegű probléma van. Az nem egy üresen álló ingatlan, mint a Welther Károly utca, hanem tudjuk, hogy annak a földszintjén működik a Kormányablak, és mindenki tudja, hogy az milyen nagy forgalmú tér, és a város lakossága, sőt a megye lakossága is idejár intézni az ügyeit. Nem tudom, hogy készültek-e már előzetes tervek, - nyilván tisztába vagyok vele, hogy ez a Kormányhivatalnak a feladata, hogy megoldja az elhelyezést, ezt én is tudom -, mert azt gondolom, hogy nekünk mégiscsak van felelősségünk a város lakossága irányában. Tehát az, hogy a város lakossága megfelelő minőségű szolgáltatásban, megfelelő helyen részesüljön, ez szerintem feladatunk, oda kell rá figyelni, ez nekünk is valamilyen szinten felelősségünk. Nem tudom, hogy itt a belvárosban lesz-e még egy olyan méretű ingatlan, ahol mondjuk ilyen ügyfélfogadótér, ilyen méret rendelkezésre áll. Tehát valahol az eladásnál szerintem azért ebben is gondolkodni kéne, még akkor is, hogyha - hozzáteszem, hogy tudom - ez a Kormányhivatal felelőssége és feladata, de azért szerintem itt ne dugjuk homokba a fejünket. Tehát valamilyen szinten azért a város lakosságának a jóllétéért, az ellátásáért felelősek vagyunk mi is. Erre szeretnék választ kapni, hogy van-e erről gondolkodás, hogyha értékesítik ezt az ingatlant, akkor hogyan tovább, és hol lehet ennek a funkciónak, nem egy isten háta mögötti, félreeső helyen megfelelő helyet találni. Köszönöm szépen!

**Dr. Nemény András polgármester:** Szerintem szerződés van, ami folyamatosan érvényes erre az ingatlanra vonatkozóan, tehát a jelenleg bérlői pozícióban lévő Kormányhivatal feltételezem jó bérlőnek számít, és meg lehet hosszabbítani az ő szerződésüket. Másrészt semmi sem zárja ki, hogy a Kormányhivatal vegye meg ezt az ingatlant. Ha valami kizárja, az az országnak a költségvetési helyzete, mert azért azt biztos látjuk ma, hogy most számon lehet kérni az önkormányzatokat, hogy miért ad el ingatlanokat, de maga a Kormány mondja azt az önkormányzatoknak, hogy adjon el ingatlanokat, hogy ezt a gazdasági helyzetet oldja meg, És maga a Kormány is ezt csinálja, rengeteg ingatlant adnak el. Nem tudom olvasta-e képviselő úr, nem olyan régen volt Orbán Viktornak a 110 pontból álló megszorítási csomagja

**Mikrofon nélkül többen:** 130.

**Dr. Nemény András polgármester:** 130? Nettó 110, bruttó 130, a lényeg az, hogy 130 pontból álló megszorító csomagja, amelyik az egészségügyet, a mentőket és egy csomó olyan területet érint, tehát abszolút a közszolgáltatásokat érinti. A kultúrát most éppen egy új csomaggal szorítják meg. Tehát a saját kormányuk, akiknek a képviseletében itt vannak, egy óriási megszorítási csomaggal lépett fel az országban, mert látják, hogy nagyon-nagy baj van, és mindent értékesítenek, amit lehet. Mi ezt a kötvényterhet próbáljuk menedzselni úgy, hogy ne a lakosságot érje kár, hogy mondjuk többletforrásokat kérünk tőlük, úgy, hogy a SZOVÁ-nak számtalan jóléti szolgáltatást is el kell látni. Tehát egy városi strandnak az üzemeltetése szintén egy veszteséges tevékenység, mindig is az volt, ebből soha nem lehetett nyereséget hozni. Ez egy plusz szolgáltatás, amit a város fizet, és úgy igaz ez az összes többi ilyen jóléti tevékenységre. A SZOVA nem egy piaci alapon működő cég, mondom továbbra is, teljesen mindegy, hogy őneki kell belefinanszírozni, vagy nekünk kell innen adni, valakinek meg kell fizetni a végén a többletet. Mindig így volt ez is, azóta, mióta a hulladékgazdálkodást elvették, mint piacszerzési lehetőséget az összes önkormányzati cégtől, és nyilvánvalóan azóta is, amióta a szolgáltatások díjait mi magunk sem akartuk emelni közösen és kölcsönösen. Ugyanakkor viszont, amikor egy évben van 3 % infláció, akkor teljesen más az alaphelyzet, mint amikor 20 %-os infláció van. A 20 %-os inflációt le kell követni, különben elmennek a dolgozók. Egyiküktől sem hallottam olyan javaslatot, hogy csökkentsük a béreket, vagy bocsássunk el dolgozókat. Valójában a SZOVA alulfinanszírozott ebből a szempontból. A menedzsmentben – mert ezt mondta Illés Károly – sem dolgozik annyi ember, mint korábban, az előző időszakban. Jóval kevesebben látják el a feladatot. A vezérigazgató asszony egyben egy másik cégnek az igazgatója, nulla forintért végezte 2 éven keresztül ezt a tevékenységet, havi 850.000,- Ft-ot spórolt ezzel egyébként a városnak. Adják össze, hogy mennyi. Melyikük tett bele ennyit a közösbe? Méltatlanul alacsonyan van a menedzsmentnek a fizetése jelen pillanatban. Ha összehasonlítjuk, mondjuk a GESZ-nek, ahol kétszeres, vagy háromszorosa, vagy mondjuk a VASIVÍZ Zr. - amely egy szintén nem teljesen piaci cég - menedzsmentjének a fizetésével, ami rendben van, mert olyan felelősséget vállalnak, és olyan munkát végeznek, amiért szerintem ez rendben van. A SZOVÁ-nál nincs rendben, hogy így van, és igazából köszönettel tartoznánk a vezérigazgató asszonynak, hogy elvállalta azt, hogy egy másik céget is visz a SZOVA mellett nulla forintért. Nem hiszem, hogy bárki csinált volna ilyet Szombathely történetében, én nem emlékszem rá, hogy bárki ezt megtette volna. Ez a dolog, ez pont ellenkezőleg igaz, valóban korrigálni kellene a béreket minden tekintetben, csak éppen nem lefelé, hanem felfelé, úgy a dolgozókét, mind a menedzsmentét, akik egyébként sokkal kevesebbért végzik azt munkát, mint korábban. És az, hogy a SZOVA nem nyereséges, az csak a kötvénynek, csak a kötvénytörlesztésnek köszönhető jelen pillanatban, az pedig ennek a városvezetésnek már egy öröksége. És az előző 9 év alatt semmit nem tettek azért, hogy ez ne így legyen. Ön éppen ugyanúgy megszavazta azt a javaslatot frakcióvezető úr, hogy kötvénytörlesztési moratórium legyen, amit - a nyilvánosság számára mondom - nem kellett fizetnie a városnak. 2019-ben kezdődött el ez a fizetés, és nyilván sokkal nagyobb teherrel, mint ahogy korábban lett volna. Mert hogyha kellett volna végig fizetne, akkor valószínűleg alacsonyabb lett volna a tőketartalom, és akkor most kevesebbet kellene fizetnünk összességében is, és nem kéne annyi ingatlant bevonnunk fedezetnek, mint amennyit elvár a fedezetadó pénzügyi társaság, bank. Illés Károlynak adom meg a szót.

**Illés Károly városi képviselő, frakcióvezető:** Köszönöm a szót polgármester úr! Reagálnék. A számok magukért beszélnek, tehát - így kezdtem az előző hozzászólásomat is egyébként - függetlenül a kötvénytörlesztéstől a SZOVA veszteséges gazdálkodást folytat. Azon pedig vitatkozhatunk, nem akartam ilyen mélyen belemenni egyébként a SZOVA tevékenységébe, de igenis van olyan tevékenység, amit jóval a piaci ár felett végez, ez pedig a kátyúzás, aminek a négyzetméter ára jóval meghaladja egyébként a piaci árat. Tudjuk azt is, hogy ez miért így van, hiszen piacon azt beszerezni döcögős, nyöszörgős egyenlet lenne, bár én úgy gondolom, hogy lenne rá megoldás akár egy hosszabb távú szerződéssel egy külsős céggel. Ezt mindenképp piaci ár felett végzi a SZOVA. És ha már itt a piaci árakról beszélünk, igen, van olyan tevékenység, amit jóval a piaci ár alatt végez, ez például a városnak a fellobogózása is. Láthattuk a kampányban is, hogy 25.000, - Ft-ért lobogózta fel az egész várost a SZOVA, hát ez valóban tényleg a piaci ár alatt van. Nem ilyen irányba akartam elmenni, és polgármester úr egyedül beszélt itt a jövedelmekről és a munkavállalók béréről, senki más. Egy szóval sem mondtam azt, hogy a munkavállalók bérét csökkenteni kellene, soha ilyet nem mondtam, és most is azt mondom, hogy igenis meg kell fizetnünk, már csak azért is, hogy legyen megfelelő szakember, aki elvégzi ezeket a feladatokat, továbbra is ezt szeretnénk. Azt mondtam, hogy igenis a működésben problémák vannak, és nem megfelelő a SZOVA működése. Láthatjuk, hogy kötvénytörlesztés nélkül is - itt a beszámoló, egyértelműen látszik - veszteséges tevékenységet végez a vállalat. Köszönöm!

**Dr. Nemény András polgármester:** Köszönöm frakcióvezető úr! Nem tudom pontosan mire gondol a piaci ár tekintetében. Miből gondoljuk, hogy a piaci ár olcsóbb lenne? Mert amikor törekedtünk arra, hogy hogyan tudunk még bevonni munkaerőt a kátyúzásba, mindig csak drágább lett volna, és mindenki sokkal később jött volna. Ez egy komoly fejtörést is okozott volna, hogy hogyan tudnánk behozni másokat. Még a VASIVÍZ-et is bevonva a dologba, megnéztük az összes lehetőséget és erőforrást, és nem jutottunk közelebb hozzá. És még csak nem is anyagi kérdés volt, hanem egyszerűen nem is volt olyan kapacitása, és nem volt olyan, aki vállalta volna, és ha vállalta volna, akkor nem azon az áron vállalta volna, mint hogyha házon belül oldottuk volna meg, mint ahogy próbáljuk ezt folyamatosan megoldani. Tehát lehet ilyeneket mondani, hogy „általában”, de én szeretnék konkrét dolgokat látni, mert hogyha az a javaslat mondjuk egy SZOVA Zrt-ben lévő igazgatósági tagtól, vagy felügyelőbizottsági tagtól jön, - a következő ciklusban is bizonyára lesznek ellenzéki delegáltak mindkét helyen - hogy ezt, meg azt lehetne csinálni így és így jobban és ilyen áron, akkor nyilván meg fogja nézni a cég. Merthogy közös a célunk, hogy minden pénz, amit meg tudunk spórolni a legnagyobb cégünknél, az egyébként a városnak más területén tud több szolgáltatást nyújtani. Nem szeretnénk visszalépni ezekből a szolgáltatásokból, tehát mondjuk egy városi strand működése is szükséges, hogy legyen. Biztos, hogy vannak olyan hibák közben, amiket kell javítani. Hogyha mondjuk, nagy tömeg van hirtelen, és a kasszánál csak egy ember van - volt egy ilyen nap valóban -, erről én magam is beszéltem vezérigazgató asszonnyal, és utána már változott a helyzet. Persze, a hibákból tanulunk, megcsináljuk, megpróbáljuk megoldani. De azt, amit mondott, azzal, hogy mennyiért lobogózták fel a várost, azzal nem lesz a cég beljebb anyagilag, tehát nem erről beszélünk. Ha van józan, értelmes javaslat, de ilyet nem hallottam, hogy hogyan lehet ugyanezzel a szolgáltatási minőséggel, ugyanezzel a bérrel, vagy még emelkedő bérrel ellátni a SZOVÁ-nak a tevékenységét, akkor azt nagyon szívesen vesszük. De azt nem szeretném, hogy mindez azon az áron történjen meg, hogy a dolgozók ne kapják meg a bérüket. Merthogy valóban történt egy ilyen most ciklus közben, az előző év vége felé, nem is tudom pontosan, amikor volt egy ilyen emelés, mert egész egyszerűen a dolgozóknak szüksége volt arra a többletre, láthatóan ki is követelték. Az is lehet, hogy már nyáron volt, nem tudom pontosan mikor volt. Czeglédy Csaba.

**Dr. Czeglédy Csaba, a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Először hadd reagáljak Melega képviselőtársam nyugdíjasház felvetésére. Ezt a jövőben - ön már szerintem pont nem lesz a testület tagja - majd inkább nekem szánják, merthogy én voltam az, aki ezt főleg megfúrta ezt az elképzelést, erről már többször beszéltem a Közgyűlésen. Ugyanis a SZOVA épületének a másik felén van a Nádasdy 17., ami egy önkormányzati bérház, 100 %-os. Oké, hogy SZOVA tulajdon, de önkormányzati bérház, és a projekt azt is érintette volna. Én pedig a városvezetésnek arra hívtam fel a figyelmét, hogy így sem tudjuk lakással ellátni a szombathelyieket, nem fogjuk tudni a Nádasdy 17-ben lakóknak az elhelyezését megoldani. Most fejből nem tudom megmondani, lehet, hogy közben irodavezető asszony majd üzenetben elküldi nekem, de szerintem vagy 40 lakásunk van abban a házban, most ezt fejből mondom. Úgyhogy engem hibáztasson ennek a projektnek a bebukása miatt, hogyha lehet így fogalmazni, mert én elleneztem. Tehát az önkormányzat szociális bérlakás gazdálkodásával nem lett volna összeegyeztethető. Nyilván, amikor ezek az elképzelések készültek, akkor engem vagy nem lehetett megkérdezni, vagy nem kérdezett meg senki, ezt azért most már a múlt homálya fedi, vagy akkor nem érdekelt senkit, hogy mit mondok. Volt egy ilyen időszak is az életemben. Polgármester úrnak én még nagyon röviden azt mondanám, hogy nagyon bízom abban, hogy egy nagyon tehetséges, ütőképes, és hatékony fideszes ellenzék lesz a testületben, és nem nekem kell részben ellenzéki feladatokat átvállalnom, ettől mindenkit mentsen meg a Jóisten, elsősorban engem, de a városvezetést is. Én nem vagyok elragadtatva a SZOVA vezetésétől, azt gondolom, hogy ennek már többször is hangot adtam, itt újra elmondom. Nem véletlenül van napirenden - azt hiszem a 8-as napirendi pont -, nem véletlenül szerepel a Közgyűlésünk napirendjében. Ez is jól mutatja a SZOVA vezetésével való elégedetlenséget. Nyár előtt, még május végén kértem, hogy ne a Jászai Mariban legyenek az utcatakarítók elhelyezve, mert jön egy nagyon meleg nyár, nem fognak tudni hol hűsölni, nem fognak tudni normálisan közben pihenni, folyadékot venni magukhoz, stb. Ezzel nem történt egész nyáron semmi. Most megyünk bele a télbe, azért hoztam ezt szóba, mert nem történt semmi az elmúlt 4 hónapban, és nem szeretném, ha ezek az emberek, ha mondjuk mínusz 10 fok lesz, akkor mínusz 10 fokban járkáljanak a Jászai Mari és a belváros között. Nekem tetszik az a megoldás, hogy a Városháza földszintjét használják mondjuk melegedőnek, és mondjuk a kis- és nagydolgaik elvégzésére, én ezzel akár azonosulni is tudok, hogyha ez összeegyeztethető a Hivatal működésével. Azért kellett polgármester úr szóba hoznom, mert én az 1 főnek, de a 10 főnek meg főleg nem tartom marginálisnak ezt a problémáját. És az jól mutatja, hogy mennyire nincsen ez a dolog kezelve, hogyha ezt a Közgyűlés nyilvánossága előtt kell szóba hoznom. Nem úgy keltem fel reggel, hogy ezt szóba hozom, hanem gyakorlatilag ez egy 4-5 hónapja jelenlévő probléma. Az én dolgom, hogy 10 ember nevében megszólaljak a Közgyűlésben, de ezt megteszem 1 ember miatt is. De ezt polgármester úr is anno képviselőként megtette, bármelyikünk 1 ember érdekében is megszólalt. Tehát kérem, hogy valami normális emberséges megoldást találjunk erre a helyzetre. Ők a mi dolgozóink, mi vagyunk a SZOVA tulajdonosi képviselete.

**Dr. Nemény András polgármester:** Köszönöm. Nyilván, hogyha azzal jön, hogy van egy javaslata, hogy használhatják-e a Városházát, akkor azt fogjuk mondani, hogy igen, és nem is beszélünk erről a Közgyűlésen. Tehát egy kicsit előbbre is érdemes gondolkodni. Illés Károlynak adom meg a szót.

**Illés Károly városi képviselő, frakcióvezető:** Fel se állok, nem vitatkozom, csak ez a Szompark-nál is megoldásra került, a Paragvári úton sikerült egy egységet, bázist létesíteni. Lehet, hogy ez megoldás lehetne, akár megosztva is, nem tudom, hogy ott elférnének-e, ez csak egy ötlet.

**Dr. Nemény András polgármester:** Meg fogjuk nézni. További jelentkezőt nem látok, a vitát lezárom. A kátyúzással kapcsolatban csak annyi információ azon túl, hogy bekértünk árajánlatot, és drágább volt a külső kátyúzás. Ez olyan, mint amikor egy város kér hivatalosan, akkor kap hivatalos ajánlatokat, és abból tudunk dolgozni, amit megkapunk ajánlatban. Dehát ezt frakcióvezető úr is tudja, hogy ha a házában akar megcsináltatni valamit, akkor más ajánlatot fog kapni, mint hogyha mondjuk a Városházán kér ajánlatot. Bocsánat, nem személyeskedni akartam, tehát ha bármelyikünknek a házában van, az egészen más megítélés alá tartozik. Jó, szavazunk. És akkor elsőre mindjárt a SZOVÁ-nak az I. félévi beszámolójáról szavazunk most.

Megállapítom, hogy a testület 12 igen, 6 nem, 1 tartózkodással – *2 képviselő távol van* – elfogadta a javaslatot, és a következő határozatot hozta:

**194/2024. (IX.26.) Kgy. sz. határozat**

Szombathely Megyei Jogú Város Közgyűlése a **SZOVA Szombathelyi Vagyonhasznosító és Városgazdálkodási Nonprofit Zrt**. 2024. I. félévi beszámolóját elfogadja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Kovács Cecília, a társaság vezérigazgatója

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** II. határozati javaslatunk a SZOMHULL kölcsön visszafizetés megszűnését jelenti. Szavazunk most.

Megállapítom, hogy a testület 19 egyhangú igen szavazattal - *2 képviselő távol van –* elfogadta a javaslatot, és a következő határozatot hozta:

**195/2024. (IX.26.) Kgy. sz. határozat**

Szombathely Megyei Jogú Város Közgyűlése kijelenti, hogy a 299/2023. (IX.28.) Kgy.számú határozat 8. pontja alapján a SZOMHULL Nonprofit Kft-nek az Önkormányzat által nyújtott 500 millió forint összegű tagi kölcsön visszafizetési kötelezettségét megszűntnek tekinti.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Kovács Cecília, a SZOVA NZrt. vezérigazgatója

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**Dr. Nemény András polgármester:** Következik a III. határozati javaslatunk, ez a Weöres Sándor Színház I. félévi beszámolójának az elfogadása. Azt hittem van itt valaki a Színházból, de rosszul látok már.

**Horváth Soma alpolgármester:** Jelezték, hogy ma szakmai konferencián van az igazgató úr és a gazdasági igazgató is, bizottságin itt voltak.

**Dr. Nemény András polgármester:** És ott is elfogadták, úgy tudom, mindenhol.

Megállapítom, hogy a testület 19 igen, 0 nem, 0 tartózkodással - *2 képviselő távol van* - elfogadta a javaslatot, és a következő határozatot hozta:

**196/2024. (IX.26.) Kgy. sz. határozat**

Szombathely Megyei Jogú Város Közgyűlése a **Weöres Sándor Színház Nonprofit Kft**. 2024. I. félévi beszámolóját elfogadja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Szabó Tibor András, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** IV. határozati javaslat az AGORA beszámolója.

Megállapítom, hogy a testület 13 igen, 6 nem, 0 tartózkodással - *2 képviselő távol van –* elfogadta a javaslatot, és a következő határozatot hozta:

**197/2024. (IX.26.) Kgy. sz. határozat**

Szombathely Megyei Jogú Város Közgyűlése az **AGORA Savaria Kulturális és Médiaközpont Nonprofit Kft.** 2024. I. félévi beszámolóját elfogadja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Horváth Zoltán, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** V. határozati javaslat, ez a FÉHE I. félévi beszámolójának az elfogadása.

Megállapítom, hogy a testület 19 egyhangú igen szavazattal – *2 képviselő távol van* - elfogadta a javaslatot és a következő határozatot hozta:

**198/2024. (IX.26.) Kgy. sz. határozat**

Szombathely Megyei Jogú Város Közgyűlése a **Fogyatékkal Élőket és Hajléktalanokat Ellátó Közhasznú Nonprofit Kft**. 2024. I. félévi beszámolóját elfogadja.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Németh Klára, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Jön a VI. határozati javaslatunk, ez a Temetkezési Kft. beszámolójának elfogadása, köszöntöm az igazgató asszonyt. Szavazunk most.

Megállapítom, hogy a testület 19 igen, 0 nem, 0 tartózkodással - *2 képviselő távol van –* elfogadta a javaslatot, és a következő határozatot hozta:

**199/2024. (IX.26.) Kgy. sz. határozat**

Szombathely Megyei Jogú Város Közgyűlése a **Vas Megyei Temetkezési Kft**. 2024. I. félévi beszámolóját elfogadja.

**Felelős:**  Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Jancsóné Sárdi Katalin, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Egyben én szeretném megköszönni igazgató asszonynak a munkáját is, merthogy hamarosan elköszön a cég vezetésétől, és nagyon hálásak vagyunk neki a város nevében. Nagyon nehéz körülmények között kiváló munkát végzett. Több alkalommal voltam kinn, személyesen is meggyőződtem, úgyhogy azt kívánom, hogy a későbbi magánéletében is a lehető legjobbak érjék, és jó egészséget kívánok hozzá! A város nevében nagyon hálásak vagyunk - valamennyiünk nevében azt hiszem, hogy mondhatjuk - a munkájáért. Köszönjük még egyszer!

**Jancsóné Sárdi Katalin, a Vas Megyei Temetkezési Kft. ügyvezető igazgatója:** Köszönöm!

**Dr. Nemény András polgármester:** Jön a VII. határozati javaslatunk a Szombathelyi Parkfenntartási Kft. I. félévi beszámolója, erről szavazunk most.

Megállapítom, hogy a testület 13 igen, 0 nem, 6 tartózkodással - *2 képviselő távol van –* elfogadta ezt a határozati javaslatot is, és a következő határozatot hozta:

**200/2024. (IX.26.) Kgy. sz. határozat**

Szombathely Megyei Jogú Város Közgyűlése a **Szombathelyi Parkfenntartási Kft**. 2024. I. félévi beszámolóját elfogadja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Izer Gábor Nándor, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** A VIII. határozati javaslatunk jön, Savaria Városfejlesztési Kft. I. féléves beszámolója. Szavazzunk!

Megállapítom, hogy a testület 13 igen, 0 nem, 6 tartózkodással – *2 képviselő távol van –* elfogadta a javaslatot, és a következő határozatot hozta:

**201/2024. (IX.26.) Kgy. sz. határozat**

Szombathely Megyei Jogú Város Közgyűlése a **Savaria Városfejlesztési Nonprofit Kft**. 2024. I. félévi beszámolóját elfogadja.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Kovácsné Takács Klaudia, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Jön a IX. határozati javaslatunk, Savaria Turizmus Nonprofit Kft. I. félévi beszámolója, erről szavazunk most.

Megállapítom, hogy a testület 13 igen, 0 nem, 6 tartózkodással – *2 képviselő távol van –* elfogadta a javaslatot, és a következő határozatot hozta:

**202/2024. (IX.26.) Kgy. sz. határozat**

1. Szombathely Megyei Jogú Város Közgyűlése a **Savaria Turizmus Nonprofit Kft**. 2024. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:**  Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Grünwald Stefánia, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** a társaság taggyűlése

**Dr. Nemény András polgármester:** Jön a X. határozati javaslat, a Távhőszolgáltató I. félévi beszámolója, erről szavazunk most.

Megállapítom, hogy a testület 13 igen, 0 nem, 6 tartózkodással – *2 képviselő távol van –* elfogadta a javaslatot, és a következő határozatot hozta:

**203/2024. (IX.26.) Kgy. sz. határozat**

1. Szombathely Megyei Jogú Város Közgyűlése a **Szombathelyi Távhőszolgáltató Kft**. 2024. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a SZOVA Nonprofit Zrt. vezérigazgatóját, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Molnár Miklós, a társaság ügyvezetője

Kovács Cecília, a SZOVA Nonprofit Zrt. vezérigazgatója

Nagyné dr. Gats Andrea, a Jogi és Képviselői Osztály vezetője)

**Határidő:** a társaság taggyűlése

**Dr. Nemény András polgármester:** Jön a XI. határozati javaslat, a SZOVA Szállodaüzemeltető Kft. I. félévi beszámolója, erről szavazunk most.

Megállapítom, hogy a testület 12 igen, 1 nem, 6 tartózkodással -*2 képviselő távol van -* elfogadta a beszámolót.

Melega Miklós legalább következetes maradt a ciklusban egész végig önmagához. Helyes, csalódtam volna, ha nem így lett volna. A testület a következő határozatot hozta:

**204/2024. (IX.26.) Kgy. sz. határozat**

1. Szombathely Megyei Jogú Város Közgyűlése a **SZOVA Szállodaüzemeltető Kft**. 2024. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a SZOVA Nonprofit Zrt. Igazgatóságának elnökét, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Kovács Cecília, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** a társaság taggyűlése

**Dr. Nemény András polgármester:** XII. határozati javaslatunk a SZOVA-Projekt Projektfejlesztési Kft. I. félévi beszámolója, erről szavazunk most.

Megállapítom, hogy a testület 12 igen, 0 nem, 7 tartózkodással – *2 képviselő távol van –* elfogadta a javaslatot. Ez az előző ciklusban lett létrehozva, megszavazhatták volna. A testület a következő határozatot hozta:

**205/2024. (IX.26.) Kgy. sz. határozat**

1. Szombathely Megyei Jogú Város Közgyűlése a **SZOVA-Projekt Projektfejlesztési** **Kft.** 2024. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a SZOVA Nonprofit Zrt. Igazgatóságának elnökét, hogy a társaság taggyűlésén a fenti döntést képviselje.

**Felelős:**  Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Kovács Cecília, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** a társaság taggyűlése

**Dr. Nemény András polgármester:** XIII. határozati javaslatunk, VASIVÍZ ZRt. I.félévi beszámolójának elfogadása, most szavazunk róla.

Megállapítom, hogy a testület 13 igen, 0 nem, 6 tartózkodással - *2 képviselő távol van –* elfogadta a beszámolót, és a következő határozatot hozta:

**206/2024. (IX.26.) Kgy. sz. határozat**

1. Szombathely Megyei Jogú Város Közgyűlése a **VASIVÍZ ZRt.** 2024. I. félévi beszámolóját elfogadásra javasolja a társaság Közgyűlésének.

2. A Közgyűlés felhatalmazza a polgármestert, hogy a társaság közgyűlésén a fenti döntést képviselje.

**Felelős:**  Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Krenner Róbert, a társaság vezérigazgatója

Nagyné dr. Gats Andrea, a Jogi és Képviselői Osztály vezetője)

**Határidő:** a társaság közgyűlése

**Dr. Nemény András polgármester:** XIV. határozati javaslat, Savaria Városfejlesztési Kft. módosított üzleti terve, erről szavazunk most.

Megállapítom, hogy a testület 13 igen, 0 nem, 6 tartózkodással - *2 képviselő távol van –* elfogadta a határozati javaslatot, és a következő határozatot hozta:

**207/2024. (IX.26.) Kgy. sz. határozat**

1. Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Savaria Városfejlesztési Nonprofit Kft. 2024. évi módosított üzleti tervét 80.000 eFt önkormányzati működési támogatással, -4.220 eFt tervezett adózott eredménnyel jóváhagyja.
2. A Közgyűlés a 30 millió Ft kiegészítő önkormányzati működési támogatást az Önkormányzat 2024. évi költségvetésében biztosítja.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Dr. Kovácsné Takács Klaudia, a társaság ügyvezetője)

**Határidő:** azonnal

**Dr. Nemény András polgármester:** XV. határozati javaslat, Savaria Városfejlesztési Kft. részére biztosított kölcsön visszafizetési határidejének hosszabbítása. Szavazunk most.

Megállapítom, hogy a testület 19 egyhangú igen szavazattal - *2 képviselő távol van –* elfogadta a javaslatot, és a következő határozatot hozta:

**208/2024. (IX.26.) Kgy. sz. határozat**

Szombathely Megyei Jogú Város Közgyűlése a Savaria Városfejlesztési Nonprofit Kft. részére biztosított 20.000.000,- Ft összegű tagi kölcsön visszafizetési határidejét 2025. december 31. napjáig meghosszabbítja.

A Közgyűlés felhatalmazza a Polgármestert a tagi kölcsön szerződés - visszafizetési határidőre vonatkozó - módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Dr. Kovácsné Takács Klaudia, a társaság ügyvezetője)

**Határidő:** 2024. december 20.

**Dr. Nemény András polgármester:** Jön a XVI. határozati javaslatunk, az AGORA Kulturális és Médiaközpont Nonprofit Kft. 2024. évi módosított üzleti tervének jóváhagyása.

Megállapítom, hogy a testület 13 igen, 6 nem, 0 tartózkodással – *2 képviselő távol van* – elfogadta a javaslatot, és a következő határozatot hozta:

**209/2024. (IX.26.) Kgy. sz. határozat**

1. Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján az AGORA Savaria Kulturális és Médiaközpont Nonprofit Kft. 2024. évi módosított üzleti tervét 573.705 eFt önkormányzati támogatással, 0 Ft tervezett adózott eredménnyel jóváhagyja.
2. A Közgyűlés a 20.500 eFt kiegészítő önkormányzati működési támogatást, valamint 10.000 eFt fejlesztési támogatást az Önkormányzat 2024. évi költségvetésében biztosítja.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Horváth Zoltán, a társaság ügyvezetője)

**Határidő:** azonnal

**Dr. Nemény András polgármester:** Jön a XVII. határozati javaslat, ez a 400 millió Ft keretösszeg erejéig biztosított tagi kölcsön a SZOVÁ-nak, erről szavazunk most.

Megállapítom, hogy a testület 13 igen, 6 nem, 0 tartózkodással - *2 képviselő távol van –* elfogadta a javaslatot. Egyik részről a SZOMHULL-nál ezt visszavontuk, a másiknál visszaadtuk, tehát tulajdonképpen ugyanarról beszélünk.

A testület a következő határozatot hozta:

**210/2024. (IX.26.) Kgy. sz. határozat**

1. Szombathely Megyei Jogú Város közgyűlése felkéri a polgármestert, hogy az Önkormányzat költségvetése terhére biztosítson 400 millió forint keretösszeg erejéig tagi kölcsönt a SZOVA Nonprofit Zrt-nek, amelyet a társaság likviditásának megőrzése érdekében vehet igénybe és hívhat le, azzal, hogy a kölcsön visszafizetésének határideje 2025. szeptember 30. napja. A Közgyűlés felhatalmazza a polgármestert és a SZOVA Nonprofit Zrt. Igazgatóságának elnökét a tagi kölcsönszerződés aláírására.
2. A Közgyűlés jóváhagyja a társaság 2024. évi üzleti tervének módosítására vonatkozó javaslatot. A módosított üzleti terv szerint a társaság nettó árbevétele 5.700.607 eFt, bérköltsége 1.843.034 eFt, üzemi eredménye 201.669 eFt veszteség, adózás előtti eredménye 283.669 eFt veszteség, amely nem tartalmazza a devizakötvény év végi átértékeléséből keletkező árfolyamkülönbözet összegét.
3. A Közgyűlés felhatalmazza a SZOVA Nonprofit Zrt. vezérigazgatóját, hogy a társaság pénzügyi helyzetének stabilizálása érdekében a 6790/2 helyrajzi számú, Welther Károly utca 4. alatti irodaépületet, a 6490/A/9 helyrajzi számú, Bejczy utca 1-3 alatti, valamint a 10427/43;10427/46; 10427/48 helyrajzi számú, Szent Quirinus utcai ingatlanokat Szombathely Megyei Jogú Város Önkormányzatának vagyonrendelete és a társaság ingatlan- és ingó vagyontárgyainak értékesítésére vonatkozó belső szabályzata szerinti eljárás keretében értékesítse, azzal, hogy az adásvételi szerződések megkötéséhez a Közgyűlés jóváhagyása szükséges.
4. A Közgyűlés felkéri a Polgármestert, vizsgálja meg annak lehetőségét, hogy Szombathely Megyei Jogú Város Önkormányzata a cég pénzügyi helyzetének stabilizálása érdekében fejlesztési és értékesítési célra apportálás útján forgalomképes ingatlanokat bocsásson a SZOVA Nonprofit Zrt. rendelkezésére és erre vonatkozó javaslatát terjessze a Közgyűlés elé.
5. A Közgyűlés felkéri a SZOVA Nonprofit Zrt. vezérigazgatóját, hogy dolgozzon ki javaslatot a társaság által Szombathely Megyei Jogú Város Önkormányzatának nyújtott szolgáltatások díjmódosítására, annak érdekében, hogy a szolgáltatási díjak megfeleljenek a társasági és osztalékadóról szóló törvény, valamint a 32/2017 (IX.19.) NGM rendelet szokásos piaci árra vonatkozó követelményeinek.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Kovács Cecília, a társaság vezérigazgatója

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** XVIII. határozati javaslat, Szombathelyi Távhőszolgáltató Kft. Javadalmazási Szabályzatáról szavazunk most.

Megállapítom, hogy a testület 13 igen, 6 nem, 0 tartózkodással - *2 képviselő távol van –* elfogadta a javaslatot, és a következő határozatot hozta:

**211/2024. (IX.26.) Kgy. sz. határozat**

1. Szombathely Megyei Jogú Város Közgyűlése a **Szombathelyi Távhőszolgáltató Kft**. Javadalmazási Szabályzata módosítását az előterjesztés melléklete szerinti tartalommal elfogadásra javasolja a társaság taggyűlésének.

2. A Közgyűlés felhatalmazza a SZOVA Nonprofit Zrt. vezérigazgatóját, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Molnár Miklós, a társaság ügyvezetője

Kovács Cecília, a SZOVA Nonprofit Zrt. vezérigazgatója

Nagyné dr. Gats Andrea, a Jogi és Képviselői Osztály vezetője)

**Határidő:** a társaság taggyűlése

**Dr. Nemény András polgármester:** Jön a XIX. határozati javaslat, ez igazgató asszonynak, Jancsóné Sárdi Katalinnak a munkaviszonyának a megszüntetéséről szóló javaslat, ami közös megegyezéssel történik, erről szavazunk most.

Megállapítom, hogy a testület 19 egyhangú igen szavazattal - *2 képviselő távol van –* elfogadta a javaslatot.

Ehhez kapcsolódik a Temetkezési Kft. új ügyvezetőjének Szabó Erikának a megválasztására vonatkozó javaslat, az ő bére szerepel itt, ahogyan a törvényi nyilatkozásban szükséges. Most szavazunk.

**Mikrofon nélkül Dr. Károlyi Ákos jegyző:** Már megszavazásra került egyben.

**Dr. Nemény András polgármester:** Ja, hát akkor most már kétszer is megszavaztuk ezt a javaslatot. Ebből látszik, hogy néha kell egy kontrollszavazás, hogy ugyanaz jött-e ki. Ez azt jelenti, hogy figyelünk.

Megállapítom, hogy a testület 19 egyhangú igen szavazattal - *2 képviselő távol van –* elfogadta a javaslatot, és a következő határozatot hozta:

**212/2024. (IX.26.) Kgy. sz. határozat**

1. Szombathely Megyei Jogú Város Közgyűlése úgy határozott, hogy Jancsóné Sárdi Katalinnak a Vas Megyei Temetkezési Kft.-nél fennálló, határozatlan idejű munkaszerződését 2024. szeptember 30. napjával közös megegyezéssel megszünteti, három havi távolléti díj megfizetése mellett.
2. A Közgyűlés a a Vas Megyei Temetkezési Kft. ügyvezetőjének 2024. október 1. napjától határozatlan időtartamra Szabó Erikát választja meg munkaviszony keretében, havi bruttó 850.000,- Ft díjazás ellenében. Az ügyvezető egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra.
3. A Közgyűlés felkéri a polgármestert, hogy Jancsóné Sárdi Katalin munkaviszonyának megszüntetése, illetve Szabó Erika munkaszerződésének megkötése, valamint a társaság módosításokkal egységes szerkezetbe foglalt alapító okiratának aláírása érdekében a szükséges intézkedéseket megtegye.

**Felelős**: Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

a társaság ügyvezetője)

**Határidő**: 1.-2. pont: azonnal

2. pont: 2024. október 15.

**Dr. Nemény András polgármester:** Jön a XX. határozati javaslat, a Temetkezési Kft. könyvvizsgálójának a megválasztása. Szavazunk.

Megállapítom, hogy a testület 19 egyhangú igen szavazattal – *2 képviselő távol van* – elfogadta a határozati javaslatot, és a következő határozatot hozta:

**213/2024. (IX.26.) Kgy. sz. határozat**

1./ Szombathely Megyei Jogú Város Közgyűlése a Vas Megyei Temetkezési Kft. könyvvizsgálójának – az ügyvezetés felügyelőbizottság egyetértésével tett javaslata alapján – Bokor Pétert (9762 Tanakajd, Tanai utca 4. MVK: 005344) választja meg 2024. október 1. napjától 2029. szeptember 30. napjáig terjedő határozott időtartamra 1.000.000,- Ft + ÁFA/év díjazás ellenében. A Közgyűlés felhatalmazza a társaság ügyvezetőjét, hogy a könyvvizsgálóval a megbízási szerződést megkösse.

2./ A Közgyűlés felhatalmazza a polgármestert, hogy a társaság alapító okiratának módosítását aláírja.

**Felelős**: Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

a társaság ügyvezetője)

**Határidő**: azonnal

**Dr. Nemény András polgármester:** Jön a XXI. határozati javaslatunk, ez egy pályázat benyújtásához, az AGORA esetében egy hozzájárulás, amiben nincs önerő. Van, csak nem úgy.

Megállapítom, hogy a testület 19 egyhangú szavazattal – *2 képviselő távol van* – elfogadta a határozati javaslatot, és a következő határozatot hozta:

**214/2024. (IX.26.) Kgy. sz. határozat**

Szombathely Megyei Jogú Város Közgyűlése jóváhagyja, hogy az AGORA Savaria Kulturális és Médiaközpont Nonprofit Kft. a Médiatanács által kiírt TVALLANDÓ2024 kódszámú felhívásra pályázatot nyújtson be. A pályázati díjak, valamint a 33 % önerő megfizetésére a társaság szokásos működési költségei nyújtanak fedezetet, további önkormányzati forrást nem igényel.

**Felelős:**  Dr. Nemény András polgármester

Horváth Soma alpolgármester

Dr. Károlyi Ákos jegyző

(végrehajtásért:

Nagyné dr. Gats Andrea, a Jogi és Képviselői Osztály vezetője

Horváth Zoltán, a Kft. ügyvezetője)

**Határidő:** azonnal

**Dr. Nemény András polgármester:** Jön a XXII. határozati javaslat, ez az Uszoda és Termálfürdő árjegyzékének változása, erről szavazunk most.

Megállapítom, hogy a testület 13 igen, 0 nem, 6 tartózkodással – *2 képviselő távol van* – elfogadta a javaslatot, és a következő határozatot hozta:

**215/2024. (IX.26.) Kgy. sz. határozat**

Szombathely Megyei Jogú Város Közgyűlése a Szombathelyi Fedett Uszoda és Termálfürdő árjegyzékének változását 2024. október 1. napjától az előterjesztésben foglaltak szerint jóváhagyja.

**Felelős**: Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Krenner Róbert, a VASIVÍZ ZRt. vezérigazgatója)

**Határidő**: 2024. október 1.

**Dr. Nemény András polgármester:** Ezzel ennek a napirendnek a végére értünk.

***7./ Tájékoztató a Városháza műszaki állapotáról és javaslat a balesetveszélyt megelőző intézkedések megtételére***

***Előadók:*** *Dr. Nemény András polgármester*

*Dr. Károlyi Ákos jegyző*

***Meghívott:*** *Bukits Zoltán tartószerkezeti szakértő*

**Dr. Nemény András polgármester:** Rátérünk a következő napirendi pontunkra. Vetítés lesz, már bekészítettük. Tudják a városlakók is, mert ez egy fontos dolog. Felmerül a kérdés, hogy miért akarjuk a Városházát felújítani, amikor nehéz gazdasági helyzetben vagyunk? Azért, mert le fog szakadni, és balesetveszélyes.

**Bukits Zoltán tartószerkezeti szakértő:** Szeretettel köszöntök mindenkit! Én Bukits Zoltán vagyok, tartószerkezeti tervező és tartószerkezeti szakértő. Minket bízott meg a város azzal, hogy a Városháza épületének szerkezeti felülvizsgálatát végezzük el. Most erről a vizsgálatról, illetve a vizsgálat alapján készült szakértői véleményről szeretnék röviden beszámolni dióhéjban. Az első, amit szerintem érdemes így általában tudni erről az épületről, hogy hogy is épült ez, illetve milyen szerkezeti kialakítása van, mert ez a vizsgálatunknak egy nagyon meghatározó lényeges pontja volt. Ezt a két régi fényképet tudtuk fellelni a szombathelyi anno fotók között. Ezen fényképek alapján nagyon jól látszik, hogy hogy épült ez az épület, milyen a rendszere. Tehát ez egy vasbeton pillérvázas épület, monolit szerkezetek vannak, monolit pillérek, monolit vasbeton lemezekkel, ami nagyon érdekes, és szerintem nagyon szép statikai bravúr az, hogy a harmadik szinttől ez egy a toronyszerű épület. A harmadik szinttől felfelé, a harmadik szinten található hatalmas keresztmetszetű konzol gerendákra terhel. Ami azt jelenti, hogy az épületnek a fő tartószerkezeti eleme nem más, mint a lift és a lépcsőházat körülvevő vasbeton falak, ez egy belső mag, a felső szint pedig szépen ezen úgymond libikókázik. Ez egy vázas szerkezet, és ezt a szerkezetet úgy öltöztették fel, hogy a vasbeton oszlopok közé B30-as téglából kitöltőfalat építettek, és ezt a kitöltőfalat pedig kívülről burkolták az alsóbb szinteken, a harmadik szintig. Azt jól lehet látni, hogy ilyen bordás homlokzati beton burkolóelemek, a harmadik szinttől felfelé pedig előre gyártott jó nagyméretű szép tömör műkő elemek kerültek felhelyezésre. A vizsgálatunk az alapozástól kezdve az utolsó szintig, a gépészeti térig tartott. Az a szerencsénk volt, hogy megvan az épületnek a komplett építészi és statikus kiviteli terve, és ezt a tervet felhasználva vizsgáltuk meg töviről lefelé haladva az összes szerkezeti elemet. Általában elmondható, hogy az épületnek az alapvető szerkezeteivel, tehát az alapozás, pillérek, kiváltó gerendák, vasbeton falak, lépcső szerkezet, ezekkel semmi gond nincs. Ezek anno nagyon jó minőségben készültek el. Sehol nem lehetett látni, egy szerkezeten sem repedéseket, lehajlásokat, káros elváltozásokat. Mi betonszilárdságokat is mértünk közben, tehát sokkal jobb szilárdságok vannak, mint ami a kiviteli tervben jelölésre került, így az alapvető fő tartószerkezeti elemek rendben vannak ebben az épületben. Ami nagyon nagy gond, az az, ami rákerült ezekre a szerkezeti elemekre. Az első nagy probléma, a harmadik emelettől fölfelé, ezek a műkő külső, homlokzati, díszítő elemek. Az eredeti kiviteli tervnek egy részletén - ez egy parapet részlet - lehet látni, hogy van egy vasbeton lemez, arra felfalazták ezt a B30-as falazatot, és a B30-as falazatra úgymond beakasztották ezt az „L” alakú műkő elemet. A terv szerint ez úgy készült, hogy a fenti csúcson, a fenti felülésnél, itt a fenti piros kis négyzetnél lehet látni, hogy van egy ilyen kis szögvas beépítve a műkő elembe, és ez a szögvas kis sarok, ez be van kötve a B30-as falnak a záró koszorújába, illetve itt alul lehet látni, hogy itt is van egy szögvas elem, ami arra hivatott, hogy ennek a műkőelemnek az oldal irányú kilengését megakadályozza. Hát ez a terv. Valóságban ez nem így készült el. A valóságban ez úgy készült el, hogy ez az alsó szögvas elem, ez abszolút hiányzik. Úgy helyezték el a műkő parapet elemeket, mivel nem volt tartható a sík, hogy faékekkel van kisíkolva úgymond a homlokzat. A fenti szögvas teljesen hiányzik, és se bekötés, semmi nincs, tehát ez a műkő elem, ez rajta ül a parapeten. A parapeten nem találtunk koszorút sem, tehát ez ráül a téglafalra, illetve a téglafalon van egy habarcskenés, azon ül ez a műkőelem. Ebből milyen problémák adódtak? Az egyik súlyos probléma, amit nagyon sok irodában dolgozó elmondott nekünk, hogy mikor nagy szél van, akkor befúj az irodákba a szél. Ez azért van, mert a vasbeton oszlopok, és a kitöltő B30-as fal találkozási hézagai nincsenek kitömve. Van, ahol habarcs van, van, ahol semmi nincs, van, ahol meg utólag, valami karbantartás során PUR habbal kifújták, gondolom ott már nem bírták nagyon a huzatot. Van olyan iroda, ahol ezen a lyukon ki lehet látni, és lehet látni a külső homlokzati burkolatnak a síkját. További probléma ebből az, hogy ezeknek a nagy műkő elemeknek nagyon nagy a hőmozgása, ugye van szélteher, mindenfajta időjárási körülménynek ki van téve, és nagyon jól látszik, hogy a legeslegkritikusabb helyeken, a sarokelemeknél eltávolodtak ezek a panelok. Van olyan panel, ahol az alsó él nyílt meg, van olyan panel, ahol a felső él nyílt meg, ez attól függ, hogy a habarcs ágyazaton hogy tudtak mozogni ezek a panelok. Van olyan panel, amelyik egész szorosan van összeépítve, nincs semmi tágulási hézag közötte. Tehát ez azt jelenti, hogy amikor felmelegszik nyáron egy ilyen monstrum beton szerkezet, akkor a hőtágulása miatt összefeszülnek a panelok. Van olyan hely, ahol viszont annyira tágan vannak a panelok, hogy a közte lévő gumi tömítések egyszerűen kicsúsztak. A panelok összefeszülése ilyen károkat okozott. Ezek az irodaablakból látható parapet sarkok. Tehát látszik, ahogy összefeszülnek a panelok, úgy nincsen semmiféle elhelyezési hézag, ezért ahol a legkisebb a keresztmetszete a beton műkőnek, ott elreped a szerkezet. Az, hogy milyen vasalás van ezekben a panelekben, erre csak egy műszaki leírás van, hogy van-e benne vas, nem tudtuk megállapítani, nem is rajzolódtak ki a vasalások. A panel elhelyezésnél a másik nagyon nagy gond, hogy ezeket az illesztési hézagokat, még gyárilag, amikor épült az épület, akkor ezeket kihézagolták, kikenték, hogy ne folyjon be a víz. Ezek eltűntek, illetve valamikor volt valami karbantartás, ahol utólagos kent szigeteléssel kenték be a felső síkját ezeknek a paneloknak. Ez a kent szigetelés ez már így az UV és az időjárás miatt teljesen tönkrement. Szépen, levelesen felválik az egész. Nagyon nagy gond, hogy ezeket a paneleket daruval emelték fel, és minden panelre van két olyan kis csatlyuk, ahol ilyen menetre volt valami szár beletekerve, és ezzel emelte meg a daru. Amikor ezeket kitekerték, ezeket le kellett volna tömíteni. Nagyon sok helyen hiányzik ez a tömítés, és ezen a lyukon simán befolyik a víz és a fagy szintén lerepesztette a sarkokat. Itt a bal oldali képen láthatók a gumitömítések, amelyek ilyen C profilú gumitömítések, nagyon sok helyen ezek kicsúsztak. Ez a gumitömítés arra hivatott, hogy a csapóeső ne tudjon a panel hézagokba bejutni. Sok olyan panel van, szerencsére volt ilyen csapadékosabb idő a vizsgálatunk alatt, befolyt sajnos a panel mögé a víz, és a belső parapet falon lehetett látni nedvességet. Visszakanyarodok az első oldalra, ami a másik nagyon nagy probléma a ház felújítása kapcsán, hogy sajnos úgy épült meg ez az épület, hogy ezekre a műkő panelekre helyezték rá az ablakokat. Tehát, ha ezek a műkő panelek megsérülnek, vagy ne adj’ Isten olyan döntés születik valamikor, hogy le kell cserélni, ezt anélkül nem lehet megtenni, hogy az összes nyílászáró ne lenne lebontva, mert ráépült a nyílászáró ezekre a panelekre. Ha csak a nyílászárókat kellene kicserélni és a panelek maradnak, akkor viszont nagyon meg kell határozni azt, hogy milyen sorrendben lehet leszedni a nyílászárókat, mert a nyílászáró súlya, illetve most már a befeszülése összefüggésben van ezeknek a műkő elemeknek az állékonyságával. Tehát ez egy kényes feladat. És az is látszik a terven, hogy a panelek mögött nulla hőszigetelés van. Van egy építész terv, ahol 10 centi hőszigetelés van ábrázolva a kiviteli terven, de sehol nincs hőszigetelés a panelek mögött. Tehát ez az épület kvázi nulla hőszigeteléssel rendelkezik most, amennyit a B30-as tégla talán tud. A másik ilyen burkolóelemek, ezek a bordás burkolóelemek, a földszintnek, 1. és 2. emeletnek, illetve gépészeti térnek a falburkolata készült így. Ez sem terv szerint készült, mert ezek az elemek terv szerint előre gyártott műkőelemek. Lehet látni a terven, hogy ilyen csapokkal vannak hátra bekötve az épület szerkezetébe. Ezek nem előre gyártva készültek, hanem helyszínen öntöttek. Ilyen szerkezettel találkoztunk már az egyik iskola tornaterménél, ezek helyszínen öntött elemek. Úgy vannak bekötve ezek az elemek a hátsó falszerkezetbe, hogy ilyen kis nagyon vékony kötöző drótokkal, illetve vannak az elemek sarkainál is apró szögacél kiálló kis konzolkák bekötve, és a legalsó elem élén van egy szögacél keret, ami rá van ültetve erre a tartószerkezetre. Tipikus hibája ezeknek a burkolatoknak az, hogy egyrészt nagyon nagy a hőmozgásuk, rettentő vékonyak, ezek ilyen 5-6 centis szerkezetek, nagyon nagy a hőmozgásuk, nincsen semmilyen dilatáció betervezve az elemek köré, illetve semmi vízorr nincs, tehát a falak oldaláról lecsorgó víz, az mindenhol aláfordul a műkő elemeknek, és az összes alsó tartószerkezetet teljesen szétrohasztotta. Itt nagyon jól látszik. Eleve ilyen precízen lett beépítve, de lehet látni, hogy ezek a kis szögacél elemek hivatottak arra, hogy tartsák ezeket az elemeket. Ezek a visszaforduló víz miatt felfagytak, ezért előrenyomódtak az elemek, még rosszabb lett a helyzet és a fagyás ezeknek a műkőelemeknek a peremét rettentően elvékonyította. Vannak olyan helyek, például itt az 1. emeleten, ahol ki lehet menni itt oldalra, a teraszra, az ajtó felett kézzel lehet lengetni az egész táblát. Így néznek ki ezek, tehát itt van ez az ajtó, amit meséltem, ott látszik, hogy mekkora elnyílások vannak már az egyes elemek között. Végig, szinte az egész teljes homlokzaton elvált ez a homlokzati burkolat, hol jobban, hol kevésbé. A legrosszabb állapotban a földszinti terasz kerengő járdáknak a parapetfal burkolatai vannak. Itt látszik az, hogy a betonok, a betonacélok szétrohadtak, kézzel le lehetne fejteni a falburkolatokról ezeket a díszítő műkő elemeket, folyik a rozsdalé. Az is gond, hogy nagyon rosszul tervezték meg ennek a terasznak a vízelvezetését, be vannak rakva a kis vascsövek, így semmiféle szűrő védelem, semmi nincs. Teljesen el vannak tömődve és ugyanezen burkolókövek alatt pang a víz és így a szétrepedt, szétmálló beton között csordogál kifelé. Ezért is néznek ki így ezek a teraszburkolatok, mert ezek teljesen szétfagytak már, szétáztak ezek a szerkezetek. Ezek így az épületre vonatkozó meglátásaink. Még egy vizsgálatunk volt, mégpedig a földszinti álmennyezetnek a kérdése. Ez a földszinti álmennyezet, mint az összes többi, ez sem terv szerint készült. Ez az álmennyezet úgy készült el, hogy fel lett dűbelezve a vasbeton aljára egy ilyen perforált fogadó profil és arra hol betonacélokkal, hol ilyen kötöző drótokkal felfüggesztettek egy síkhálót, egy vasbeton síkhálót, és ezen lóg az álmennyezet. Ezeket a felfüggesztéseket szintén ilyen 2-3 milliméteres drótokkal oldották meg, és ez az álmennyezet úgy készült, hogy így alulról nézve, ilyen négyzetelemes álmennyezetnek néz ki. De ez nem olyan, hanem ezek a kis táblák, ezek felül össze vannak gipszelve. Csak ott van egy-egy nyílás, ahol a lámpákhoz, vagy valamilyen elektromos szerelvényhez hozzá lehet férni. Tehát nem olyan az álmennyezet, hogy kiszedek belőle egy lapot, és akkor kijavítom, az egészet eggyé tették, tehát így javítani nagyon nehéz ezt, sőt, szerintem így lehetetlen javítani. Viszont ahogy néztük, jelenleg semmi baja nincs, tehát se a drótok, se a betonacélok, semmi nincs elrozsdásodva, elkorhadva, az elemek is jók, viszont terhelni nem lehet ezt az álmennyezetet. Tehát nagyobb, nehezebb lámpatesteket, vagy bármilyen gépészetet erre felakasztani abszolút nem lehet. Röviden ennyit szerettem volna, ha valakinek van kérdése, szívesen válaszolok. Köszönöm szépen!

**Dr. Nemény András polgármester:** Szerintem, akik nézték a tévén, vagy bármilyen módon a közvetítést, azért láttak olyan új és érdekes dolgokat - nekem is volt benne újdonság -, amire nem gondoltak volna egy Városháza kapcsán. Könnyebben ránk esik a mennyezet. Azt hiszem, hogy valamennyiünk számára világossá vált, hogy itt nincs választásunk, mindenképpen meg kell csináltatnunk, és balesetügyi szempontból biztonságossá tennünk az épületet, mert most balesetveszélyes. És hát ez az átalakítás nem a belső kényelemről szól. El tudom mondani, hogy 5 éve vagyok itt polgármesterként, szerintem én vagyok az első olyan polgármester, aki hozzá sem nyúlt az irodájához, hanem úgy, ahogy Puskás Tivadartól megkaptam, ugyanolyan az iroda. Ezt néha szokták is mondani, hogy kicsit már „old school”, ezt szokták mondani, de nem az számít, hogy hogy néz ki, hanem hogy mi történik benne, úgyhogy én nem tervezek semmilyen változtatást e tekintetben továbbra sem. Viszont kívülről meg muszáj lesz, merthogy általában a szombathelyiek, de akik rendszeresen járnak a Városházán, azoknak igazi veszélyt jelenthet ebben az állapotában. Én azt kérem mindenkitől, hogy támogassa ezt a javaslatot, amiről tudom, hogy egyébként az előző ciklusban is tervben volt. Szavazzunk róla most.

Megállapítom, hogy a testület 17 egyhangú igen szavazattal – *2 képviselő nem vett részt a szavazásban, és 2 képviselő távol van* – elfogadta a javaslatot, és a következő határozatot hozta:

**216/2024. (IX. 26.) Kgy. számú határozat**

Szombathely Megyei Jogú Város Közgyűlése megismerte a Polgármesteri Hivatal épületére végzett statikai vizsgálat eredményét, amelynek ismeretében az alábbi döntést hozta:

1. A Közgyűlés úgy dönt, hogy a balesetveszély megszüntetése érdekében szükséges, az előterjesztésben meghatározott munkák elvégzéséhez a szükséges forrást a 2025. évi költségvetésében biztosítja.
2. A Közgyűlés felkéri a jegyzőt, hogy a haladéktalanul tegye meg a szükséges intézkedéseket az előterjesztésben leírt munkák elvégzése érdekében.

**Felelősök:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Lajos Tibor a Gondnoksági Iroda vezetője)

**Határidők:** 1. pont: 2025. februári közgyűlés

2. pont: 2025. december 31.

**Dr. Nemény András polgármester:** Ez volt az a két napirendi pont, amit kihagytunk délelőtt, és azóta pedig már több mindenen átjutottunk, úgyhogy a következő, az már a 8-as napirend, ha jól gondolom.

***8./ Javaslat az önkormányzati bérlakások jövőbeni kezelésével kapcsolatos döntés meghozatalára***

***Előadók:*** *Dr. Nemény András polgármester*

*Horváth Soma alpolgármester*

*Dr. Károlyi Ákos jegyző*

***Meghívott:*** *Kovács Cecília, a SZOVA NZrt. vezérigazgatója*

**Dr. Nemény András polgármester:** A következő napirendnél Ágh Ernő képviselő úrnak adom meg a szót.

**Ágh Ernő városi képviselő:** Tisztelt Polgármester Úr! Tisztelt Közgyűlés! A bérleménykezeléssel kapcsolatban én a felügyelőbizottságban is, és a Szociális Bizottságban is sokszor kifogásoltam, hogy ez a dolog nincs rendben. Most előttünk van ez a változás, amely a bérleménykezelést behozná az épületbe. Ezzel is fenntartásaim vannak, én a Szociális Bizottságban nem szavaztam meg, tartózkodtunk ennél a napirendi pontnál. Nem igazán látom, hogy mennyivel lenne itt hatékonyabb, vagy jobb. De a másik dolog polgármester úr, nekünk, amikor alakuló ülés volt, megígérte, hogy a frakciónknak még biztosít külön helyiséget, a mai napig ez nem történt meg. Azért mondom ezt, mert nyilván utolsó alkalom, most már nagy szükségünk nem lesz rá, de ezt az ígéretét nem teljesítette. Így volt ez? Így volt ez polgármester úr? A mostani frakciónknak, amikor kezdtünk, akkor azt ígérte, hogy biztosít nekünk helyet. Így van! Na, most azért is mondom, hát itt azért a 16 főnek, vagy akárhányat behoznak, azért problémás lenne az elhelyezése. De nyilván meg fogják oldani, ha úgy akarják, de ez az ígéret, csak most ezt elmondom, nem teljesült.

**Dr. Nemény András polgármester:** Köszönöm. Az előző ciklusban úgy indultunk, hogy volt külön frakcióvezetői titkár, és biztosítottunk volna irodát is, de az én emlékeim szerint - bár 5 évvel ezelőtt nem pontosan emlékszem mindenre - az volt a mondás, hogy nincs szüksége a házban irodára egyik frakciónak sem.

**Mikrofon nélkül Illés Károly városi képviselő, frakcióvezető:** Az volt a mondás, hogy nincs hely.

**Dr. Nemény András polgármester:** Nincs hely és szükség se. Nem emlékszem pontosan, de egyébként egyik frakciónak sem volt.

**Mikrofon nélkül Dr. Horváth Attila alpolgármester:** És ez most jut eszetekbe!

**Dr. Nemény András polgármester:** Én is azon csodálkozom, hogy 5 év úgy ment le, hogy ilyen kérést, hogy ez probléma, nem hallottam. Most így, hogy van még 3 nap… Ja, értem, hogy egy hely kell, ahol elbúcsúznak. Bejöhetnek az irodámba elbúcsúzni. Megoldjuk most, ha arról van szó, erre a pár napra, és akkor teljesül. De tényleg nem volt ilyen kérés közben, ezt most őszintén mondom. Ha lett volna, megpróbáltuk volna megoldani. Megértem, én kérek elnézést, ha most még ebben a 2 napban szükséges, meg fogjuk oldani. A búcsúzkodásra nagyon szívesen biztosítunk helyiséget.

**Mikrofon nélkül Horváth Soma alpolgármester:** A ciklus egyik legjobb vitája.

**Dr. Nemény András polgármester:** Czeglédy Csabának adom meg a szót.

**Dr. Czeglédy Csaba, a Szociális és Lakás Bizottság elnöke:** Köszönöm szépen polgármester úr! Tisztelt Közgyűlés! 12 főt tervezünk a SZOVÁ-ból áthozni az önkormányzat állományába. Az én eredeti elképzelésem az volt, hogy több fő jöjjön át, tehát azért örültem volna, ha ez a kiszervezés megszűnt volna. A Kossuth 11. merült fel, de egy kompromisszumos megoldás született, a 12 fő a 3. emeleten el fog férni. Én azért a teendőmből fakadóan sokat vagyok a Városházán, és talán hatékonyan töltöm az időmet irodavezető asszony irodájában, az íróasztalának a sarka az én bizottsági elnöki helyem. Nincsenek nagy igényeim, ezzel is meg vagyok elégedve. Sokkal fontosabb, hogy a hivatal munkatársainak a munkájához a megfelelő körülmények biztosítva legyenek, és az osztály összébb húzza magát a 3. emeleten, így gyakorlatilag a 12 fő el fog férni. Ez plusz költséggel nem fog járni, a számítógépeiket is áthozzák a SZOVÁ-ból, szerintem ennél költséghatékonyabban ezt nem lehet megoldani. Többen lesznek a 3. emeleti irodákban, de ez le van egyeztetve, ez a kompromisszum született, ezt az osztály munkatársai is elfogadták. Úgyhogy Ágh Ernő képviselőtársamat megnyugtatom, el fognak férni a 3. emeleten a munkatársak. Hatékonyabb munkavégzést várok ettől, jobb információáramlást. Azt gondolom, hogy a 2143 önkormányzati bérlőnek így még hatékonyabban intézzük a dolgait, foglalkozunk a problémákkal, végezzük a bérleményellenőrzést, ami rendkívül fontos. Ne áttételesen legyen a bérleménykezelők munkája irányítva, én ettől egyébként érdemi előrelépést várok a következő 5 évben. Az elmúlt 5 éves egyik fő tapasztalatom az volt, hogy ez a fajta kettéosztható rendszer, hogy van egy lakásirodánk, és egyébként van az önkormányzati bérlakásokkal foglalkozó másik osztály egy önkormányzati cégben a város szélén, ez semmiképpen nem teszi a munkát hatékonnyá. Illetve így meg ráadásul a munkájuknak az irányítása is jogszerűen egy szervezeti rendszer keretein belül fog zajlani. Úgyhogy én bizakodom, fél év múlva meg felülvizsgáljuk. Polgármester úrral is azt beszéltük, hogy 2025. június 30-át követően levonjuk a következtetéseket, és nyilván akkor a Közgyűlés is tárgyalni fogja, hogyha ez szükséges.

**Dr. Nemény András polgármester:** Köszönöm szépen! Így van, ez elnök úr javaslata volt. Körbetárgyaltuk a hivatalban, ez lett, amit működőképesnek gondolunk, és reméljük, hogy beváltja a hozzáfűzött reményeket. Kontrollálni fogjuk, és újrabeszéljük, hogyha kell, változtatunk rajta, amennyire szükséges. Jelentkezőt nem látok, a vitát lezárom. Szavazunk, egy határozati javaslatunk van, erről szavazunk most.

Megállapítom, hogy a testület 13 igen, 0 nem, 7 tartózkodással – *1 képviselő távol van* – elfogadta a javaslatot, és a következő határozatot hozta:

**217/2024. (IX.26.) Kgy. sz. határozat**

1. A Közgyűlés egyetért azzal, hogy a bérleménykezelési feladatok 2025. január 1. napjától a SZOVA Nzrt. keretei közül kerüljenek át Szombathely Megyei Jogú Város Polgármesteri Hivatalához az előterjesztésben foglaltak szerinti feladatmegosztással.

2. A Közgyűlés felkéri a polgármestert az átszervezéssel összefüggő dokumentumok módosításának előkészítésére, és azok Közgyűlés elé történő előterjesztésére.

3. A Közgyűlés felkéri Szombathely Megyei Jogú Város Jegyzőjét, és a SZOVA NZrt. vezérigazgatóját, hogy az átszervezéshez kapcsolódó, szükséges munkáltatói intézkedéseket tegyék meg.

4. A Közgyűlés kizárólag az önkormányzati bérlakások éves karbantartási munkálatainak fedezetére 2025. évtől a tárgyévi költségvetésben 100 M Ft összegű előleget biztosít a SZOVA NZrt. részére azzal, hogy a SZOVA NZrt. naprakész nyilvántartást vezet a keretösszeg felhasználásáról, amelyről havi kimutatást küld az Önkormányzat részére.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Kovács Cecília, a SZOVA NZrt. vezérigazgatója,

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője,

Nagyné dr. Gats Andrea, a Jogi és Képviselői Osztály vezetője)

**Határidő:** azonnal (1. pont vonatkozásában)

közgyűlés novemberi ülése (2. pont vonatkozásában)

2025. január 1. (3. pont vonatkozásában)

2025. évi költségvetés (4. pont vonatkozásában)

**Dr. Nemény András polgármester:** Nem volt ellenszavazat, így kell felfogni szerintem pozitívan ezt a dolgot. Több ilyen javaslat is volt, amit láttam, hogy ez fontos. Nyilván ellenzékből azért felelősséget felvállalva bizonyos dolgokban, amiket nem látnak teljes egészében, hogy mi fog történni, egyfajta bizalom az újításra. És ami szerintem még fontos, hogy vissza fog kerülni, megnézzük a tapasztalatokat, megbeszéljük.

***9./ Javaslat határozatlan időre szóló kijelöléssel rendelkező önkormányzati bérlakások értékesítésének vizsgálatára***

***Előadók:*** *Dr. Nemény András polgármester*

*Horváth Soma alpolgármester*

***Meghívott:*** *Kovács Cecília, a SZOVA NZrt. vezérigazgatója*

**Dr. Nemény András polgármester:** A következő napirendről ma már több alkalommal beszéltünk, hogy miért tartjuk ezt fontosnak, Czeglédy Csabának adom meg a szót.

**Dr. Czeglédy Csaba, a Szociális és Lakás Bizottság elnöke:** Köszönöm szépen polgármester úr! Tisztelt Közgyűlés! Az irodavezető asszonnyal, a SZOVA bérleménykezelésével foglalkozókkal, osztályvezető asszonnyal, nyilván jegyző úrral is gyakorlatilag folyamatosan ötletelünk, hogy hogyan lehetne elérnünk, hogy jobban tudjunk gazdálkodni az önkormányzati bérlakásokkal. Nekem voltak elképzeléseim, hogy mondjuk ezen 333 lakás vonatkozásában is be kellene vezetnünk ugyanazokat a szigorításokat, és igazándiból ezen egyeztetések során derült ki, hogy gyakorlatilag semmilyen módon nem tudunk szigorúbb szabályokat megállapítani. Én nagyon vehemensen képviseltem egy álláspontot, a hivatal pedig nagyon helyesen, a szakmai és jogi érvekkel alátámasztotta, alkotmánybírósági határozat is született az ügyben, hogy az önkormányzat semmilyen módon nem tud a szociális gondoskodásában leegyszerűsítve szigorúbb szabályokat megállapítani, mint amikor a bérleti jogviszony keletkezett még a tanácsi idő utáni első években. Mondok egy példát, ezen lakások bérlőinknek még lakóingatlan tulajdona is lehet, és még emiatt sem veszíthetik el ezeket a lakásokat, amit én felettébb igazságtalannak tartok, nem beszélve egyébként arról, hogy örökölhetőek ezek a jogviszonyok. Tehát mondjuk, ha annak az elhunyt 83 éves nagymamának az az unokája, aki mondjuk most az IT szektorban dolgozik és havi 2 millió Ft-ot keres, ugyanúgy megszerezte ezeknek a lakásoknak a bérleti jogát. Ez most egy fiktív példa, de én azt gondolom, hogy jól érzékelteti a helyzetet, úgyhogy ezért is támogatta a városvezetés, és ezt köszönöm is, hogy felmérjük, hogy egyáltalán van-e igény ezen lakások megvásárlására. Illetve a városvezetéstől azt az ígéretet kaptam, hogy az ebből befolyó bevételeket utána használt lakások vásárlására fogjuk tudni fordítani. Jövő március 31-éig kiderül egyébként, hogy van-e igény ezen lakásoknak a megvásárlására. Én bizakodom benne, hiszen gyakorlatilag két véglettel találkozom. Az egyik, hogy a 30 éve bent lakók gyakorlatilag folyamatosan karbantartották, felújították, saját tulajdonukként bántak ezekkel a lakásokkal, a másik véglet pedig gyakorlatilag az, hogy semmit nem költöttek rá. Voltam több ilyen lakásban, olyan, mintha megállt volna az idő benne a 90-es évek elején, ahol elmondta a lakásbérlő, hogy azért nem költött rá, mert nem az ő tulajdona. A legszükségesebb karbantartások el lettek végezve. Azt gondolom, hogy akik saját tulajdonukként kezelték, és szeretnék, hogy vagyonként örökölhető legyen, lehet, hogy emiatt fogják megvenni. Akik meg azért nem költöttek rá, és mondjuk 50 évvel ezelőtti nyílászáró van benne, mert nem a saját tulajdonuk volt, most megnyílik erre a lehetőség. Én bizakodó vagyok, az is egy megoldás lehet arra, hogy valahogyan bővítsük a szociális célra fordítható lakásokat. Azt pedig üdvözlöm, ahogy polgármester úr is elmondta egyébként, a Lakás Bizottság ülésén is gyakorlatilag konszenzus alakult ki abban a kérdésben, hogy a mostani rendszer felettébb igazságtalan, ennek a felülvizsgálatára szükség lesz. Én azt gondolom, hogyha ebben konszenzus lesz a következő ciklus elején, akkor azok, akik esetében - nagyon finoman fogalmazva - nem biztos, hogy van bármilyen rászorultság is arra, hogy önkormányzat gondoskodjon a lakhatásukról, ott majd válaszút elé tudjuk őket engedni, de ezt nyilván meg kéne vizsgálni. Én azt tudom elmondani, hogy felettébb igazságtalannak tartom, hogy anyagilag rendkívül jó helyzetben lévő emberek vannak ezekben az önkormányzati lakásokban, miközben egyébként, példákat is soroltam a mai Közgyűlés elején, rengetegen vannak, akik egyébként bármelyikünk által, szinte objektív módon megítélhetően rászorulók lennének a lakhatási krízishelyzetük miatt a lakásra. Ez a következő ciklusnak egy nagy feladata lesz. Polgármester úr azt ígérte még a választások előtt, hogy bátrabban fog a városvezetés hozzányúlni akár feszültségekkel járó területekhez is. Azt gondolom, hogy lesz feszültség ezen a területen, de szerintem mindegyikünknek az az érdeke, hogy egy igazságosabb rendszert teremtsünk. És nem akarom kinyitni ezt a kérdést, de csak annyit mondok, hogy az előterjesztésnek az egyik sorát, amiben egy szám szerepel, azt azért ajánlom figyelmébe a tisztelt képviselőtársaimnak, illetve a nyilvánosság azon részeinek, aki olvasgat közgyűlési előterjesztéseket. Van egy nagyon beszédes szám az előterjesztésben.

**Dr. Nemény András polgármester:** Köszönöm, további jelentkezőt nem látok, a vitát lezárom. Így van, ez egy útnak az első lépése, meglátjuk, hogy megyünk tovább, de a kereteket most kell kialakítani, és akkor utána jön a többi része. Az egész bérlakás rendszerünket át fogjuk vizsgálni, gondolni és nyilvánosan, egyeztetések után a Közgyűlés elé hozni. És remélem, hogy konszenzussal fogjuk átalakítani, szerintem erre van komoly esély. Szavazunk. Egy határozati javaslatunk van, arról szavazunk most.

Megállapítom, hogy a testület 20 egyhangú igen szavazattal – *1 képviselő távol van* – elfogadta a javaslatot, és a következő határozatot hozta:

**218/2024. (IX.26.) Kgy. sz. határozat**

Szombathely Megyei Jogú Város Közgyűlése felkéri a polgármestert, hogy készíttessen felmérést a határozatlan időre szóló kijelöléssel rendelkező önkormányzati bérlakások bérlőinek a SZOVA NZrt. által becsült érték és az előterjesztésben javasolt feltételek mellett történő vételi szándéka tekintetében, amelynek eredményét terjessze a Közgyűlés elé.

**Felelős:** Dr. Nemény András polgármester

Dr. László Győző alpolgármester

Dr. Czeglédy Csaba, a Szociális és Lakás Bizottság elnöke

Dr. Károlyi Ákos jegyző

(A végrehajtásért felelős:

Vinczéné dr. Menyhárt Mária, az Egészségügyi és Közszolgálati Osztály vezetője,

Nagyné dr. Gats Andrea, a Jogi és Képviselői Osztály vezetője)

**Határidő:** 2025. március 31.

***10./ Javaslat ingatlanokkal kapcsolatos döntések meghozatalára***

***Előadók:*** *Dr. Nemény András polgármester*

*Dr. Horváth Attila alpolgármester*

**Dr. Nemény András polgármester:** Áttérünk a 10. napirendi pontunkra. Jelentkezőt nem látok, a vitát lezárom. Szavazni fogunk, itt szavazhatunk egyben? Ha mindkét frakció részéről lehet, akkor egyben teszem fel az öt határozati javaslatot szavazásra, szavazunk most.

Megállapítom, hogy a testület 20 egyhangú igen szavazattal – *1 képviselő távol van* – elfogadta a javaslatokat, és a következő határozatokat hozta:

**219/2024. (IX. 26.) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 2. § (7)-(8) bekezdése alapján Szombathely Megyei Jogú Város Önkormányzata tulajdonát képező **szombathelyi 1705/84 hrsz.-ú, kivett „közterület”** megnevezésű ingatlannak az előterjesztés 1. mellékletét képező változási vázrajzon jelölt **2145 m² nagyságú részét** **a törzsvagyoni körből kivonja, és üzleti vagyonba átsorolja.**

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**220/2024. (IX. 26.) Kgy. sz. határozat**

Szombathely Megyei Jogú Város Közgyűlése úgy dönt, hogy a szombathelyi Repülők útja mellett található 2008/25 hrsz.-ú, kivett „beépítetlen terület” megnevezésű ingatlan 1/1 arányú tulajdoni hányada, a 2008/28 hrsz.-ú, kivett „közforgalom elől elzárt magánút” megnevezésű ingatlan 1/100 arányú tulajdoni hányada, valamint a 2008/8 hrsz.-ú és 2006 hrsz.-ú, kivett „közforgalom elől el nem zárt magánút” megnevezésű ingatlanok 1/100 arányú tulajdoni hányada tekintetében, a GreenSite International Zrt., valamint a West Machine Építőipari, Gépjavító és Kereskedelmi Kft. és Marton Géza között létrejött adásvételi előszerződésben meghatározott feltételekkel Szombathely Megyei Jogú Város Önkormányzata – az Étv. 7. § (2) bekezdés d) és 17. § d) pontjai, valamint a HÉSZ 9. § (1) bekezdése alapján „új munkahely teremtése” céljából fennálló – elővásárlási jogával nem él.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**221/2024. (IX. 26.) Kgy. sz. határozat**

Szombathely Megyei Jogú Város Közgyűlése úgy dönt, hogy a szombathelyi Repülők útja mellett található 2008/24 hrsz.-ú, kivett „beépítetlen terület” megnevezésű ingatlan 1/1 arányú tulajdoni hányada, a 2008/28 hrsz.-ú, kivett „közforgalom elől elzárt magánút” megnevezésű ingatlan 1/100 arányú tulajdoni hányada, valamint a 2008/8 hrsz.-ú és 2006 hrsz.-ú, kivett „közforgalom elől el nem zárt magánút” megnevezésű ingatlanok 1/100 arányú tulajdoni hányada tekintetében, a GreenSite International Zrt., valamint a FLY ZOO Kft. között létrejött adásvételi szándéknyilatkozatban meghatározott feltételekkel Szombathely Megyei Jogú Város Önkormányzata – az Étv. 7. § (2) bekezdés d) és 17. § d) pontjai, valamint a HÉSZ 9. § (1) bekezdése alapján „új munkahely teremtése” céljából fennálló – elővásárlási jogával nem él.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**222/2024. (IX. 26.) Kgy. sz. határozat**

Szombathely Megyei Jogú Város Közgyűlése úgy dönt, hogy a szombathelyi 7332/1 hrsz.-ú, természetben a Zanati út 7/A. szám alatt található, kivett „kórház” megnevezésű ingatlan (volt Állatkórház) vonatkozásában, a 2024. június 25. napján kihirdetett nyertes vételi ajánlatban foglalt feltételekkel Szombathely Megyei Jogú Város Önkormányzata – az Étv. 7. § (2) bekezdés o) és 17. § d) pontjai, valamint a HÉSZ 9. § (1) bekezdése alapján „az infrastrukturális erőforrások optimális kihasználása” biztosítása céljából fennálló – elővásárlási jogával nem él.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**223/2024. (IX. 26.) Kgy. sz. határozat**

A Közgyűlés a nemzeti vagyonról szóló 2011. évi CXCVI. törvény (továbbiakban: Nvtv.) 11. § (13) bekezdése, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontja, valamint Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a szombathelyi 5487/30 hrsz.-ú, Szent László király utca 6/A. szám alatti ingatlanon található 367,65 m2 nettó alapterületű „Cserkészház” bérleti jogviszonyának lejártát követően hatályba lépő, 10 év határozott időtartamra biztosított ingyenes használat 5 év határozott idővel történő meghosszabbítását engedélyezi a Boldogulás Ösvényein Alapítvány részére, működésének elősegítése és feladatainak ellátása céljából.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kovács Cecília, a SZOVA NZrt. vezérigazgatója)

**Határidő:** azonnal

***11./ Javaslat önkormányzati rendeletekkel kapcsolatos döntések meghozatalára***

***Előadók:*** *Dr. Nemény András polgármester*

*Dr. László Győző alpolgármester*

*Dr. Horváth Attila alpolgármester*

*Dr. Károlyi Ákos jegyző*

**Dr. Nemény András polgármester:** Következő napirendnél jelentkezőt nem látok, a vitát lezárom. Akkor itt a lakásrendeletről szavazunk elsőként, itt muszáj külön szavaznunk, szavazunk most.

Megállapítom, hogy a testület 20 egyhangú igen szavazattal – *1 képviselő távol van* – elfogadta a javaslatot, és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**13/2024. (X.3.) önkormányzati rendelete**

**a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Most a térítési díjakról szavazunk.

Megállapítom, hogy a testület 20 egyhangú igen szavazattal – *1 képviselő távol van* – elfogadta a javaslatot, és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**14/2024. (X.3.) önkormányzati rendelete**

**a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** A koszorúzás rendjéről szóló önkormányzati rendeletből kivettük a katonai tiszteletadás kötelezettségét, mert az elmúlt években sajnos erre nem került sor. Annyit itt elmondanék, hogy ezt nehezményezem, nem a városvezetés nevében, hanem a város nevében, mert azt gondolom, hogy egy várost meg kell tisztelni azzal, hogy nem különböztetik meg más városoktól, mert más városokban volt katonai tiszteletadás, valahogyan nálunk mindig azt a választ kaptuk a minisztériumtól, hogy költségkeret nem áll rendelkezésre. Érdekes módon, amikor az ELTE tartott ugyanolyan rendezvényt, akkor ott voltak a katonák, megkérdeztem, hogy ez hogyan lehetséges, és senki nem tudott rá választ adni, hogy ez hogy történt.

**Mikrofon nélkül Lendvai Ferenc, a Költségvetési Ellenőrző Szakmai Bizottság elnöke:** Jövő hónapban itt lesz az illetékes.

**Dr. Nemény András polgármester:** Igen, meg is fogjuk kérdezni, megkérdeztem ott is, azt mondta, hogy ő nem érti, hogy mi történt. Úgyhogy nem lettem beljebb. De azóta lehet, hogy már megvilágosodott. A lényeg az, hogy továbbra sem szeretnénk erről lemondani, és kezdeményeztem és írtam is a minisztériumnak, egy találkozót kezdeményeznék ez ügyben, meg a minisztériumnak is vannak kérései felénk, és azt gondolom, hogy ezt a kettőt együtt kellene kezelni. Közben az árvízhelyzet miatt a miniszter úr mással volt elfoglalva. Hogyha ebben bárki közbenjár, hogy legyen egy ilyen találkozó, azt szívesen vesszük, mert szerintem ez a város érdeke lenne. Hát önkéntesek toborzása. Czeglédy Csaba elnök úr, ügyrendi.

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Tényleg ügyrendi, hogyha polgármester úr a Honvédelmi Minisztériummal egyeztet, akkor énnekem arról van tudomásom, hogy több önkormányzati tulajdonú, de honvédségi bérlőkijelölésű lakás van üresen, és most már régebb óra üresek ezek a lakások, nézek irodavezető asszonyra. Hát jó lenne, hogyha akkor a honvédség lemondana ezekről a bérlőkijelölési jogokról. Nagyon nehéz elmagyaráznunk szombathelyieknek, hogy az adott lakóházban az a lakás, ami önkormányzati, az miért üres évek óta. Azt hiszik, hogy mi itt dugdossuk ezeket a lakásokat, úgyhogy ezt fontosnak tartottam elmondani. Azt hiszem, hogy levelek mentek az ügyben, de érdemi választ nem kaptunk.

**Dr. Nemény András polgármester:** Vannak minisztériumok, ahonnan azonnal kapunk választ és időpontot akár a minisztertől is. Volt olyan, hogy kétszer is voltam ugyanannál a miniszternél. És van olyan minisztérium, aki semmilyen körülmény között nem válaszol, de nemcsak nekünk, hanem megtudtam, hogy kormánypárti városok vezetésének sem. Inkább azt gondolom, hogy ez nem politikai, hanem más típusú kérdéseket vet fel. Na de nekünk szavaznunk kell most, úgyhogy szavazunk is.

Megállapítom, hogy a testület 20 egyhangú igen szavazattal – *1 képviselő távol van* – elfogadta a javaslatot, és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**15/2024. (X.3.) önkormányzati rendelete**

**az épületek és a közterületek fellobogózásáról, ünnepi feldíszítéséről, valamint a koszorúzás rendjéről szóló 18/1991. (X.3.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

***12./ Javaslat az önkormányzat által alapított alapítványokkal kapcsolatos döntések meghozatalára***

***Előadó:*** *Dr. Nemény András polgármester*

***Meghívottak:*** *Csapláros Andrea, a Savaria Történelmi Karnevál Közhasznú Közalapítvány Kuratóriumának elnöke*

*Cseri József, a Savaria Történelmi Karnevál Közhasznú Közalapítvány FEB elnöke*

*Wagner József, a Szombathelyért Közalapítvány Kuratóriumának elnöke*

*Dr. Mészáros András, a Szombathelyért Közalapítvány FEB elnöke*

*Kronekker Veronika, a Kutyamenhely Alapítvány Kuratóriumának elnöke*

*Versegi Valentin, a Kutyamenhely Alapítvány FEB elnöke*

*Szentkirályi Bernadett, a „Szombathely Szent Márton városa” Gyebrovszki János Alapítvány Kuratóriumának elnöke*

**Dr. Nemény András polgármester:** Rátérünk a 12. napirendi pontunkra. Jelentkezőt nem látok, a vitát lezárom. Több határozati javaslatunk is van, hét, és egyben is tudunk szavazni. Senki nincs ellene. Akkor egyben teszem fel mind a hetet.

Megállapítom, hogy a testület 20 egyhangú igen szavazattal – *1 képviselő távol van* – elfogadta a javaslatokat, és a következő határozatokat hozta:

**224/2024. (IX.26.) Kgy. számú határozat**

Szombathely Megyei Jogú Város Közgyűlése, mint alapító a „Szombathely Szent Márton városa” Gyebrovszki János Alapítvány 2023. évi működéséről szóló beszámolóját tudomásul veszi.

**Felelős:** Dr. Nemény András polgármester

Szentkirályi Bernadett, a „Szombathely Szent Márton városa” Gyebrovszki János Alapítvány Kuratóriumának elnöke

**Határidő:** azonnal

**225/2024. (IX. 26.) Kgy. számú határozat**

Szombathely Megyei Jogú Város Közgyűlése, mint alapító a Szombathelyért Közalapítvány 2023. évi működéséről szóló beszámolóját tudomásul veszi.

**Felelős:** Dr. Nemény András polgármester

Wagner József, a Szombathelyért Közalapítvány Kuratóriumának elnöke

**Határidő:** azonnal

**226/2024. (IX. 26.) Kgy. számú határozat**

Szombathely Megyei Jogú Város Közgyűlése, mint alapító a Szombathelyért Közalapítvány Felügyelő Bizottságának 2023. évi tevékenységéről szóló beszámolóját tudomásul veszi.

**Felelős:** Dr. Nemény András polgármester

Dr. Mészáros András, a Szombathelyért Közalapítvány Felügyelő Bizottságának elnöke

**Határidő:** azonnal

**227/2024. (IX. 26.) Kgy. számú határozat**

Szombathely Megyei Jogú Város Közgyűlése, mint alapító a Kutyamenhely Alapítvány 2023. évi működéséről szóló beszámolóját tudomásul veszi.

**Felelős:** Dr. Nemény András polgármester

Kronekker Veronika, a Kutyamenhely Alapítvány Kuratóriumának elnöke

**Határidő:** azonnal

**228/2024. (IX. 26.) Kgy. számú határozat**

Szombathely Megyei Jogú Város Közgyűlése, mint alapító a Kutyamenhely Alapítvány Felügyelő Bizottságának 2023. évi tevékenységéről szóló beszámolóját tudomásul veszi.

**Felelős:** Dr. Nemény András polgármester

Versegi Valentin, a Kutyamenhely Alapítvány Felügyelő Bizottságának elnöke

**Határidő:** azonnal

**229/2024. (IX. 26.) Kgy. számú határozat**

Szombathely Megyei Jogú Város Közgyűlése, mint alapító a „Savaria Történelmi Karnevál” Közhasznú Közalapítvány 2023. évi működéséről szóló beszámolóját tudomásul veszi.

**Felelős:** Dr. Nemény András polgármester

Csapláros Andrea, a „Savaria Történelmi Karnevál” Közhasznú Közalapítvány Kuratóriumának elnöke

**Határidő:** azonnal

**230/2024. (IX. 26.) Kgy. számú határozat**

Szombathely Megyei Jogú Város Közgyűlése, mint alapító a „Savaria Történelmi Karnevál” Közhasznú Közalapítvány Felügyelő Bizottságának 2023. évi tevékenységéről szóló beszámolóját tudomásul veszi.

**Felelős:** Dr. Nemény András polgármester

Cseri József, a „Savaria Történelmi Karnevál” Közhasznú Közalapítvány Felügyelő Bizottságának elnöke

**Határidő:** azonnal

***13./ Javaslat közterület elnevezésére***

***Előadók:*** *Dr. Nemény András polgármester*

*Horváth Soma alpolgármester*

**Dr. Nemény András polgármester:** Jön a 13-as napirendi pontunk, jelentkezőt egyet látok, Németh Ákos tanácsnok úr.

**Németh Ákos városi képviselő, tanácsnok:** Tisztelt Polgármester Úr! Tisztelt Közgyűlés! Hát ez egy szép hosszú projektnek az egyik fontos mérföldköve. A Hunyadi úton, ott a Lidl és a templom között található rész a Gyöngyös-parton, amiről most beszélünk. A JustNature Projekt keretei között, ami egy ilyen Horizon 2020-as kutatás-fejlesztési projekt, sikerült egy parkot építeni, vagyis hát jelen pillanatban is még készül. Ha minden jól megy, akkor október 25-ére el is fog készülni. Azt gondolom, hogy érdemes elmenni arra majd megnézni, nagyon más lesz, mint a mostani parkok, próbáltunk egy ilyen nagyon-nagyon természetközeli parkot létrehozni, ahol többféle szabadidős tevékenységet lehet majd űzni. Illetve vannak ilyen kis lejárók a Gyöngyöshöz, amire már azt a felvetést kaptam meg, hogy ezt több helyen is meg lehetne csinálni. Azt gondolom, hogy most begyűjtöttünk annyi tapasztalatot, hogy ezt majd máshol is fogjuk tudni alkalmazni, illetve megnézni, hogy hol lehet ezeket még megvalósítani. Köszönöm szépen! Csak ennyit akartam.

**Dr. Nemény András polgármester:** Köszönöm tanácsnok úrnak. Tehát akkor a Százhold Park elnevezésre teszünk javaslatot. És mivel több jelentkezőt nem látok, a vitát lezárom, szavazunk.

Megállapítom, hogy a testület 20 igen, 0 nem, 0 tartózkodással – *1 képviselő távol van* – elfogadta a javaslatot, és a következő határozatot hozta:

**231/2024. (IX.26.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja alapján a Szombathely, 8625 hrsz-ú, kivett beépítetlen terület megnevezésű ingatlant **Százhold parknak** nevezi el.
2. A Közgyűlés felkéri a polgármestert és a jegyzőt, hogy az 1. pontban elhatározott közterület elnevezéssel kapcsolatos adatszolgáltatási kötelezettségek teljesítése iránt intézkedjen, a nyilvántartásokon szükséges átvezetésről gondoskodjon, az elnevezés miatt szükségessé váló egyéb intézkedéseket tegye meg, valamint a lakosságot a közterület elnevezéséről az önkormányzati hetilap és a városi televízió útján értesítse.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Kalmár Ervin, a Városüzemeltetési Osztály vezetője

Dr. Füzi Judit, a Polgármesteri Kabinet osztályvezetője)

**Határidő:** azonnal

***14./ Tájékoztató a lejárt határidejű közgyűlési határozatok végrehajtásáról***

***Előadó:*** *Dr. Károlyi Ákos jegyző*

**Dr. Nemény András polgármester:** A következő napirenFdnél jelentkezőt nem látok, a vitát lezárom, szavazunk.

Megállapítom, hogy a testület 20 igen, 0 nem, 0 tartózkodással – *1 képviselő távol van* – elfogadta a javaslatot, és a következő határozatot hozta:

**232/2024. (IX. 26.) Kgy. számú határozat**

A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal

***15./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről***

***Előadó:*** *Dr. Károlyi Ákos jegyző*

**Dr. Nemény András polgármester:** Most jön a jegyzői tájékoztató, ahol Czeglédy Csabának adom meg a szót.

**Dr. Czeglédy Csaba, a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Egyrészről üdvözlöm, múlt héten volt is egyeztetés, hogy vélhetően a következő évben nekiállunk Szombathely árvízvédelmi terve elkészítésének. Jegyző úrnak ezt jeleztem, és a hivatal elkezdte ennek intézését, aminek keretében volt múlt héten egy egyeztetés, ahol egyébként arról tájékoztatott bennünket a vízügyi hatóság, hogy engedélyes tervekkel rendelkezik a Szombathely teljes árvízi védelmét biztosító harmadik víztározó. Pontosabban ez a Szünöse-patakra tervezett záportározó, aminek már évek óta, most már talán 3. éve a Kormány a szükséges költségvetési fedezetét nem biztosítja. Úgyhogy én arra teszek javaslatot polgármester úr, hogy önkormányzatunk nevében keresse meg írásban városunk országgyűlési képviselőjét és kérem, hogy vagy egyeztetés keretében, vagy egyszerűen csak a szakmai érvek bemutatásával hívja fel a figyelmét arra, országgyűlési képviselőként egyébként ez Sé teljes árvízi védelmét is csorbítja. Illetve Szombathely egy részének, a Perint-Aranypatak által érintett szombathelyi résznek is, ezért nem teljes az árvízi védelme Szombathelynek, hiába épült meg a dozmati, illetve lukácsházi víztározó. Nekem az lenne a kérésem, hogy Szombathely árvízi védelme érdekében legalább annyit tegyünk meg, hogy a városunk országgyűlési képviselőjének - akinek úgy néz ki, hogy ez az elmúlt években elkerülte a figyelmét - ennek a szükségességére hívjuk fel a figyelmet. Tehát a vízügyi hatóság nem véletlenül készítette el ezeket az anyagokat, és hiába pályázott, gyakorlatilag eredménytelenül pályázott, ehhez a Kormány a központi költségvetésben nem biztosított forrást. Az a kérésem, hogy legalább ezt a lépést tegyük meg, ezt javaslom.

**Dr. Nemény András polgármester:** Meg fogom tenni. Erről nem kell szavazni, természetesen megteszem. Nem látok további jelentkezőt, a vitát lezárom, szavazunk.

Megállapítom, hogy a testület 20 egyhangú igen szavazattal – *1 képviselő távol van* – elfogadta a javaslatot, és a következő határozatot hozta:

**233/2024. (IX. 26.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal

**Dr. Nemény András polgármester:** Ezzel a nyílt ülésünknek a végére értünk, a 2019-es ciklus utolsó Közgyűlésén. A nyilvánosságnak is szeretném mondani, meg az érintett képviselőknek is, hogy október 10-én tervezzük az alakuló ülést, mindenki, aki érintett, meg fogja kapni a meghívót és a napirendi pontokat, amivel ebben az esetben a törvényi kötelezettségünknek teszünk eleget. Eskütétel lesz, alpolgármesterek, bizottságok megválasztása, ami szokott ilyenkor lenni, és akkor ezt követően rendes Közgyűlést október 22-én tervezünk. Nagyon szoros határidők vannak, elég gyorsan ki fognak menni az anyagok így egymás után, így terveztük. 22-én tervezzük az Ünnepi Közgyűlést és a rendes Közgyűlést is. És aztán megyünk tovább a rendes menetrend szerint, úgyhogy ezt fontosnak tartottam még így elmondani. És még egyszer így a nyilvánosság előtt szeretném megköszönni a képviselőtestületnek is az 5 éves munkáját, és szeretném megköszönni a választóknak is, hiszen végül is az ő bizalmukból vagyunk itt, és azoknak is, akik folyamatosan javaslatok adtak nekünk ezalatt az 5 év alatt jobbító szándékkal, mert a szombathelyiek már csak ilyenek. Remélem, hogy így összességében nem okoztunk csalódást, és szeretnénk ezen az úton továbbmenni. A következő testület is bizonyára így fog tenni. A mai napra pedig köszönjük a figyelmüket, mi még folytatjuk, merthogy zárt ülésen van még két napirendi pontunk. Most szünetet rendelek el, amíg a média elhagyja a helyiséget, és akkor utána folytatjuk a munkánkat, köszönöm!

*A Közgyűlés nyilvános ülését polgármester úr 16 óra 11 perckor berekesztette*.

**/: Dr. Nemény András :/ /: Dr. Károlyi Ákos:/**

**polgármester jegyző**

**Záradék:**

A Közgyűlés ülésén megalkotott normatív határozatok 2024. szeptember 26. napján, valamint

* az önkormányzat 2024. évi költségvetéséről szóló 8/2024. (III.5.) önkormányzati rendelet módosításáról szóló 12/2024. (X.3.) önkormányzati rendelet,
* a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló 13/2024. (X.3.) önkormányzati rendelet,
* a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosításáról szóló 14/2024. (X.3.) önkormányzati rendelet, és
* az épületek és a közterületek fellobogózásáról, ünnepi feldíszítéséről, valamint a koszorúzás rendjéről szóló 18/1991. (X.3.) önkormányzati rendelet módosításáról szóló 15/2024. (X.3.) önkormányzati rendelet

2024. október 3. napján került kihirdetésre a Polgármesteri Hivatal hirdetőtábláján történő kifüggesztés útján.

**/: Dr. Károlyi Ákos :/**

**jegyző**